CELEX: 32013D0719
Language: lt
Date: 1384560000000
Title: 2013/719/ES: 2012 m. lapkričio 16 d. Komisijos sprendimas, Valstybės pagalba SA.33305 (2012/C) ir SA.29832 (2012/C), kurią Nyderlandai suteikė ING (pranešta dokumentu Nr. C(2012) 8238)  Tekstas svarbus EEE

2013 12 14   
               
               
                  LT
               
               
                  Europos Sąjungos oficialusis leidinys
               
               
                  L 337/1
               
            
         KOMISIJOS SPRENDIMAS
         2012 m. lapkričio 16 d.
         Valstybės pagalba SA.33305 (2012/C) ir SA.29832 (2012/C), kurią Nyderlandai suteikė ING
         (pranešta dokumentu Nr. C(2012) 8238)
         (Tekstas autentiškas tik anglų kalba)
         (Tekstas svarbus EEE)
         (2013/719/ES)
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
         atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
         pakvietusi valstybes nares ir kitus suinteresuotuosius subjektus pateikti pastabas pagal tas nuostatas (1),
         kadangi:
         I.   PROCEDŪRA
         
         
                     (1)
                  
                  
                     2008 m. spalio 22 d. Nyderlandai pranešė Komisijai apie ING Groep N.V. (toliau – ING) kapitalo padidinimą 10 mlrd. EUR (toliau – rekapitalizavimo priemonė) išleidžiant bendro 1 lygio vertybinius popierius.
                  
               
                     (2)
                  
                  
                     2008 m. lapkričio 12 d. sprendimu (toliau – Sanavimo sprendimas) (2) Komisija, atsižvelgusi į keletą Nyderlandų ir ING prisiimtų įsipareigojimų, laikinai patvirtino šią rekapitalizavimo priemonę kaip sanavimo pagalbą. Be kita ko, įsipareigota pakartotinai pranešti apie rekapitalizavimo priemonę susidarius bet kuriai iš šių situacijų, dėl kurių gerokai sumažėtų tikimybė pasiekti bent 10 % bendrą metinę grąžą (3):
                     
                                 —
                              
                              
                                 jeigu dvejus metus iš eilės arba trejus metus per kitų penkerių metų laikotarpį nemokama dividendų; arba
                              
                           
                                 —
                              
                              
                                 jeigu pasibaigus vienų metų pereinamajam laikotarpiui, skaičiuojamam nuo šio sprendimo dienos, akcijų kaina dvejus metus iš eilės tebesilaiko vidutiniškai žemiau 13 EUR.
                              
                           
               
                     (3)
                  
                  
                     Sanavimo sprendime Komisija laikėsi nuomonės, kad nors dėl pačios rekapitalizavimo priemonės abejonių nekiltų, jei pasitvirtintų kuris nors iš scenarijų, dėl kurių turi būti pateiktas pakartotinis pranešimas, dėl tokių pokyčių galėtų kilti abejonių dėl šios priemonės derėjimo sąlygų ir ji visų pirma galėtų pareikalauti papildomai apriboti veiklą, kad ta priemonė ir toliau būtų suderinama su vidaus rinka.
                  
               
                     (4)
                  
                  
                     2009 m. spalio 22 d. Nyderlandai pateikė restruktūrizavimo planą, į kurį buvo įtrauktas įsipareigojimų sąrašas. 2009 m. lapkričio 18 d. sprendimu (4) (toliau – 2009 m. restruktūrizavimo sprendimas) Komisija pritarė restruktūrizavimo pagalbai, suteiktai ar suteiktinai ING, ir jos restruktūrizavimo planui. To sprendimo 1 straipsnyje Komisija užbaigė oficialią tyrimo procedūrą, kurią buvo pradėjusi dėl Nyderlandų ING suteiktos nuvertėjusio turto garantijos priemonės, ir, atsižvelgdama į Nyderlandų prisiimtus įsipareigojimus, pritarė tai priemonei. To sprendimo 2 straipsnio pirmoje pastraipoje Komisija konstatavo, kad Nyderlandų ING suteikta restruktūrizavimo pagalba yra valstybės pagalba, o antroje pastraipoje nurodė, kad ši pagalba dera su bendrąja rinka, jei laikomasi to sprendimo II priede nustatytų įsipareigojimų.
                  
               
                     (5)
                  
                  
                     2011 m. lapkričio 17 d. Nyderlandai pateikė Komisijai prašymą iš dalies pakeisti įsipareigojimus, kuriais buvo pagrįstas 2009 m. restruktūrizavimo sprendimas. Prašymas užregistruotas kaip byla SA.29832. Užuot ING perdavus Westland Utrecht Bank (toliau – WUB), kaip numatyta įsipareigojimuose, kuriais buvo pagrįstas 2009 m. restruktūrizavimo sprendimas (toliau – įsipareigojimas dėl WUB), Nyderlandai pasiūlė ING integruoti WUB dalis į Nationale Nederlanden Bank (toliau – NN Bank) ir tą integruotą subjektą perduoti kaip ING Insurance Europe dalį. Nyderlandai taip pat paprašė pratęsti 2009 m. restruktūrizavimo sprendime numatytą laikotarpį WUB perduoti.
                  
               
                     (6)
                  
                  
                     2011 m. lapkričio 21 d. Nyderlandai byloje SA.33305 pakartotinai pranešė Komisijai apie rekapitalizavimo priemonę. Tas pranešimas pateiktas dėl to, kad ING dvejus metus iš eilės nemokėjo Nyderlandams palūkanų atkarpos išmokų (2010 m. – už 2009 m. ir 2011 m. – už 2010 m.).
                  
               
                     (7)
                  
                  
                     2011 m. gruodžio 5 d. Komisija gavo iš Mediobanca informacijos, kaltinančios ING Direct (5)
                        Italia pažeidus draudimą siūlyti palankiausias kainas, kuris ING buvo nustatytas pagal Nyderlandų pagal 2009 m. restruktūrizavimo sprendimą prisiimtus įsipareigojimus (6).
                  
               
                     (8)
                  
                  
                     Nyderlandai ir ING sujungtose bylose T-29/10 ir T-33/10 pabandė iš dalies panaikinti 2009 m. restruktūrizavimo sprendimą. 2012 m. kovo 2 d. sprendimu (7) Bendrasis Teismas panaikino 2009 m. restruktūrizavimo sprendimo 2 straipsnio pirmą ir antrą pastraipas ir to sprendimo II priedą (8).
                  
               
                     (9)
                  
                  
                     Bendrajam Teismui panaikinus tas nuostatas, Komisija, atsižvelgdama į 2009 m. lapkričio 18 d. buvusią padėtį, turėjo pakartotinai įvertinti restruktūrizavimo pagalbą. Taigi 2012 m. gegužės 11 d. Komisija priėmė naują sprendimą (toliau – 2012 m. restruktūrizavimo sprendimas) (9), kuriame padarė išvadą, kad bendro 1 lygio vertybinių popierių grąžinimo sąlygų pakeitimas (10) yra valstybės pagalba, ir nustatė, kad ta priemonė bei visos kitos restruktūrizavimo pagalbos priemonės, suteiktos ING pagal restruktūrizavimo planą, dera su vidaus rinka. Savo išvadą dėl derėjimo Komisija padarė, be kita ko, remdamasi pagal 2009 m. spalio 22 d. restruktūrizavimo planą prisiimtais įsipareigojimais, kurie atkartojami 2012 m. restruktūrizavimo sprendimo priede (11).
                  
               
                     (10)
                  
                  
                     2012 m. gegužės 11 d. sprendimu (toliau – Sprendimas pradėti procedūrą) (12) Komisija pradėjo Sutarties dėl Europos Sąjungos veikimo 108 straipsnio 2 dalyje nustatytą procedūrą, siekdama išnagrinėti šiuos tris klausimus:
                     
                                 —
                              
                              
                                 ar atlyginimas už rekapitalizavimo priemonę tebėra tinkamas atsižvelgiant į tai, kad ING nuo 2009 m. nemokėjo valstybei palūkanų atkarpos išmokų, todėl dėl 2 konstatuojamojoje dalyje apibūdintų priežasčių turėjo būti pateiktas pakartotinis pranešimas;
                              
                           
                                 —
                              
                              
                                 ar siūlomi įsipareigojimų pakeitimai, visų pirma alternatyva, kuria Nyderlandai siūlo pakeisti įsipareigojimą dėl WUB, užtikrina restruktūrizavimo pagalbos derėjimą;
                              
                           
                                 —
                              
                              
                                 ar ING Direct taikė agresyvią kainodarą, visų pirma Italijoje.
                              
                           
               
                     (11)
                  
                  
                     2012 m. rugpjūčio 30 d. Sprendimas pradėti procedūrą buvo paskelbtas Europos Sąjungos oficialiajame leidinyje. Komisija paprašė suinteresuotųjų šalių pateikti savo pastabas. Komisija gavo kelių trečiųjų šalių pastabas.
                  
               
                     (12)
                  
                  
                     2012 m. birželio 13 d. e. raštu Nyderlandai nusiuntė Komisijai atsakymą dėl Sprendimo pradėti procedūrą turinio. Be informacijos, susijusios su ING Direct ir visų pirma su ING Direct Italia, prie to atsakymo buvo pridėtas dokumentas, kuriuo siekta atsakyti į Sprendime pradėti procedūrą iškeltus klausimus dėl įsipareigojimo dėl WUB alternatyvos, ir prašymas sustabdyti perdavimo termino įsigaliojimą bei paskirti perdavimo patikėtinį.
                  
               
                     (13)
                  
                  
                     2012 m. birželio 15 d. Nyderlandai taip pat pasiūlė prisiimti papildomų įsipareigojimų, įskaitant įsipareigojimą dėl griežto likusių bendro 1 lygio vertybinių popierių grąžinimo plano. Be to, jie pažymėjo norintys pakeisti 2009 m. spalio 22 d. restruktūrizavimo plane pateiktą ING Insurance (13) perdavimo tvarkaraštį ir tuo tikslu pateikė pasiūlymą pratęsti su veikla susijusių priemonių, kurios buvo nustatytos ING, galiojimą. Nyderlandai laikėsi nuomonės, kad tie pasiūlymai leistų Komisijai padaryti išvadą, jog restruktūrizavimo pagalba dera su vidaus rinka.
                  
               
                     (14)
                  
                  
                     2012 m. birželio 19 d. įvyko Komisijos susitikimas su ING, NN Bank ir Nyderlandų atstovais, kuriame NN Bank pateikė Komisijai Sprendime pradėti procedūrą apibūdinto verslo plano (14) papildymą.
                  
               
                     (15)
                  
                  
                     Vėliau, 2012 m. liepos 25 d., rugpjūčio 24 d., rugsėjo 6, 17, 18 ir 26 d. ir spalio 1 d., vyko kiti Komisijos, ING ir Nyderlandų susitikimai. Tuo pat metu, kai vyko šios diskusijos, t. y. 2012 m. rugpjūčio 23 d. ir rugsėjo 14, 24 ir 25 d., Nyderlandai pateikė informacijos apie ING Insurance perdavimo procesą, NN Bank verslo modelį ir ING Direct Europe kainodaros politiką.
                  
               
                     (16)
                  
                  
                     2012 m. rugpjūčio 23 d. Nyderlandai pateikė RBB Economics parengtą tyrimą, kuriame apibūdinami galimi būdai išvengti draudimo ING Direct Europe siūlyti palankiausias kainas, kuris įmonei nustatytas dėl Nyderlandų prisiimto ir 2012 m. restruktūrizavimo sprendimo priede užfiksuoto įsipareigojimo, neigiamo poveikio konkurencijai. 2012 m. rugsėjo 5 d. e. raštu Komisija uždavė keletą klausimų dėl to tyrimo ir paprašė pateikti kiekybinius duomenis, kurie pagrįstų RBB Economics teiginius. 2012 m. rugsėjo 13 d. Nyderlandai pateikė RBB Economics2012 m. rugsėjo 11 d. raštą, kuriame yra atsakyta į Komisijos klausimus, bet papildomų kiekybinių duomenų nepateikta. 2012 m. rugsėjo 14 d. ING pateikė tam tikrus papildomus RBB Economics naudotus duomenis ir 2012 m. rugsėjo 17 d. techniniame susitikime su Komisija pateikė papildomą informaciją.
                  
               
                     (17)
                  
                  
                     2012 m. rugsėjo 14 d. Nyderlandai pateikė atnaujintas NN Bank balanso projekcijas (toliau – NN Bank verslo planas).
                  
               
                     (18)
                  
                  
                     2012 m. spalio 31 d. Nyderlandai pateikė Komisijai oficialų prašymą iš dalies pakeisti 2012 m. restruktūrizavimo sprendimą, visų pirma galutinius ING Insurance perdavimo terminus, ir pristatė naują įsipareigojimų sąrašą, kuriame pateikiamas prašomas galutinių ING Insurance perdavimo terminų pakeitimas ir pakeičiami anksčiau pateiktas prašymas pakeisti galutinį WUB perdavimo terminą ir pradinis pakeitimo prašymas, apibūdintas Sprendime pradėti procedūrą. Naujuoju įsipareigojimų sąrašu būtų iš dalies pakeisti tam tikri 2009 m. spalio 22 d. restruktūrizavimo plano elementai ir pakeisti 2012 m. restruktūrizavimo sprendimo priede įrašyti įsipareigojimai (15). Tie įsipareigojimai įsigaliotų nuo Komisijos sprendimo iš dalies keisti 2012 m. restruktūrizavimo sprendimą dienos. Prie įsipareigojimų sąrašo pridedami du atskiri dokumentai. Viename dokumente pateikiama išsami informacija apie draudimą ING Direct Europe siūlyti palankiausias kainas, kuris nebūtų įtrauktas į sprendimą dėl pakeitimo, bet juo remdamasi Komisija stebėtų, kaip įgyvendinamas iš dalies pakeistas 2012 m. restruktūrizavimo sprendimas. Kitame dokumente, kuris laikomas atskiru priedu, pateikiami principai, kurie būtų taikomi ING JAV kintamosios normos rentos ir JAV finansinių produktų verslo likvidavimui grupės viduje.
                  
               
                     (19)
                  
                  
                     Komisija pažymi, jog Nyderlandai išimties tvarka sutinka, kad šis sprendimas būtų priimtas anglų kalba.
                  
               II.   FAKTAI
         
         2.1.   ING APIBŪDINIMAS
         
                     (20)
                  
                  
                     ING susideda iš ING Groep N.V., patronuojančiosios įmonės, kuri per ING Bank N.V. (toliau – ING Bank) kontroliuoja ING bankininkystės veiklą, o per ING Verzekeringen N.V. (toliau – ING Insurance) – jos draudimo veiklą.
                  
               
                     (21)
                  
                  
                     Segmentų atskaitomybės požiūriu ING pagal verslo linijas ING Bank padalija į mažmenininkės bankininkystės, komercinės bankininkystės ir ING Direct segmentus. O ING Insurance taiko geografinę atskaitomybės struktūrą: Insurance Benelux (šiai daliai priklauso ir ING Nyderlandų draudimo verslas Nationale Nederlanden (taip pat žinomas pavadinimu NN), Insurance Central & Rest of Europe, Insurance US ir Insurance Asia/Pacific. Išsamesnį ING verslo segmentų apibūdinimą galima rasti 2012 m. restruktūrizavimo sprendimo 20–37 konstatuojamosiose dalyse.
                  
               
                     (22)
                  
                  
                     1 lentelėje apibendrinami pagrindiniai 2007–2011 m. ING finansiniai rodikliai. Nors 2010 ir 2011 m. ING buvo pelninga, ji dividendų savo akcininkams neišmokėjo. Todėl ji taip pat nesumokėjo Nyderlandams jokių palūkanų atkarpos išmokų.
                     
                        1   lentelė
                     
                     
                        2007–2011 m. pagrindiniai ING finansiniai rodikliai
                     
                     
                                 Metai
                              
                              
                                 2007 m.
                              
                              
                                 2008 m.
                              
                              
                                 2009 m.
                              
                              
                                 2010 m.
                              
                              
                                 2011 m.
                              
                           
                                 Bendros pajamos (mln. EUR)
                              
                              
                                 73 672 
                              
                              
                                 64 248 
                              
                              
                                 46 928 
                              
                              
                                 54 105 
                              
                              
                                 55 794 
                              
                           
                                 Grynasis rezultatas (mln. EUR)
                              
                              
                                 9 238 
                              
                              
                                 – 868 
                              
                              
                                 –1 006 
                              
                              
                                 2 810 
                              
                              
                                 5 766 
                              
                           
                                 Bendras turtas (mlrd. EUR)
                              
                              
                                 1 313 
                              
                              
                                 1 332 
                              
                              
                                 1 164 
                              
                              
                                 1 247 
                              
                              
                                 1 279 
                              
                           
                                 Bendras nuosavas kapitalas (mlrd. EUR)
                              
                              
                                 37 
                              
                              
                                 17 
                              
                              
                                 34 
                              
                              
                                 41 
                              
                              
                                 47 
                              
                           
                                 Negrąžinta nominalioji bendro 1 lygio vertybinių popierių suma (mlrd. EUR)
                              
                              
                                  
                              
                              
                                 10 
                              
                              
                                 5 
                              
                              
                                 5 
                              
                              
                                 3 
                              
                           
               2.2.   2012 M. RESTRUKTŪRIZAVIMO SPRENDIME PATVIRTINTAS RESTRUKTŪRIZAVIMO PLANAS
         
                     (23)
                  
                  
                     ING šiuo metu įgyvendina 2009 m. spalio 22 d. restruktūrizavimo planą, pagrįstą 2012 m. restruktūrizavimo sprendimo priede išvardytais įsipareigojimais. Stebėjimo patikėtinis stebi, kaip ING įgyvendina, be kita ko, įsipareigojimą dėl WUB ir įsipareigojimus ING ir ING Direct Europe paisyti draudimų siūlyti palankiausias kainas.
                  
               2.3.   SUNKUMAI ĮGYVENDINANT ĮSIPAREIGOJIMUS, KURIAIS PAGRĮSTI SANAVIMO SPRENDIMAS IR 2012 M. RESTRUKTŪRIZAVIMO SPRENDIMAS
         
            Pakartotinis pranešimas apie rekapitalizavimo priemonę
         
         
                     (24)
                  
                  
                     ING palūkanų atkarpos išmokas už bendro 1 lygio vertybinius popierius Nyderlandams turi mokėti tik tuo atveju, kai mokami dividendai už paprastąsias akcijas. Kai buvo priimamas Sanavimo sprendimas, ING pareiškė nekeisianti savo tuometinės dividendų politikos, jei tai leis rinkos sąlygos. Tačiau 2010 ir 2011 m. ING dividendų nemokėjo, todėl 2011 m. lapkričio 21 d. Nyderlandai, vadovaudamiesi savo įsipareigojimu, kuriuo pagrįstas Sanavimo sprendimas, pakartotinai pranešė apie rekapitalizavimo priemonę. Atsižvelgiant į palūkanų atkarpos išmokų neužtikrintumą, susijusį su bendro 1 lygio vertybiniais popieriais, įsipareigojimu dėl pakartotinio pranešimo siekta užtikrinti pakankamai didelį atlyginimą.
                  
               
            Sunkumai įgyvendinant įsipareigojimą dėl WUB ir įsipareigojimus dėl draudimo veiklos perdavimo (16). Tų įsipareigojimų pakeitimas siekiant užtikrinti restruktūrizavimo pagalbos derėjimą
         
         
                     (25)
                  
                  
                     2010 m. rudenį ING surengė rinkos tyrimą, siekdama nustatyti, ar rinkos dalyvius domina WUB įsigijimas. ING kreipėsi į daugelį rinkos subjektų (17). Tikro susidomėjimo WUB nebūta. Stebėjimo patikėtinis apie tą rinkos tyrimą pranešė savo 2010 m. rugsėjo mėn., lapkričio mėn. ir 2011 m. sausio mėn. ataskaitose (18)..Taigi Nyderlandai perplanavo įsipareigojimą dėl WUB ir pranešė apie pakeitimą Komisijai. Pagal naująjį planą WUB dalis numatoma integruoti į NN Bank, kuris yra ING Europos draudimo verslo dalis. Tą struktūrą, pagal kurią WUB dalys būtų integruotos į NN Bank ir kurioje didelę iš anksčiau turimo hipotekos portfelio (jis sudaro 34 mlrd. EUR) dalį išsaugotų ING, Nyderlandai ir ING vadina Van Gogo scenarijumi.
                  
               
                     (26)
                  
                  
                     Be sunkumų vykdant įsipareigojimą dėl WUB, ING taip pat susidūrė su sunkumais įgyvendindama įsipareigojimą perduoti ING Insurance. Iš pradžių įsipareigojimą perduoti ING Insurance ING planavo įgyvendinti surengus pradinį viešą akcijų platinimą (PVAP), kuris apimtų visą draudimo verslą, bet vėliau ji nusprendė vietoj vieno PVAP surengti du atskirus pradinius viešus akcijų platinimus – draudimo padalinio Eurazijoje (EurAsia Insurance) (19) ir draudimo padalinio Jungtinėse Valstijose. Tačiau atsižvelgusi į ekonomikos ir rinkos sąlygų Europoje blogėjimą, ING pakeitė savo pagrindinį EurAsia Insurance verslo PVAP scenarijų ir ketina išnagrinėti galimybes tam tikras šio EurAsia Insurance verslo dalis perduoti atskirai.
                  
               
                     (27)
                  
                  
                     Nyderlandų teigimu, ING Insurance perdavimą užvilkino makroekonomikos ir reguliavimo pokyčiai, nepalankūs vertinimai ir viso sektoriaus problemų poveikis pačiai ING. Kalbant apie makroekonominę aplinką, ilgalaikės palūkanų normos toliau mažėjo ir Nyderlanduose, ir Jungtinėse Valstijose, todėl draudimo įmonių įsipareigojimai padidėjo. Be to, smarkėjo Europos valstybių skolų krizė ir tai padarė poveikį gyvybės draudikų turto vertei. Kyla neaiškumų dėl naujųjų taisyklių „Mokumas II“ (20), todėl viešiesiems investuotojams ir sektoriaus partneriams sudėtinga tiksliai įvertinti draudimo įmonę. Nyderlandų teigimu, vertinimo rodikliai pablogėjo, o Europos ir Jungtinių Valstijų gyvybės draudimo indeksai nusileido į istorines žemumas, priartėjusios prie 0,4 akcijų kainos ir nuosavo kapitalo buhalterinės vertės santykio (nuo 0,9 akcijų kainos ir buhalterinės vertės santykio 2009 m. antrąjį pusmetį).
                  
               
                     (28)
                  
                  
                     Be to, Nyderlanduose išliekant neaiškumui dėl netinkamo pardavimo visame sektoriuje atvejų (vadinamojo Woekerpolissen), […] (*1)
                        Nationale Nederlanden turi […]. Dėl ING Insurance US ING pažymėjo, kad […] dėl kintamosios normos rentos produktų, kurie sudaro didelę ING Insurance US balanso dalį (21).
                  
               
                     (29)
                  
                  
                     Tokiomis aplinkybėmis ING nebegalės iki 2013 m. pabaigos perduoti savo draudimo verslo, ir Nyderlandai patvirtino tai atsakyme į Komisijos sprendimą pradėti procedūrą.
                  
               
            Tariama agresyvi ING Direct Italia kainodaros strategija
         
         
                     (30)
                  
                  
                     2011 m. gruodžio 5 d. rašte Mediobanca tvirtino, kad ING siūlė Italijos rinkoje palankiausias kainas, pažeisdama jai nustatytą draudimą tai daryti. Tiksliau kalbant, įmonė tvirtino, kad 2011 m. rugsėjo mėn. ketvirtąją savaitę (rugsėjo 19–25 d.) ING Direct Italia naujiems klientams padidino savo 12 mėnesių bendrąją palūkanų normą nuo 3,50 % (ankstesnę savaitę taikytos normos, kuri galiojo bent nuo 2011 m. birželio mėn. ketvirtosios savaitės) iki 4,20 % ir tapo kainų lydere. Mediobanca teigimu, dėl naujo ING Direct Italia pasiūlymo 2011 m. rugsėjo mėn. paskutinę savaitę (rugsėjo 26–30 d.) Banca Sistema visiems klientams padidino savo 12 mėnesių bendrąją palūkanų normą iki 4,25 %, taigi šis produktas – bent teoriškai – tapo konkurencingesnis (22).
                  
               III.   SPRENDIMO PRADĖTI PROCEDŪRĄ PRIĖMIMO PRIEŽASTYS
         
         
                     (31)
                  
                  
                     Sprendime pradėti procedūrą Komisija dėl Nyderlandų siūlomų pakeitimų ir jų gebėjimo ir toliau užtikrinti rekapitalizavimo priemonės ir restruktūrizavimo pagalbos derėjimą su vidaus rinka nurodė tokias abejones:
                  
               
            Abejonės dėl atlyginimo už rekapitalizavimo priemonę tinkamumo
         
         
                     (32)
                  
                  
                     Atrodo, kad ING bendro 1 lygio vertybinių popierių požiūriu laikėsi oportunistinės atlyginimo strategijos, o tai, regis, neatitinka jos anksčiau deklaruotų ketinimų dėl dividendų paskirstymo politikos. Komisijos teigimu, atrodo, kad ING vadovavosi paskirstymo politika, pagal kurią palūkanų atkarpos išmokos valstybei buvo ribojamos, nors ING turėjo galimybę mokėti dividendus iš gauto pelno. Todėl Komisija, atsižvelgdama į išlygas, kurias išreiškė Sanavimo sprendimo 32 konstatuojamojoje dalyje, abejojo, ar nesant griežtų veiklos apribojimų, susijusių su bendro 1 lygio vertybiniams popieriams nustatytomis atlyginimo sąlygomis, ji galėtų ir toliau laikyti nepakeistą rekapitalizavimo priemonę derančia su vidaus rinka.
                  
               
                     (33)
                  
                  
                     Visų pirma, atrodo, kad veiklos apribojimų reikia siekiant išvengti pasirinktinio valstybės pagalbos taisyklių taikymo, kai gavėjas priima strateginius sprendimus, kuriais siekia kuo labiau sumažinti valstybės narės grąžą, kurią ji būtų gavusi, jei gavėjas būtų veikęs įprastomis veiklos sąlygomis. Komisijos nuomone, tokie apribojimai galėtų būti susiję su atlyginimo padidinimu, grąžinimo planu patikslinimu ar kokiu nors tokių priemonių deriniu.
                  
               
            Abejonės dėl siūlomo įsipareigojimų pakeitimo restruktūrizavimo pagalbos derėjimui užtikrinti
         
         
                     (34)
                  
                  
                     ING pasiūlė pagrindinę WUB dalį integruoti į NN Bank, kaip apibūdinta 4 konstatuojamojoje dalyje. Apie pasiūlymą perduoti WUB jį integravus į naujai sukurtą NN Bank buvo pranešta Komisijai. Remdamasi išankstiniu Sprendimo pradėti procedūrą 39–78 konstatuojamosiose dalyse apibūdintos finansinės informacijos ir prognozių vertinimu, Komisija pareiškė abejojanti, ar NN Bank būtų savarankiškas subjektas, ir abejojo, ar jo perdavimo konkurencinė vertė būtų tokia pat, kaip pradinio įsipareigojimo dėl WUB.
                  
               
                     (35)
                  
                  
                     Visų pirma Komisija pareiškė abejojanti, ar NN Bank savo apimtimi ir produktų pasiūla prilygsta įsipareigojimui dėl WUB (nes jo rinkos dalys ir finansiniai rodikliai buvo mažesni nei WUB), ir nebuvo tikra, kad NN Bank pakankamai padidėtų, kad artimoje ateityje taptų stipriu rinkos dalyviu.
                  
               
                     (36)
                  
                  
                     Be to, Komisija pareiškė abejojanti, ar NN Bank galėtų veikti kaip nepriklausomas rinkos dalyvis. Komisijai pateiktos informacijos nepakako patikimai nustatyti, ar NN Bank turi kritinę masę ir galimybes gauti pakankamą finansavimą savo verslui išlaikyti ir plėsti. Iš tos informacijos taip pat nebuvo galima nustatyti, ar subjektas būtų gyvybingas. Be to, Komisija taip pat iškėlė klausimą, ar, atsižvelgiant į rinkos pokyčius, matomus iš naujausios turimos informacijos, ir toliau galėtų būti taikomas tvarkaraštis dėl ING Insurance pardavimo iki 2013 m., kuriuo turėjo būti užtikrintas naujojo banko nepriklausomumas, ir paprašė pateikti atnaujintą ING Insurance Europe perdavimo planą. Tuo pagrindu Komisija pareiškė abejojanti, ar siūlomas pakeitimas užtikrintų tolesnį pagalbos derėjimą.
                  
               
            Abejonės dėl ING Direct Italia kainodaros veiklos
         
         
                     (37)
                  
                  
                     Komisija nusprendė ištirti ING Direct kainodaros veiklą Italijoje. Jei Mediobanca pareikšti įtarimai dėl ING Direct kainodaros veiklos pasitvirtintų, kiltų abejonių, ar ING paisė įsipareigojimo, kuriuo buvo pagrįstas Sanavimo sprendimas, susilaikyti nuo savo verslo veiklos plėtros, kurios ji nebūtų siekusi, jei nebūtų gavusi rekapitalizavimo pagalbos. Į Komisijos tyrimą taip pat įtrauktas klausimas, ar ING Direct kainodaros strategija turi būti vertinama bendroje taupymo ir hipotekos paslaugų rinkoje, ar labiau specializuotoje internetu teikiamų taupymo ir hipotekos paslaugų rinkoje.
                  
               IV.   TREČIŲJŲ ŠALIŲ PASTABOS
         
         
                     (38)
                  
                  
                     Komisija gavo tokias trečiųjų šalių pastabas:
                  
               
            ING pastabos
         
         
                     (39)
                  
                  
                     ING teigimu, Sanavimo sprendime nustatytas pakartotinio pranešimo įsipareigojimas paprasčiausiai leidžia Komisijai įvertinti, ar tikėtina, kad ING sumokės bent 10 % metinį atlyginimą.
                  
               
                     (40)
                  
                  
                     2009 m. gruodžio 21 d. ING išpirko 500 mln. bendro 1 lygio vertybinių popierių (jų nominalioji vertė sudarė 5 mlrd. EUR), kurių grąža Nyderlandams sudarė 15 %. Be to, 2011 m. gegužės 13 d. ING išpirko dar 200 mln. bendro 1 lygio vertybinių popierių (jų nominalioji vertė sudarė 2 mlrd. EUR), kurių grąža Nyderlandams sudarė 19,5 %, taigi Nyderlandams suteikta bendra grąža už grąžintus 7 mlrd. EUR sudarė 17 % per metus. Todėl, ING teigimu, dėl to, kad valstybė gaus bent 10 % per metus bendrą grąžą, negali būti jokių didelių abejonių.
                  
               
                     (41)
                  
                  
                     ING teigimu, Sanavimo sprendime nebuvo (ir negalėjo būti) atsižvelgta į kelerių kitų metų pokyčius (valstybių skolų krizę). 2012 m. restruktūrizavimo sprendime Komisija pritarė ING restruktūrizavimo planui, kuriame nurodyta, kad ING tikisi tik nuo 2013 m. galėsianti mokėti dividendus už paprastąsias akcijas. Taigi nebuvo jokio pagrindo manyti, kad ING mokės dividendus 2008–2013 m. laikotarpiu. Atsakyme dėl Sprendimo pradėti procedūrą, ING teigia, kad jos dividendų politika nebuvo oportunistinė. Nors 2010 ir 2011 m. ING deklaravo pelną, ji turėjo palikti jį nepaskirstytą, kad sukauptų kapitalą, kurio lygiai atitiktų naujuosius susitarimo „Bazelis III“ reikalavimus (23).
                  
               
                     (42)
                  
                  
                     ING pažymi, kad Van Gogo scenarijus užtikrina didesnę galimybę pasiekti Komisijos nustatytą tikslą sukurti gyvybingą ir konkurencingą verslą, kuris būtų savarankiškas ir atskirtas nuo verslo, kurį išsaugos ING.
                  
               
                     (43)
                  
                  
                     Pagal Van Gogo scenarijų NN Bank galės siūlyti paslaugas daugiau klientų, o mažmeninės bankininkystės ženklas, kuriuo jis veiks, bus gerokai stipresnis nei buvo numatyta pagal įsipareigojimą dėl WUB. Be to, į Van Gogo scenarijų įtrauktas ilgesnės trukmės portfelio finansavimas, nei numatyta įsipareigojime dėl WUB, taigi būtų sukurtas bankas, kuris dabartinėse rinkose turėtų konkurencinį pranašumą, nes neturi senesnės knygos ir turi įvairias finansavimo galimybes. Sujungtas su WUB, NN Bank turi geras galimybes augti dabartinėje sudėtingoje rinkoje.
                  
               
                     (44)
                  
                  
                     Iki ING Insurance Europe PVAP ir ING Insurance Europe, ir WUB veiklos požiūriu liks atskirti nuo likusios ING verslo dalies jų nepriklausomumui užtikrinti. Be to, ING pasiūlė imtis papildomų veiklos atskyrimo priemonių, kad papildomai užtikrintų integruoto subjekto, sukurto iš WUB ir naujai sukurto NN Bank, nepriklausomumą. Taigi, ING teigimu, Van Gogo scenarijus atitinka Komisijos nustatytus tikslus ir netgi juos pranoksta.
                  
               
                     (45)
                  
                  
                     ING pažymi nesant jokių įrodymų, kad ING Direct Italia pažeidė draudimą siūlyti palankiausias kainas. Mediobanca skundas dėl to, kaip ING Direct Italia paiso draudimo siūlyti palankiausias kainas, yra nepagrįstas. Mediobanca paminėjo tik vieną konkretų atvejį (2011 m. rugsėjo mėn.), kuris faktų požiūriu yra netinkamas, nes Banca Sistema siūlė geresnę normą nei ING. Visų pirma 2011 m. rugpjūčio 30 d.Banca Sistema jau siūlė 4,25 % normą ir tai matyti iš 2012 m. birželio 13 d. Komisijai pateiktos informacijos.
                  
               
                     (46)
                  
                  
                     ING teigimu, Komisijos abejonės, ar ING būtų galėjusi užimti turimą rinkos dalį be pagalbos, yra nepagrįstos. ING įrodė, kad nuo to laiko, kai įmonė gavo pagalbą, jos rinkos dalis Italijoje nepadidėjo. Bet kuriuo atveju jokia ING gauta pagalba nebuvo susijusi su ING Direct Europe (įskaitant ING Direct Italia).
                  
               
                     (47)
                  
                  
                     ING tvirtina nevykdanti su didele rizika susijusios strategijos. Nuostolius iš investicijų, kuriuos ING įtraukė į savo apskaitą, taip pat įmonės padarytus atidėjinius nuostoliams iš paskolų lėmė krizė ir konkrečios rizikos mažinimo priemonės, kurių ING ėmėsi siekdama apsisaugoti nuo tos krizės poveikio.
                  
               
                     (48)
                  
                  
                     ING tvirtina, jog Komisija, stebėjimo patikėtinis ir ING yra sutarę, kad draudimo siūlyti palankiausias kainas lyginamasis standartas yra visa rinka: ir elektroninė, ir ne elektroninė, ir ji apima ir mažus, ir didelius konkurentus. ING taip pat laikosi nuomonės, jog nėra jokio pagrindo skirti elektroninę ir ne elektroninę finansinių produktų rinką, nes bankų, kurie teiktų paslaugas vien internetu ar tik ne internetu, nebėra.
                  
               
            De Nederlandsche Bank NV pastabos
         
         
                     (49)
                  
                  
                     
                        De Nederlandsche Bank NV (toliau – DNB) yra Nyderlandų finansų įstaigų rizikos ribojimo priežiūros institucija ir, vadovaudamasis ta kompetencija, jis nori pareikšti atsiliepimus šiais klausimais:
                     
                                 —
                              
                              
                                 atlyginimo už rekapitalizavimo priemonę tinkamumas ir ING sprendimas trejus metus iš eilės nemokėti dividendų;
                              
                           
                                 —
                              
                              
                                 WUB perdavimo pakeitimas Van Gogo scenarijumi.
                              
                           
               
                     (50)
                  
                  
                     Atlyginimo klausimu DNB įrodinėja, kad, jo nuomone, ING neturėjo galimybės mokėti dividendų savo akcininkams. Tuo klausimu DNB aiškina, kad dėl dividendų mokėjimo, ceteris paribus (24), sumažėja įstaigos kapitalas, todėl jį reikia nagrinėti rizikos ribojimo požiūriu. Be to, DNB aiškina, kad jo rizikos ribojimo principais pagrįsti vertinimai yra perspektyviniai, todėl juose atsižvelgiama, pvz., į reguliavimo reikalavimų pakeitimus. DNB konkrečiai mini „Bazelis III“ taisyklių įvedimą, dėl kurio bankų kapitalo poreikis gerokai padidės. DNB nuomone, „vienintelis svarbiausias būdas įgyvendinti šiuos naujus reikalavimus yra neskirstyti pelno“. DNB teigia, kad ir 2010, ir 2011 m. ING ir DNB nuolat tęsė dialogą, kuriame ING stengėsi kuo labiau padidinti grąžinamą valstybės pagalbos sumą ir kartu paisyti apribojimo, pagal kurį kapitalo pozicija rizikos ribojimo požiūriu turėjo likti priimtina. Dėl to ING kapitalo pozicija nesudarė jokių galimybių išmokėti dividendus ar vykdyti kokią nors kitą veiklą, dėl kurios ING pagrindinio kapitalo pozicija dar sumažėtų.
                  
               
                     (51)
                  
                  
                     DNB taip pat pateikė pastabų dėl Van Gogo scenarijaus gyvybingumo. DNB įrodinėja, jog į WUB žvelgiant atskirai matyti, kad didžioji WUB verslo dalis labiau pagrįsta turtu (paskolomis), o ne įsipareigojimais (santaupomis). Taigi WUB turtu pagrįsto verslo modeliui būdinga tai, kad bankas nuolat turės tam tikrą mažmeninio finansavimo trūkumą. Atsižvelgiant į tai, kaip sunku dabartinėje ekonominėje aplinkoje gauti pakankamą didmeninį finansavimą, labai svarbu, kad WUB rastų stiprią patronuojančiąją įmonę, kuri galėtų teikti dideles finansavimo sumas WUB gyvybingumui užtikrinti. Atsižvelgdamas į WUB finansavimo spragą, DNB mano, jog yra visai suprantama, kodėl ING nesugebėjo rasti WUB pirkėjo, kuris norėtų ir galėtų teikti dideles WUB reikalingo finansavimo sumas.
                  
               
                     (52)
                  
                  
                     DNB nuomone, pagrindinis Van Gogo scenarijaus pranašumas, palyginti su įsipareigojimu dėl WUB, susijęs su tuo, kad WUB turto bazė, kuri bus perduota pagal Van Gogo scenarijų, yra mažesnė nei bazė, perduotina pagal įsipareigojimą dėl WUB. Tam turtui padengti reikalingas mažesnis finansavimas, todėl Van Gogo scenarijus yra gyvybingesnis pasiūlymas. DNB daro išvadą, kad jis nebūtų pritaręs tam, kad NN Bank įsigytų didesnį turtu pagrįstą verslą, bet įmonės dydis, apie kurį užsimenama Van Gogo scenarijumi, rizikos ribojimo požiūriu yra priimtinas sprendimas.
                  
               
            Nationale Nederlanden (25)
            pastabos
         
         
                     (53)
                  
                  
                     
                        Nationale Nederlanden pateikė pastabas dėl NN Bank gyvybingumo ir konkurencinės galios pagal Van Gogo scenarijų. Nationale Nederlanden teigia neturintis abejonių dėl NN Bank gyvybingumo ir tvirtina, kad sujungti NN Bank ir WUB įgis didesnę konkurencinę galią nei kiekviena iš šių įmonių atskirai. Tuo klausimu Nationale Nederlanden atkreipia dėmesį į labiau subalansuotą ir įvairesnį NN Bank verslo modelį, į stipresnį balansą, kuris turėtų užtikrinti stabilias galimybes gauti finansavimą (pagrindinis sėkmės veiksnys konkuruojant), į prieigą prie 2,5 mln. klientų, platesnio platinimo modelį ir didesnį ženklo žinomumą.
                  
               
                     (54)
                  
                  
                     
                        Nationale Nederlanden mano, kad fizinio filialų tinklo neturintis bankas yra patrauklesnis nei bankas, turintis su paveldėtu filialų tinklu susijusių veiklos išlaidų. Dėl einamųjų sąskaitų įmonė mano, kad siūlydamas einamųjų sąskaitų paslaugas NN Bank verčiau įgytų strateginę naštą, o ne konkurencinį pranašumą.
                  
               
                     (55)
                  
                  
                     
                        Nationale Nederlanden daro išvadą, kad pagal Van Gogo scenarijų pajėgumai ir mastas mažmeninės bankininkystės veikloje padidės sparčiau, nei NN Bank būtų pasiekęs veikdamas atskirai.
                  
               
            WUB darbuotojų tarybos pastabos
         
         
                     (56)
                  
                  
                     WUB darbuotojų taryba teikia pastabas dėl Van Gogo scenarijaus ir pažymi, jog ji iš tikrųjų nori būti užtikrinta, kad naujasis bankas bus gyvybingas ilgą laiką. Darbuotojų taryba mini keletą pavyzdžių, kada naujajam bankui tuo tikslu reikės nustatyti dinamišką politiką (dėl produktų inovacijų siekiant iš anksto pasirengti naujai vyriausybės politikai dėl hipotekos, naujų pokyčių tarpininkų požiūriu, naujų platinimo kanalų ir informacinių technologijų).
                  
               
                     (57)
                  
                  
                     Darbuotojų taryba tvirtina, kad jei Komisija greitai priimtų sprendimą, tai būtų naudinga ir WUB darbuotojams.
                  
               
            WUB pastabos
         
         
                     (58)
                  
                  
                     WUB vykdomoji valdyba teikia pastabas dėl naujojo NN Bank gyvybingumo ir konkurencinės galios po WUB integracijos. Vykdomoji valdyba mano, kad ši įmonė būtų gyvybinga ir konkurencinga dėl keleto priežasčių.
                  
               
                     (59)
                  
                  
                     Pirma, vykdomosios valdybos nuomone, nedideliam bankui, tokiam kaip NN Bank, reikalinga stipri patronuojančioji įmonė, tokia kaip Nationale Nederlanden, kuri, pvz., užtikrintų geresnę prieigą prie didmeninės rinkos.
                  
               
                     (60)
                  
                  
                     Antra, vykdomoji valdyba pažymi, kad Nyderlandų hipotekos rinka yra sudėtinga ir pagrindiniame platinimo kanale (nepriklausomi tarpininkai) vyksta dideli pokyčiai. Naujasis NN Bank galės įgyvendinti platinimo daugeliu kanalų strategiją (pvz., pasinaudodamas įgaliotaisiais agentais ir tiesioginiu platinimu).
                  
               
                     (61)
                  
                  
                     Trečia, vykdomoji valdyba įžvelgia ir tokią pridėtinę vertę, kad Nationale Nederlanden rinkoje turi patikimą vardą ir gerą reputaciją.
                  
               
                     (62)
                  
                  
                     Galiausiai vykdomoji valdyba taip pat pažymi, kad Van Gogo scenarijus leis NN Bank daugiausia išteklių skirti vienai organizacijai ir vienam ženklui. Todėl padidėja organizacijos veiksmingumas ir pagerėja poveikis konkurencijai.
                  
               
                     (63)
                  
                  
                     Baigdama vykdomoji valdyba taip pat užsimena apie tai, kad Van Gogo scenarijus šiuo metu yra vienintelė turima įmanoma perdavimo galimybė.
                  
               
                     (64)
                  
                  
                     Atskirame rašte nepriklausomi WUB stebėtojų tarybos nariai reiškia savo paramą vykdomosios valdybos pozicijai ir aiškiai pareiškia pritariantys valdybos raštui.
                  
               
            Vereniging Eigen Huis pastabos
         
         
                     (65)
                  
                  
                     
                        Vereniging Eigen Huis, Nyderlandų gyvenamųjų namų savininkų asociacija, atstovaujanti 700 000 Nyderlandų hipotekos paskolų turėtojų, pateikė dokumentinį filmą pavadinimu „Uw hypotheek als melkkoe“ [„Jūsų hipoteka kaip melžiama karvė“], kuriame kalbama apie Nyderlandų hipotekos rinką (tokiais klausimais kaip hipotekos paskolų kainų didinimas Nyderlanduose, konkurencinės aplinkos Nyderlanduose pokyčiai ir draudimai siūlyti palankiausias kainas). Ta asociacija pažymi, kad ta informacija svarbi trečiajam vertinimui (t. y. ING Direct Italia kainodaros veiklos vertinimui).
                  
               
            Nyderlandų atsakymas į trečiųjų šalių pastabas
         
         
                     (66)
                  
                  
                     Nyderlandai atkreipia dėmesį į tai, kad trečiosios šalys pateikė pastabas su WUB ir Van Gogo scenarijumi susijusiais gyvybingumo klausimais. Visos pastabas pateikusios šalys palaiko Van Gogo scenarijų kaip priimtiną pradinio įsipareigojimo dėl WUB alternatyvą. Be to, Nyderlandai atkreipia dėmesį į DNB pastabą, kad Van Gogo scenarijus yra rizikos ribojimo požiūriu priimtinas sprendimas.
                  
               
                     (67)
                  
                  
                     Susipažinę su visomis pastabomis, Nyderlandai tebėra įsitikinę, kad Van Gogo scenarijus leis sukurti naują gyvybingą ir konkurencingą Nyderlandų mažmeninės rinkos dalyvį. Nyderlandai taip pat atkreipia dėmesį į apmąstymus dėl neigiamo neapibrėžtumo laikotarpio poveikio, pvz., darbuotojams ir kitiems suinteresuotiesiems subjektams. Nyderlandai viliasi, kad sprendimas dėl ING restruktūrizavimo plano pakeitimų suteiks WUB ir jo darbuotojams būtiną patikinimą. Galiausiai dėl Vereniging Eigen Huis pastabų Nyderlandai pažymi, kad dokumentinis filmas susijęs su Nyderlandų hipotekos rinka ir siūlo tuo klausimu kreiptis į Nyderlandų konkurencijos instituciją. Nyderlandai pažymi, kad trečiasis Komisijos vertintinas klausimas susijęs su Mediobanca skundais dėl to, kaip ING Direct laikosi draudimo siūlyti palankiausias kainas Italijoje.
                  
               V.   NYDERLANDŲ POZICIJA
         
         5.1.   EKONOMINIAI POKYČIAI, TRUKDĘ ING ĮGYVENDINTI 2009 M. SPALIO 22 D. RESTRUKTŪRIZAVIMO PLANĄ
         
                     (68)
                  
                  
                     Nyderlandų teigimu, kai ING pateikė savo 2009 m. spalio 22 d. restruktūrizavimo planą, dabartinė krizė Europoje nebuvo numatyta ir į jos poveikį tuomet pateiktose finansinėse projekcijose aiškiai nebuvo atsižvelgta.
                  
               
                     (69)
                  
                  
                     Nepaisydamas tos sudėtingos aplinkos, ING Bank ir toliau pasiekdavo gerų finansinių rezultatų. 2011 m. ING Bank dalyvavo testavime nepalankiausiomis sąlygomis, kurį (liepos ir spalio mėn.) visoje Sąjungoje atliko Europos bankininkystės institucija (EBI) (26). EBI pasiūlė naują tikslą – kad iki 2012 m. birželio mėn. bendro 1 lygio kapitalo rodiklis siektų 9,0 %, ir ING sugebėjo pasiekti tą naują tikslą. Draudimo srityje ING taip pat ėmėsi svarbių priemonių, įskaitant apsidraudimą nuo rizikos, šios veiklos rezultatams pagerinti ir savo draudimo įmonėms savarankiškai ateičiai parengti.
                  
               
                     (70)
                  
                  
                     Be to, ING finansavimo ir likvidumo pozicija tebebuvo stipri. Pavyzdžiui, ING nepasinaudojo ilgesnės trukmės refinansavimo operacijomis, kurias ECB įvykdė 2011 m. gruodžio mėn. ar 2012 m. kovo mėn.
                  
               
                     (71)
                  
                  
                     Dėl valstybių skolų krizės ING, pvz., patyrė didelių nuostolių iš savo Graikijos vyriausybės obligacijų portfelio, nes dėl Graikijos privačiojo sektoriaus dalyvavimo teko nurašyti beveik 80 % jo vertės. Dėl to nurašymo ING patyrė bendrą maždaug 1 mlrd. EUR nuostolį.
                  
               5.2.   NAUJAS NYDERLANDŲ PASIŪLYMAS
         
                     (72)
                  
                  
                     2012 m. spalio 31 d. Nyderlandai pateikė Komisijai naują pasiūlymą, sudarytą iš keleto 2009 m. spalio 22 d. restruktūrizavimo plano pakeitimų, juo siekiama išsklaidyti Sprendime pradėti procedūrą pareikštas abejones ir įsipareigoti laikytis naujų galutinių ING Insurance perdavimo terminų, kartu pratęsti restruktūrizavimo laikotarpį.
                  
               
            Įsipareigojimas dėl NN Bank, kuriuo pakeičiamas įsipareigojimas dėl WUB
         
         
                     (73)
                  
                  
                     Naujasis Nyderlandų pasiūlymas dėl NN Bank perdavimo pagrįstas pasiūlymu, apibūdintu Sprendimo pradėti procedūrą 39–78 konstatuojamosiose dalyse. Pagal naująjį pasiūlymą integruotas NN Bank savo buhalterinėse knygose turėtų maždaug 3 mlrd. EUR hipotekos paskolų (27) ir susijusio finansavimo, o ING liktų 34 mlrd. EUR vertės hipotekos portfelio dalis, kurią iš dalies aptarnautų NN Bank.
                  
               
            Struktūra ir produktų asortimentas
         
         
                     (74)
                  
                  
                     Nyderlandai atnaujina savo įsipareigojimą, pagal kurį ING toje valstybėje narėje įsteigtų naują perduoti skirtą įmonę (toliau – perduodama įmonė), kuri bus atskirta nuo esamo ING mažmeninės bankininkystės verslo Nyderlanduose. Rezultatas turėtų būti toks: ši nauja įmonė būtų gyvybinga ir konkurencinga, savarankiška ir atskirta nuo verslo, kurį išsaugos ING. Tą naują įmonę sudarys jau atskirto WUB verslo dalys ir dabartinė (ribota) neseniai įsteigto Nationale Nederlanden bankininkystės padalinio (NN Bank) veikla.
                  
               
                     (75)
                  
                  
                     Perduodama įmonė priklausys ING Insurance / ING Investment Management (IM) Europe, turinčiai ilgalaikių strateginių įsipareigojimų Nyderlandų mažmeninei rinkai, ir veiks su Nationale Nederlanden ženklu (kaip NN Bank), turėdama nuosavų finansavimo pajėgumų ir platų platinimo tinklą. Taigi NN Bank, kaip ING Insurance Europe dalis, bus perduotas ne vėliau kaip 2015 m. gruodžio 31 d. Tas perdavimas tikriausiai bus įgyvendintas per PVAP.
                  
               
                     (76)
                  
                  
                     
                        NN Bank siūlys platų ir suderintą produktų asortimentą, įskaitant hipotekos paskolas, taupymą, periodines banko išmokas, investicijas ir vartojimo kredito produktus, suderintą su pagrindiniais mažmeniniais Nationale Nederlanden draudimo produktais (kurie, be kita ko, apima gyvybės draudimo produktus ir nekilnojamojo turto ir nelaimingų atsitikimų draudimo produktus). NN Bank klientams pasiekti naudos integruotą platinimo daugeliu kanalų modelį, visoje šalyje pasitelkdamas nepriklausomus finansų patarėjus ir įgaliotuosius agentus, kurie teiktų patarimus dėl sudėtingų finansinių atvejų ir produktų, ir vis aktyviau naudodamasis internetu ir skambučių centrais pardavimams vykdyti ir paslaugoms teikti. Tais platinimo kanalais bendrai užtikrinama prieiga prie daugiau kaip 2,5 mln. Nationale Nederlanden klientų.
                  
               
                     (77)
                  
                  
                     Pagal 2012 m. liepos 11 d. pateiktą NN Bank verslo planą prognozuojamas toks NN Bank balansas:
                     
                        1   schema
                     
                     
                        NN Bank verslo planas (mln. EUR)
                     
                     
                                 
                                    Turtas
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Hipoteka
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Vartojimo kreditai
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Pinigai ir pinigų ekvivalentai
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Nuosavas kapitalas
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Įsipareigojimai
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    Klientų indėliai
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 Taupomieji indėliai
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Įmonių indėliai / levensloop
                                 
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Banko periodinės išmokos. Hipoteka
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Banko periodinės išmokos. Lijfrente
                                 
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Didmeninis finansavimas
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    ING Bank finansavimas
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                 Kapitalo rinkos
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                              
                                 […]
                              
                           
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                              
                                  
                              
                           
                                 
                                    Pagal riziką įvertintas turtas
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
                                 
                                    1 lygio kapitalo santykis
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                              
                                 
                                    […]
                                 
                              
                           
               
            Nuosavo kapitalo grąža
         
         
                     (78)
                  
                  
                     Kaip prognozuojama, Van Gogo scenarijuje numatytas naujas verslo planas, įskaitant papildomus įsipareigojimus, po penkerių metų užtikrins maždaug [7–12] % nuosavo kapitalo grąžą, o ilguoju laikotarpiu nuosavo kapitalo grąža padidėja iki [9–15] %.
                  
               
            Pagrindinių produktų teikimo tikslai
         
         —   Hipoteka
         
                     (79)
                  
                  
                     Hipotekos srityje NN Bank vidutinė metinė naujų paskolų suma (įskaitant pratęsiamas paskolas iš ING Bank priklausančio (NN ženklo) portfelio) kasmet sudarys bent [1,5–6] mlrd. EUR ir jam teks [2–9] % visų hipotekos paskolų Nyderlandų rinkoje; 2013 (28)–2015 m. ta suma turi būti ne didesnė kaip [2–8] mlrd. EUR per metus. Jeigu tie kriterijai nebus įgyvendinti, ING įsipareigoja:
                     
                                 —
                              
                              
                                 perduoti santykius su atskirais klientais perduodant NN Bank hipotekos paskolas (remiantis individualiais pasiūlymais ING Bank hipotekos klientams (29), (30); ir
                              
                           
                                 —
                              
                              
                                 perduoti tų hipotekos paskolų nuosavybę netaikant klientui jokio papildomo mokesčio ar mokesčio NN Bank; ir
                              
                           
                                 —
                              
                              
                                 leisti NN Bank naudotis ING Bank platinimo kanalais ir siūlyti NN Bank hipotekos paslaugas ING Bank klientams šiems tikslams pasiekti.
                              
                           
               —   Vartojimo kreditai
         
                     (80)
                  
                  
                     Vartojimo kreditų srityje iki 2013 m. gruodžio 31 d.NN Bank metinė naujų paskolų suma sudarys bent [10–100] mln. EUR ir jam teks bent [0,5–4] % visų vartojimo kreditų Nyderlandų rinkoje (31). NN Bank metinė naujų paskolų suma sudarys bent [40–140] mln. EUR per metus ir jam teks bent [0,5–6] % visų vartojimo kreditų Nyderlandų rinkoje, kurių vertė bus nustatyta 2015 m. gruodžio 31 d.; tų naujų paskolų suma turi būti ne didesnė kaip [100–200] mln. EUR. Jeigu tie kriterijai nebus įgyvendinti, ING įsipareigoja:
                     
                                 —
                              
                              
                                 perduoti santykius su atskirais klientais perduodant NN Bank (32)
                                    ING Bank Netherlands vartojimo kredito klientų portfelį (33); ir
                              
                           
                                 —
                              
                              
                                 perduoti tų vartojimo kreditų nuosavybę netaikant klientui jokio papildomo mokesčio ar mokesčio NN Bank.
                              
                           
               —   Mokėjimo priemonė
         
                     (81)
                  
                  
                     ING įsipareigoja, be kita ko, parūpinti NN Bank mokėjimo priemonę – NN prekės ženklo kredito kortelę, kurios kaina vartotojui būtų ne didesnė nei debeto kortelės. Kalbant apie NN ženklo kredito kortelių turėtojus, ING trejus metus nuo tos kredito kortelės išdavimo pradžios ir galiausiai iki 2015 m. gruodžio 31 d. leis nemokamai naudotis savo bankomatais.
                  
               
                     (82)
                  
                  
                     Vadovaudamasi Nyderlandų privatumo teisės aktais, ING 350 000 savo klientų išsiųs reklaminį laišką apie NN Bank. ING bus leista savo klientams paaiškinti, jog šis laiškas siunčiamas tam, kad ING atitiktų Sąjungos valstybės pagalbos taisykles.
                  
               
            Susijęs draudimas
         
         
                     (83)
                  
                  
                     ING įsipareigoja pasiekti, kad ING Bank metinė hipotekos paskolų suma (neįskaitant pratęsiamų paskolų) būtų ne daugiau kaip [2–4] kartus didesnė nei naujų NN Bank paskolų suma. Atskirais ketvirčiais ING naujų paskolų suma negali būti daugiau kaip [2,5–5] kartus didesnė nei NN Bank tą patį ketvirtį išduotų naujų paskolų suma, o atskirais pusmečiais ji negali būti daugiau kaip [2,25–4,5] karto didesnė nei NN Bank atitinkamo laikotarpio naujų paskolų suma. Jeigu NN Bank naujų paskolų suma, skaičiuojant metų pagrindu, viršija [2–8] mlrd. EUR, ING Bank naujų paskolų teikimas neribojamas (tai reiškia, kad jeigu vieną semestrą (vieną pusmetį) naujų NN Bank paskolų suma yra didesnė nei [1–4] mlrd. EUR, ING naujų paskolų teikimas paskesniu semestru nebus varžomas).
                  
               
                     (84)
                  
                  
                     ING naujų paskolų, neįskaitant pratęsiamų paskolų, ir NN Bank naujų paskolų [2–4] kartų santykis pagrįstas 2 schemoje pateikiamais rodikliais, kuriuos pateikė Nyderlandai. Nuo 2011 m. sausio mėn. iki 2012 m. birželio mėn., t. y. tuo laikotarpiu, kurio duomenis Nyderlandai pateikė, vidutinė metų pagrindu apskaičiuota paskolų suma sudarė [5–15] mlrd. EUR, kuri, padalyta iš [1,5–6] mlrd. EUR metinės sumos (t. y. būtiniausios NN Bank paskolų sumos, kurią ING įsipareigojo užtikrinti), atitinka nurodytą santykį.
                     
                        2   schema
                     
                     
                        Naujos ING hipotekos paskolos 2011 m. ir 2012 m. pirmąjį pusmetį
                     
                     Hipotekos paskolos Nyderlanduose. Naujos paskolos ir pratęsiamos paskolos (neįskaitant WUB hipotekos paskolų)
                     
                        
                     
                                 SUMOS x 1 min. EUR
                              
                              
                                 Saus. 2011
                              
                              
                                 Vas. 2011
                              
                              
                                 Kov. 2011
                              
                              
                                 Bal. 2011
                              
                              
                                 Geg. 2011
                              
                              
                                 Birž. 2011
                              
                              
                                 Liep. 2011
                              
                              
                                 Rugpj. 2011
                              
                              
                                 Rugs. 2011
                              
                           
                                 Naujos paskolos
                              
                              
                                 878 
                              
                              
                                 835 
                              
                              
                                 1 020 
                              
                              
                                 856 
                              
                              
                                 921 
                              
                              
                                 888 
                              
                              
                                 762 
                              
                              
                                 679 
                              
                              
                                 549 
                              
                           
                                 pratęsiamos paskolos
                              
                              
                                 [500-1 000 ]
                              
                              
                                 [300-800]
                              
                              
                                 [300-800]
                              
                              
                                 [500-1 000 ]
                              
                              
                                 [500-1 000 ]
                              
                              
                                 [500-1 000 ]
                              
                              
                                 [600-1 100 ]
                              
                              
                                 [600-1 200 ]
                              
                              
                                 [600-1 200 ]
                              
                           
                                  
                              
                              
                                 Spal. 2011
                              
                              
                                 Lapkr. 2011
                              
                              
                                 Gruod. 2011
                              
                              
                                 Saus. 2011
                              
                              
                                 Vas. 2012
                              
                              
                                 Kov. 2012
                              
                              
                                 Bal. 2012
                              
                              
                                 Geg. 2012
                              
                              
                                 Birž. 2012
                              
                           
                                 Naujos paskolos
                              
                              
                                 485 
                              
                              
                                 369 
                              
                              
                                 466 
                              
                              
                                 403 
                              
                              
                                 421 
                              
                              
                                 624 
                              
                              
                                 627 
                              
                              
                                 571 
                              
                              
                                 547 
                              
                           
                                 pratęsiamos paskolos
                              
                              
                                 [600-1 200 ]
                              
                              
                                 [500-1 000 ]
                              
                              
                                 [600-1 200 ]
                              
                              
                                 [600-1 200 ]
                              
                              
                                 [500-1 000 ]
                              
                              
                                 [400-900]
                              
                              
                                 [600-1 200 ]
                              
                              
                                 [600-1 200 ]
                              
                              
                                 [600-1 200 ]
                              
                           
               
                     (85)
                  
                  
                     
                        NN Bank turi kas mėnesį be reikalo nedelsdamas teikti ING naujų paskolų duomenis (naujus pasiūlymus, priimtus pasiūlymus) ir prognozes. Ar laikomasi apribojimo, bus vertinama remiantis Kadaster (34) skelbiamais paskolų rodikliais.
                  
               
                     (86)
                  
                  
                     85 konstatuojamojoje dalyje apibūdintas apribojimas taikomas nuo 2013 m. sausio 1 d. iki 2015 m. gruodžio 31 d. Pereinamuoju laikotarpiu iki NN Bank veiklos pradžios ING įsipareigoja užtikrinti, kad naujų paskolų suma (neįskaitant pratęsiamų paskolų) kasmet būtų ne daugiau kaip [2–4] kartus didesnė nei [1,5–6] mlrd. EUR suma (t. y. būtų ne didesnė kaip [3–24] mlrd. EUR). ING kas ketvirtį praneš apie padarytą pažangą.
                  
               
            Įsipareigojimas dėl savarankiško finansavimo
         
         
                     (87)
                  
                  
                     
                        NN Bank savo veiklą daugiausia finansuos savarankiškai, pasitelkdamas mažmeninių klientų santaupas ir draudimo veiklos finansavimo perviršį, taip pat prireikus – išorinį finansavimą. Nationale Nederlanden turi galimybių gauti finansavimą ir kapitalą, kad galėtų augti ir teikti hipotekos paskolas, o tai dabartinėmis rinkos sąlygomis yra konkurencinis pranašumas.
                  
               
                     (88)
                  
                  
                     
                        NN Bank reikia savarankiškai finansuoti savo balansą. NN Bank finansavimo pobūdis atitiks verslo plane siūlomo balanso prognozes. ING NN Bank skiriamas finansavimas, vertinant absoliučiomis sumomis, nebus didesnis nei NN Bank verslo plane kiekvieniems metams nustatytos sumos ir finansavimas, kurį ING skirs 2015 m., bus ne didesnis kaip 2,7 mlrd. EUR.
                  
               
                     (89)
                  
                  
                     Finansavimas, kurį ING skirs 2015 m. pabaigoje (ne didesnis kaip 2,7 mlrd. EUR), turi būti suteikiamas apyvartinių vertybinių popierių pavidalu, kai ING gali rinkos kainomis įsigyti neužtikrintas ar užtikrintas obligacijas, kaip antai padengtas obligacijas ar būsto hipoteka užtikrintus vertybinius popierius. Obligacijas taip pat gali pirkti kitokie nei ING investuotojai. 100 % obligacijų terminas emisijos išleidimo metu turėtų būti penkerių metų ar ilgesnis, 66 % terminas – septynerių metų ar ilgesnis, o 33 % terminas – dešimties metų ar ilgesnis. Kaina, atitinkanti įprastas rinkos sąlygas, bus nustatyta arba pagal nustatytą paties vertybinio popieriaus kainą arba, jeigu ING yra vienintelė to vertybinio popieriaus pirkėja, pagal panašių vertybinių popierių, kuriuos pasiūlys stebėjimo patikėtinis, kainas antrinėje rinkoje.
                  
               
                     (90)
                  
                  
                     
                        NN Bank finansavimo suma (bendra indėlių ir didmeninio finansavimo suma) (35) sudarys bent 75 % pirmaisiais metais, 80 % antraisiais metais ir 85 % trečiaisiais metais (didmeninis finansavimas sudarys ne daugiau kaip [1–4] mlrd. EUR), palyginti su pagrindinio scenarijaus prognozėmis.
                  
               
                     (91)
                  
                  
                     Jeigu dėl esminių reguliavimo aplinkos ir (arba) rinkos aplinkybių pokyčių faktinis finansavimas bus mažesnis nei minėti intervalai ir dėl to reikės atnaujinti balanso projekcijas, ING praneš apie tai stebėjimo patikėtiniui ir Komisijai. Stebėjimo patikėtinis, pasikonsultavęs su Komisija, pasiūlys priemones, kurių reikėtų imtis NN Bank gyvybingumui apsaugoti ir kurias turės patvirtinti Komisija.
                  
               
                     (92)
                  
                  
                     Nuo NN Bank veiklos pradžios, t. y. nuo to momento, kai apibūdintoji NN Bank struktūra ims veikti, iki 2015 m. gruodžio 31 d. ING finansavimo lygis bus kasmet tikrinamas.
                  
               
                     (93)
                  
                  
                     Jeigu NN Bank verslo plane nustatytos finansavimo prognozės iki kiekvienų metų pabaigos nebus įgyvendinamos, ING imsis 94–96 konstatuojamosiose dalyse apibūdinamų taisomųjų priemonių.
                  
               
                     (94)
                  
                  
                     Po pirmųjų metų, jeigu faktinis finansavimas mažesnis nei 80 % pagrindiniame scenarijuje nustatytos pirmųjų metų prognozės, ING nusiųs reklaminį laišką dėl NN Bank papildomai 50 000 ING klientų ir dar 100 000 ING klientų, jeigu faktinis finansavimas mažesnis nei 75 %. Po antrųjų metų, jeigu faktinis finansavimas mažesnis nei 85 % pagrindiniame scenarijuje nustatytos antrųjų metų prognozės, ING nusiųs reklaminį laišką dėl NN Bank papildomai 100 000 ING klientų ir dar 150 000 ING klientų, jeigu faktinis finansavimas mažesnis nei 80 %. Laiškai bus siunčiami vadovaujantis Nyderlandų privatumo teisės aktais. ING bus leista savo klientams paaiškinti, jog toks laiškas būtinas, kad ING atitiktų Sąjungos valstybės pagalbos taisykles.
                  
               
                     (95)
                  
                  
                     Po pirmųjų metų, jeigu faktinis finansavimas mažesnis nei 80 % pagrindiniame scenarijuje nustatytos pirmųjų metų prognozės, ING skirs NN Bank papildomą 1 mln. EUR rinkodaros biudžetą, o jeigu faktinis finansavimas mažesnis nei 75 % – 2 mln. EUR. Po antrųjų metų, jeigu faktinis finansavimas mažesnis nei 85 % pagrindiniame scenarijuje nustatytos antrųjų metų prognozės, ING skirs NN Bank papildomą 2 mln. EUR rinkodaros biudžetą, o jeigu faktinis finansavimas mažesnis nei 80 % – 4 mln. EUR. Po trečiųjų metų, jeigu faktinis finansavimas mažesnis nei 85 % pagrindiniame scenarijuje nustatytos trečiųjų metų prognozės, ING skirs NN Bank papildomą 5 mln. EUR rinkodaros biudžetą, o jeigu faktinis finansavimas mažesnis nei 80 % – 6 mln. EUR. NN Bank tas rinkodaros lėšas naudos naujoms tiesioginio pardavimo rinkodaros priemonėms (36).
                  
               
                     (96)
                  
                  
                     Jeigu 2015 m. faktinis finansavimas yra mažesnis nei 85 % pagrindiniame scenarijuje 2015 m. nustatyta prognozė, ING, be 94–95 konstatuojamosiose dalyse apibūdintų taisomųjų priemonių, taip pat dvejiems metams pratęs laikotarpį, kuriuo NN prekės ženklo kredito kortelių turėtojai gali nemokamai naudotis ING bankomatais (iki 2017 m. gruodžio 31 d.).
                  
               
                     (97)
                  
                  
                     Komisija 73–96 konstatuojamosiose dalyse išdėstytų įsipareigojimų įvykdymą įvertins perdavus daugiau kaip 50 % ING Insurance Europe arba NN Bank, arba iki 2015 m. gruodžio 31 d., atsižvelgiant į tai, kas bus anksčiau. Įsipareigojimai nustos galioję tą dieną, kai bus perduota daugiau kaip 50 % ING Insurance Europe arba NN Bank, jeigu nenurodyta kitaip.
                  
               
                     (98)
                  
                  
                     
                        NN Bank bus kuriamas prižiūrint šiuo metu paskirtam stebėjimo patikėtiniui. ING iki daugiau kaip 50 % ING Insurance Europe perdavimo stebėjimo patikėtiniui prižiūrint užtikrins NN Bank turto atskyrimą. Taikant šią priemonę bus visų pirma vadovaujamasi tuo principu, kad tai turėtų suteikti NN Bank ir NN Insurance galimybę tinkamai vykdyti integruotą komercinę strategiją, kurioje derinami mažmeniniams klientams teikiami draudimo ir mažmeninės bankininkystės produktai ir paslaugos.
                  
               
                     (99)
                  
                  
                     ING tarpiniu laikotarpiu iki NN Bank perdavimo (t. y. daugiau kaip 50 % ING Insurance Europe ir NN Bank perdavimo) ir paskesnius 12 mėnesių susilaikys nuo aktyvaus produktų, kuriuos NN Bank teikia savo klientams šio sprendimo priėmimo dieną, siūlymo tiems klientams.
                  
               
            Kapitalizacija
         
         
                     (100)
                  
                  
                     Įgyvendinant NN Bank verslo planą, dalį esamo WUB hipotekos portfelio išsaugos ING. NN Bank balansas jo veiklos pradžioje bus menkas, kad būtų užtikrintas tinkamas turto ir įsipareigojimų derėjimas ir kad bankas augdamas galėtų greitai virsti vidutinio dydžio dalyviu. NN Bank kapitalizacija bus pakankamai didelė, kad bankas galėtų vykdyti savo ilgalaikio augimo planą: ING, kaip pradinę kapitalo injekciją, perduos jai likusio portfelio ekonominę naudą (350 mln. EUR remiantis to portfelio (ekonominio) pelno grynąja esamąja verte) ir, jeigu (kai) prireiks, bet ne vėliau kaip prieš pat perdavimą suteiks papildomo kapitalo (iki 120 mln. EUR) (jeigu susitarime „Bazelis III“ nustatytas finansinio sverto koeficientas taptų privalomas ir kai NN Bank reikia kapitalo savo verslo planui vykdyti). Įgyvendinant šiuos planuojamus NN Bank kapitalizacijos pokyčius bus užtikrintas augimas iki maždaug 2016 m., o paskui NN Bank galės pats finansuoti savo augimą. Iš esmės ING teks visos hipotekos portfelio, kurį ji išsaugos, išlaidos ir rizika (iki grąžinimo termino pabaigos), o pelną ji perduos NN Bank.
                  
               
                     (101)
                  
                  
                     ING įsipareigoja pasiekti, kad iki 2015 m. gruodžio 31 d. arba perdavus daugiau kaip 50 % ING Insurance / Investment Management Europe arba, jeigu taip įvyktų, NN Bank, atsižvelgiant į tai, kas bus anksčiau, būtiniausias tikslinis NN Bank 1 lygio kapitalo santykis sudarytų 12 % (t. y. būtų gerokai didesnis nei būtiniausias norminis reikalavimas).
                  
               
            Perdavimo įsipareigojimas
         
         
                     (102)
                  
                  
                     ING toliau mažina savo balansą maždaug 45 %, palyginti su 2008 m. trečiojo ketvirčio rodikliais, perduodama turtą (37) ar imdamasi kitų priemonių (kaip antai portfelių mažinimo) (38), kuriomis siekiama iki 2015 m. gruodžio 31 d. sumažinti balanso dydį. Balanso sumažinimas, kurį įsipareigota įgyvendinti, pagrįstas 2008 m. trečiojo ketvirčio duomenimis ir nustatytas neatsižvelgiant į galimą natūralaus augimo, valiutos kursų pokyčių, palūkanų normų pokyčių ar papildomo padidėjimo, kurį lemtų galimi nauji reguliavimo reikalavimai, kaip antai, jei, pvz., naujuose visoje Sąjungoje galiojančiuose reglamentuose būtų reikalaujama, kad bankai turėtų gerokai didesnes likvidumo atsargas, poveikį.
                  
               
                     (103)
                  
                  
                     ING neribos natūralaus savo veiklos balanso augimo (kitaip tariant, nesusijusio su įsigijimais). ING ir toliau laikosi bendrosios politikos, pagal kurią didėjančias lėšas, kurias jai patikės klientai, daugiausia naudos skolinimui realiajai ekonomikai (įmonėms ir vartotojams) didinti, ir toliau mažina savo didesnės rizikos turto klasių komercinio nekilnojamojo turto hipoteka užtikrintų vertybinių popierių ir būsto hipoteka užtikrintų vertybinių popierių pozicijas. Vadovaudamasi savo bendrąja rizikos mažinimo politika, ING nesiims naujų iniciatyvų, dėl kurių didėtų jos tiesioginės su nekilnojamuoju turtu susijusios pozicijos (39).
                  
               
                     (104)
                  
                  
                     Be įmonių ir (arba) verslo veiklos, kurią ING jau perdavė, pradėjo naikinti ar užbaigė ir kuri išvardyta 2012 m. restruktūrizavimo sprendimo 77 konstatuojamojoje dalyje ir paskutinėje pusmetinėje pažangos ataskaitoje (40), ING įsipareigoja iki 2013 m. gruodžio 31 d. perduoti daugiau kaip 50 % ING Insurance Asia veiklos, iki 2014 m. gruodžio 31 d. – daugiau kaip 50 % ING Insurance US veiklos ir iki 2015 m. gruodžio 31 d. – daugiau kaip 50 % ING Insurance Europe veiklos (41). Be to, dėl US Insurance ING įsipareigoja iki 2013 m. gruodžio 31 d. perduoti bent 25 % šios veiklos (42).
                  
               
                     (105)
                  
                  
                     Perdavimo reikalavimas laikomas įvykdytu, kai perduodama daugiau kaip 50 % ING dalies (matuojamos akcijomis) įmonėje kontrolė. Tokiu atveju ING praras daugumą valdyboje ir pašalins tą įmonę iš konsoliduotos apskaitos (pagal tarptautinių finansinės atskaitomybės standartų apskaitos taisykles). ING likusią i) ING Insurance Europe dalį perduos iki 2018 m. gruodžio 31 d., ii) ING Insurance US dalį – iki 2016 m. gruodžio 31 d., o iii) ING Insurance Asia dalį – iki 2016 m. gruodžio 31 d.
                  
               
                     (106)
                  
                  
                     ING įsipareigoja panaikinti dvigubą įsiskolinimą. Tuo tikslu, perduodant draudimo veiklą, perdavimo įplaukos bus naudojamos dvigubam įsiskolinimui mažinti – tiek, kiek tos įplaukos nėra reikalingos priimtinam likusios draudimo veiklos įsiskolinimo lygiui išlaikyti, – ir galiausiai dvigubas įsiskolinimas bus visiškai pašalintas. Atskirai, jeigu gaunamas perviršio kapitalas yra didesnis nei būtina „Bazelis III“ ar „Mokumas II“ reikalavimams patenkinti, siekiant dvigubą įsiskolinimą panaikinti sparčiau, gali būti papildomai naudojami ING Group mokami dividendai.
                  
               
            Pakeisti veiklos įsipareigojimai
         
         
            Įsigijimų draudimas
         
         
                     (107)
                  
                  
                     Be to, Nyderlandai įsipareigoja pasiekti, kad ING laikytųsi įsigijimų draudimo.
                  
               
                     (108)
                  
                  
                     ING papildomą laikotarpį – iki 2015 m. lapkričio 18 d. arba iki tos dienos, kurią bus perduota daugiau kaip 50 % draudimo veiklos Azijoje, 50 % Insurance US (43) ir 50 % Insurance Europe, atsižvelgiant į tai, kas bus anksčiau, – neįsigis finansų įstaigų įsigijimo. Be to, ING tuo pat laikotarpiu neįsigis jokių kitų įmonių, jei dėl to sulėtėtų bendro 1 lygio vertybinių popierių grąžinimas Nyderlandams.
                  
               
                     (109)
                  
                  
                     Nepaisant šio draudimo, ING, gavusi Komisijos pritarimą, gali įsigyti įmonių, jei visų pirma tai labai svarbu siekiant užtikrinti finansinį stabilumą ar konkurenciją atitinkamose rinkose.
                  
               
            Draudimas siūlyti palankiausias kainas
         
         
                     (110)
                  
                  
                     Nyderlandai taip pat įsipareigoja pasiekti, kad ING Bank laikytųsi draudimo siūlyti palankiausias kainas.
                  
               
                     (111)
                  
                  
                     Šiam įsipareigojimui stebėti Nyderlandai paskirs ING iš anksto atrinktą ir pasiūlytą stebėjimo patikėtinį (toliau – draudimo siūlyti palankiausias kainas stebėjimo patikėtinis). Draudimo siūlyti palankiausias kainas stebėjimo patikėtinio paskyrimui turi pritarti Komisija.
                  
               
            ING EU (išskyrus ING Direct) > 5 % rinkos dalis
         
         
                     (112)
                  
                  
                     Nyderlanduose nebus taikoma jokio draudimo siūlyti palankiausias kainas (hipotekos, taupymo, mažųjų ir vidutinių įmonių (MVĮ) indėlių, privačios bankininkystės paslaugų ir kt.). Kitoms su ING Direct nesusijusioms įmonėms ES, kurių rinkos dalis yra didesnė nei 5 %, taikomi 113–114 konstatuojamosiose dalyse nustatyti apribojimai.
                  
               
                     (113)
                  
                  
                     Pirma negavusi Komisijos leidimo ING nesiūlys palankesnių standartinių ING produktų kainų 114 konstatuojamojoje dalyje apibrėžtose rinkose) už tris geriausias kainas siūlančius jos tiesioginius konkurentus ES rinkose, kuriose ING rinkos dalis yra didesnė kaip 5 %. Taigi geriausiu atveju ING gali siūlyti kainą, kai rinkoje yra bent trys produktai, kurių kaina geresnė.
                  
               
                     (114)
                  
                  
                     Šis įsipareigojimas taikomas tik ING standartiniams produktams šiose produktų rinkose: i) mažmeninių klientų taupomųjų indėlių rinkoje, ii) mažmeninių klientų hipotekos rinkoje, iii) privačios bankininkystės, kuri apima hipotekos produktus ar taupomuosius produktus, rinkoje, arba iv) MVĮ (MVĮ apibrėžiamos remiantis MVĮ apibrėžtimi, kurią ING paprastai arba tuo metu vartoja savo veikloje atitinkamoje šalyje) indėlių rinkose. Vos sužinojusi, kad siūlo palankesnes savo produktų kainas, negu siūlo trys geriausias kainas siūlantys jos konkurentai, ING kuo skubiau ir be reikalo nedelsdama (44) pakoreguos savo kainas tiek, kad jos atitiktų šį įsipareigojimą. Nustačiusi savo kainas, ING įvertins, ar jos atitinka apribojimus dėl palankiausių kainų siūlymo. Siekdama kuo labiau sumažinti draudimo siūlyti palankiausias kainas ir kainų koregavimui taikomų teisinių ir reguliavimų apribojimų neatitikimus, ING užtikrins, kad jos komerciniai pasiūlymai galiotų ne ilgiau kaip tris mėnesius.
                  
               
            ING Direct EU
         
         
                     (115)
                  
                  
                     Be to, siekdama paremti ilgalaikį ING gyvybingumą, ING Direct, prieš tai negavusi Komisijos leidimo, nesiūlys palankesnės standartinių ING produktų kainos už geriausią kainą siūlantį savo tiesioginį konkurentą (iš dešimties finansų įstaigų (45), kurių dalis atitinkamo produkto rinkoje yra didžiausia) (46) ES mažmeninių klientų hipotekos ir mažmeninių klientų taupomųjų indėlių rinkose. Taigi ING geriausiu atveju gali siūlyti kainą, kai rinkoje yra bent vienas produktas, kurio kaina geresnė. Palyginimui gali būti naudojamos visos tokios finansų įstaigos siūlomos kainos (įskaitant antrinių prekės ženklų ir patronuojamųjų įmonių kainas).
                  
               
                     (116)
                  
                  
                     Vos sužinojusi, kad siūlo palankiausias kainas ES mažmeninių klientų hipotekos ar mažmeninių klientų taupomųjų indėlių rinkose, ING Direct kuo skubiau ir be reikalo nedelsdama (47) pakoreguos savo kainą tiek, kad ji atitiktų šį įsipareigojimą. Nustačiusi savo kainas, ING Direct įvertins, ar jos atitinka apribojimus. Siekdama kuo labiau sumažinti draudimo siūlyti palankiausias kainas ir kainų koregavimui taikomų teisinių ir reguliavimų apribojimų neatitikimus, ING Direct užtikrins, kad jos komerciniai pasiūlymai galiotų ne ilgiau kaip tris mėnesius.
                  
               
                     (117)
                  
                  
                     Jeigu į geriausiu kiekvienos iš dešimties didžiausių finansų įstaigų tarifu pagrįstą lyginamąjį standartą įtrauktų kainų yra mažiau nei dešimt, bus naudojama 11-os, 12-os, 13-os ir t. t. didžiausios finansų įstaigos kaina, kol bus nustatyta dešimt įvairių finansų įstaigų kainų.
                  
               
                     (118)
                  
                  
                     Kiekvienai šaliai ir produktų grupei buvo suderintas iš anksto nustatytas dešimties didžiausių finansų įstaigų sąrašas (jis įtrauktas į papildomą techninį priedą, kuriuo remiantis bus vykdoma stebėsena), kuris bus naudojamas iki 2013 m. birželio 30 d. ir periodiškai atnaujinamas. 2013 m. antrąjį ketvirtį draudimo siūlyti palankiausias kainas stebėjimo patikėtinis (48) peržiūrės sąrašą ir prireikus pasiūlys pakeitimus.
                  
               
                     (119)
                  
                  
                     Dėl Ispanijos, Prancūzijos ir Italijos sudaryti konkretūs lyginamojo standarto nustatymo susitarimai. Konkrečiai kalbant apie Italiją (dėl pagrindinės normos), ING įsipareigoja užtikrinti, kad jos kaina būtų mažesnė nei didžiausia pagrindinė norma Italijoje, palyginti su visa taupomųjų indėlių rinka (išskyrus tris nišinius rinkos dalyvius: […]). Naujus rinkos dalyvius vertins draudimo siūlyti palankiausias kainas stebėjimo patikėtinis. Kintamųjų palūkanų normų taupomųjų indėlių skatinamųjų normų Italijoje lyginamasis standartas nustatomas remiantis dešimčia didžiausių finansų įstaigų. Bus atsižvelgiama į didžiausią kiekvienos finansų įstaigos kintamųjų palūkanų normų taupomųjų indėlių skatinamąją normą. Jeigu finansų įstaiga kintamųjų palūkanų normų taupomųjų indėlių skatinamosios normos nesiūlo, bus atsižvelgta į didžiausią siūlomą [1–12] mėnesių terminuotų indėlių normą. Tačiau jei kintamųjų palūkanų normų taupomųjų indėlių skatinamąją normą iš dešimties didžiausių finansų įstaigų siūlo daugiau nei [2–6] įstaigos, galimybe įtraukti [1–12] mėnesių terminuotus indėlius nebebus galima pasinaudoti. ING įsipareigoja užtikrinti, kad jos kaina būtų mažesnė nei geriausias pasiūlymas tame lyginamųjų tarifų sąraše. Išsami informacija apie išimtis ir kiti paaiškinimai pateikiami 118 konstatuojamojoje dalyje minimame priede.
                  
               
                     (120)
                  
                  
                     Be to, ING nesiūlys klientų paskatinimų (pvz., piniginių premijų), kurie taikomi atidarant taupomąją sąskaitą ir kurie, vertinami kartu su siūloma palūkanų norma, yra palankesni nei geriausias palūkanų normos ir klientų paskatinimų derinys taupymo rinkoje. Be to, siūlant produktų rinkinį (įskaitant taupomąją sąskaitą) bet koks su tokiu rinkiniu susijusių palūkanų normų ir paskatinimų derinys nebus geresnis nei geriausias palūkanų normų ir paskatinimų derinys taupymo rinkoje ar geriausias panašaus rinkinio palūkanų normų ir paskatinimų derinys. Vertinant rinkinį atsižvelgiama ir į nustatytą paties produkto kainą. Bendrai pasiūlymo vertei apskaičiuoti paskatinimas diskontuojamas pagal ING vidutinį pirmąjį akcijos indėlį dvylikos mėnesių pagrindu ir taip apskaičiuojama faktinė bendra palūkanų norma. Kalbant apie ING Retail (49), rinkiniai bus lyginami su trimis geriausią kainą siūlančiais tiesioginiais konkurentais. Kalbant apie ING Direct, rinkiniai bus lyginami su dešimčia finansų įstaigų, kurių dalis atitinkamo produkto rinkoje yra didžiausia.
                  
               
                     (121)
                  
                  
                     Jeigu dėl pokyčių rinkoje tam tikroje lyginamoje kategorijoje didelės konkurencijos nebėra net ir įtraukus į lyginamąjį standartą visas finansų įstaigas, arba tuo atveju, jei konkurentai: i) teiks klientams neteisingą ar neišsamią informaciją apie draudimą ING siūlyti palankiausias kainas arba ii) bandys sukelti pavojų, kad ING pažeis draudimą siūlyti palankiausias kainas, draudimo siūlyti palankiausias kainas stebėjimo patikėtinis, susipažinęs su Komisijos nuomone, pateiks pasiūlymą ir sieks Komisijos ir ING sutarimo, kad būtų rastas sprendimas, kuris derėtų su priede numatytais sprendimais.
                  
               
                     (122)
                  
                  
                     2009 m. ING prisiimti įsipareigojimai dėl draudimo siūlyti palankiausias kainas, įtraukti į 2012 m. restruktūrizavimo sprendimo priedą, galios pereinamuoju trijų mėnesių laikotarpiu nuo šio sprendimo priėmimo dienos. I priede nustatyti pakeisti apribojimai įsigalios praėjus trims mėnesiams nuo šio sprendimo priėmimo dienos. Draudimas siūlyti palankiausias kainas bus taikomas iki 2015 m. lapkričio 18 d. arba iki tos dienos, kurią bus perduota daugiau kaip 50 % draudimo veiklos Azijoje, 50 % draudimo veiklos JAV (50) ir 50 % draudimo veiklos Europoje, atsižvelgiant į tai, kas bus anksčiau.
                  
               
            Restruktūrizavimo laikotarpio pratęsimas ir kitų restruktūrizavimo plano įsipareigojimų termino pratęsimas
         
         
                     (123)
                  
                  
                     Rūpindamasi savo su indėliais nesusijusiu finansavimu, ING ir toliau orientuotis į ilgesnio laikotarpio finansavimą ir išleis daugiau skolos priemonių, kurių terminas ilgesnis negu metai. Pagal šią strategiją santykinė negrąžinto ilgalaikio finansavimo (kurio išpirkimo terminas ilgesnis negu metai) dalis su indėliais nesusijusioje ING balanso dalyje ir toliau didės. Šios strategijos sėkmė priklauso nuo to, ar sąlygos rinkose taps palankesnės.
                  
               
                     (124)
                  
                  
                     Dėl pirmo ir antro lygių vertybinių popierių pasirinkimo pirkti sandorių Nyderlandai įsipareigoja užtikrinti, kad ING iki 2014 m. lapkričio 18 d. arba tos dienos, kurią ING visiškai grąžins Nyderlandams bendro 1 lygio vertybinius popierius (įskaitant atitinkamas susikaupusias tų bendro 1 lygio vertybinių popierių atkarpų palūkanas ir pasitraukimo įmokos mokesčius), atsižvelgiant į tai, kas bus anksčiau, kiekvienu antro lygio kapitalo ir 1 lygio mišrių vertybinių popierių pasirinkimo pirkti sandorių ar atpirkimo atveju kreiptųsi į Komisiją leidimo.
                  
               
                     (125)
                  
                  
                     ING nebus įpareigota atidėti mišrių vertybinių popierių palūkanų atkarpos mokėjimų.
                  
               
                     (126)
                  
                  
                     Nyderlandų institucijos supranta, jog Komisija nesutinka, kad valstybės pagalbos gavėjai atlygintų savo nuosavas lėšas (nuosavą kapitalą ir subordinuotąją skolą), kai jų veikla neduoda pakankamai pelno, ir kad Komisija tokiomis aplinkybėmis iš esmės yra prieš antro lygio kapitalo ir 1 lygio mišrių vertybinių popierių pasirinkimo pirkti sandorius.
                  
               
                     (127)
                  
                  
                     Neatsižvelgiant į 126 konstatuojamojoje dalyje nustatytą apribojimą, ING bus leista įvykdyti 1,25 mlrd. EUR ING Verzekeringen NV mišrių vertybinių popierių (ISIN XS0130855108) pasirinkimo pirkti sandorius, nes ta priemonė yra susijusi su kontrolės pasikeitimo sąlyga, kurios laikantis ING Verzekeringen NV būtų neįvykdžiusi įsipareigojimų. Su ta priemone susijusius pasirinkimo pirkti sandorius būtina įvykdyti vykdant būtiną restruktūrizavimą, kad būtų galima sukurti savarankišką draudimo verslą. Kontrolės pasikeitimo sąlyga bus pradėta taikyti perdavus Insurance Asia.
                  
               
                     (128)
                  
                  
                     Nyderlandai įsipareigoja pasiekti, kad ING susilaikytų nuo masinės rinkodaros naudojant rekapitalizavimo priemonę kaip konkurencinį pranašumą.
                  
               
                     (129)
                  
                  
                     Nyderlandai įsipareigoja pasiekti, kad ING restruktūrizavimas būtų visiškai įgyvendintas iki 2015 m. gruodžio 31 d., jei nenurodyta kitaip, pvz., iki likusios ING Insurance verslo dalies (t. y. mažesnės nei 50 % dalies) perdavimo.
                  
               
            Grąžinimo planas
         
         
                     (130)
                  
                  
                     Likusius 300 000 000 bendro 1 lygio vertybinius popierius ING Nyderlandams grąžins pagal tokį planą: i) 1 125 mlrd. EUR – iki 2012 m. lapkričio 26 d., ii) 1 125 mlrd. EUR – iki 2013 m. lapkričio 6 d., iii) 1 125 mlrd. EUR – iki 2014 m. kovo 31 d. ir iv) 1 125 mlrd. EUR – iki 2015 m. gegužės 15 d.; papildoma išsami informacija pateikiama grąžinimo plane.
                     Išpirkimo planas
                     (mlrd. EUR)
                     50 % priemoka (susikaupusios palūkanos)
                     Išpirkimas
                     Išpirkimas nominalia verte konvertavimo būdu
                     Tam, kad bendras mokėjimas sudarytų lygiai 4,5 mlrd. EUR, labai nedidelei daliai ING reikės pritaikyti bendro 1 lygio vertybinių popierių konvertavimo galimybę, nes išperkant 150 % norma, jeigu tai neatliekama kiekvienų metų gegužės 13 d., kaupsis palūkanos. (Tokio) konvertavimo atveju (jis taip pat apibūdinamas šiam įsipareigojimui skirtoje skiltyje) Nyderlandų valstybė pasirinks išpirkimą emisine verte grynaisiais pinigais.
                  
               
                     (131)
                  
                  
                     Tie grąžinamieji mokėjimai bus daugiausia atliekami išperkant iš Nyderlandų bendro 1 lygio vertybinius popierius ir mokant susijusią 50 % priemoką. Pagal planą bus iš viso grąžinta 4,5 mlrd. EUR, taigi bendra vidinė grąžos norma sudarys lygiai 12,5 %, o tai yra daugiau nei Sanavimo sprendime minėta bendra bent 10 % grąža. Savo konvertavimo galimybe ING naudosis tik tiek, kiek tai susiję su palūkanų atkarpos išmokomis, kai jos turi būti mokamos, ir (arba) su mokėtinomis susikaupusiomis palūkanomis, tam, kad įplaukos būtų lygios iš viso 4,5 mlrd. EUR. Tokiu atveju palūkanų atkarpos išmokų ir (arba) susikaupusių palūkanų mokėjimai, dėl kurių įplaukos viršija bendrą 4,5 mlrd. EUR sumą, bus iš esmės atskaityti nuo 50 % priemokos mokėjimo arba atskirais atvejais gali būti už jį užskaityti. Užtikrinti, kad bendra grąžinama suma sudarytų 4,5 mlrd. EUR, galima – pro rata – konvertuojant dalį likusių vertybinių popierių, užuot juos išpirkus. Bendra visų likusių mokėjimų (nominalioji suma, priemoka, palūkanų atkarpos išmokos ir (arba) susikaupusios palūkanos) suma sudaro iš viso 4,5 mlrd. EUR.
                  
               
                     (132)
                  
                  
                     Dalių grąžinamieji mokėjimai pagal minėtą planą bus faktiškai atliekami, jeigu jiems pritars DNB.
                  
               
                     (133)
                  
                  
                     ING siekia kuo greičiau atsilyginti Nyderlandams ir ING mokėjimus atliks greičiau, jeigu tai bus pagrįsta vyraujančiomis finansinėmis aplinkybėmis. Jeigu ING mokėjimus atliks greičiau, vidinė grąžos norma galiausiai viršys 12,5 % (51).
                  
               
                     (134)
                  
                  
                     Jeigu visos grąžinamojo mokėjimo dalies ar jos dalies negalima išmokėti, ING tai kompensuos atitinkamai padidindama paskesnę dalį. Nyderlandai įsipareigoja pakartotinai pranešti apie rekapitalizavimo priemonę, jeigu ING negrąžintų dviejų iš eilės grąžinamojo mokėjimo dalių visos sumos.
                  
               
                     (135)
                  
                  
                     Jeigu iki 2015 m. gegužės 15 d. ING negrąžins iš viso 4,5 mlrd. EUR, kaip nurodyta plane, Nyderlandų valstybė įsipareigoja pakarotinai pranešti apie rekapitalizavimo priemonę.
                  
               
            Papildomos Nyderlandų pastabos dėl bendro 1 lygio vertybinių popierių grąžinimo
         
         
                     (136)
                  
                  
                     Dėl grąžinimo plano reikėtų priminti, kad pagal bendro 1 lygio vertybinių popierių sąlygas praėjus trejiems metams nuo rekapitalizavimo priemonės skyrimo ING galėjo nevaržomai pasirinkti, ar grąžinti bendro 1 lygio vertybinius popierius 150 % norma, ar konvertuoti juos į akcijas santykiu vienas su vienu (tokiu atveju Nyderlandai galėtų prašyti leidimo grąžinti 100 % sumos grynaisiais pinigais). Nyderlandai primena, kad ING teisę konvertuoti savo bendro 1 lygio vertybinius popierius į akcijas įgijo 2011 m. lapkričio 12 d.
                  
               
                     (137)
                  
                  
                     Nyderlandai atkreipia dėmesį į ING grąžinimo planą, kuriame numatomas bendras 4,5 mlrd. EUR mokėjimas, o teise į konvertavimą pasinaudojama labai ribotai. Į šį sprendimą įtrauktas grąžinimo planas užtikrina 12,5 % vidinę grąžos normą. […]
                  
               
                     (138)
                  
                  
                     Nyderlandai Komisijai papildomai pranešė, kad 2012 m. spalio 22 d. DNB priėmė pamatinį sprendimą, pagrįstą šiame sprendime nagrinėjamomis perdavimo priemonėmis. Be bendrojo perdavimo priemonių patvirtinimo, DNB taip pat turi patvirtinti kiekvieną bendro 1 lygio vertybinių popierių grąžinimo dalį jos išmokėjimo metu ir taip užtikrinti, kad grąžinimas rizikos ribojimo požiūriu būtų priimtinas. DNB jau patvirtino 750 mln. EUR nominaliosios sumos ir 1,125 mlrd. EUR sumos, įskaitant priemoką, grąžinimą už 2012 m. Nyderlandai teigia esantys įsitikinę, kad jei rinkos sąlygos iš esmės nesikeis ir ING įgyvendins savo kapitalo planą, DNB patvirtins I priede numatytas grąžinimo dalis.
                  
               
            Stebėsena ir pakartotinio pranešimo įsipareigojimas
         
         
                     (139)
                  
                  
                     Iki 2015 m. gruodžio 31 d. tinkamą kvalifikaciją turintis stebėjimo patikėtinis, kuris bus nepriklausomas nuo ING, nuolat atidžiai stebės, ar I priede nustatyti įsipareigojimai ir prievolės tinkamai ir visiškai įgyvendinami. Įmonė, kuriai šiuo metu patikėta ta užduotis, ir toliau stebės, kaip vykdomi įsipareigojimai, susiję su Van Gogo scenarijumi, ir visi kiti I priede nustatyti įsipareigojimai, išskyrus draudimą siūlyti palankiausias kainas. Ar paisoma draudimo siūlyti palankiausias kainas, stebės naujas patikėtinis – draudimo siūlyti palankiausias kainas stebėjimo patikėtinis. Praėjus šešiems mėnesiams Komisija įvertins abiejų patikėtinių paskyrimą ir veiklos rezultatus ir paskiau tuos rezultatus vertins reguliariai. Visų per restruktūrizavimo procesą paskirtų patikėtinių išlaidas padengs ING.
                  
               
                     (140)
                  
                  
                     ING ir Nyderlandai įsipareigoja iki 2013 m. gruodžio 31 d. kas šešis mėnesius ir paskui iki 2018 m. arba iki visiško ING Insurance verslo perdavimo kasmet teikti Komisijai restruktūrizavimo plano įgyvendinimo pažangos ataskaitas.
                  
               
                     (141)
                  
                  
                     ING neįvykdžius perdavimo įsipareigojimo ar kurio nors iš su NN Bank susijusių įsipareigojimų, kurie turi būti įvykdyti 2015 m., Nyderlandai pakartotinai praneš Komisijai apie šią rekapitalizavimo priemonę.
                  
               5.3.   PAPILDOMA INFORMACIJA APIE ING DIRECT
         
                     (142)
                  
                  
                     Nyderlandų teigimu, Mediobanca reiškiami įtarimai neteisingi, nes Banca Sistema savo normą iki 4,25 % padidino 2011 m. rugpjūčio 30 d. ING pateikė įrodymų, kad 2011 m. rugpjūčio 30 d.Banca Sistema siūlyta indėlių SI Conto! palūkanų norma sudarė 4,25 %.
                  
               
                     (143)
                  
                  
                     Nyderlandų teigimu, ING dalis Italijos taupymo rinkoje sumažėjo nuo [1–4] % 2008 m. pabaigoje, kai buvo gauta valstybės pagalba, iki [1–4] % 2011 m. pabaigoje.
                  
               
                     (144)
                  
                  
                     Nyderlandai Komisijai paaiškino, kad ING mano formaliai paisiusi draudimo siūlyti palankiausias kainas Italijoje, tačiau yra pasirengusi sutikti su persvarstytu draudimu siūlyti palankiausias kainas, kad būtų išvengta nesusipratimų, būtų išsklaidytos Komisijos abejonės ir būtų galima išvengti tokių kaip Italijos MedioBanca skundų. Kai kuriose rinkose, kaip antai Italijoje, ING Direct siūlo produktus, kurių įprastiniai bankai nesiūlo. Todėl ING Direct kartais teko tuos produktus lyginti su mažesnių dalyvių nedideliu mastu teikiamais produktais. Persvarstytu draudimu siūlyti palankiausias kainas užtikrinama, kad ING Direct kainos būtų lyginamos su didžiausių įprastinių finansų įstaigų (grupių) dešimtuku. Į persvarstytą draudimą siūlyti palankiausias kainas taip pat įtraukti (procedūriniai) paaiškinimai ir (arba) pakeitimai, pvz., dėl termino, per kurį turi būti pakoreguotos kainos ING sužinojus, kad jos siūlomos kainos yra palankiausios, ir kartu dėl komercinių pasiūlymų galiojimo termino.
                  
               
                     (145)
                  
                  
                     Dėl ING Direct finansinių veiklos rezultatų Nyderlandai pateikė informaciją, iš kurios matyti, kad ING Direct turto vertės sumažėjimo 608 mln. EUR dalis, t. y. 347 mln. EUR, sietina su Graikijos vyriausybės obligacijų vertės sumažėjimu. Turto vertė dar 187 mln. EUR sumažėjo dėl sumažintos ING Direct pozicijos, susijusios su pernelyg koncentruotu turtu regione, kurį ING priskiria „Pietų Europos“ kategorijai. Tas 187 mln. EUR nuostolis atsirado pardavus 2,3 mlrd. EUR poziciją toje kategorijoje. Galiausiai 74 mln. EUR turto vertės sumažėjimas yra susijęs su ING Direct US būsto hipoteka užtikrintų vertybinių popierių portfeliu.
                  
               
                     (146)
                  
                  
                     Kaip matyti iš pateiktų duomenų, iš 2011 m. atidėjinių nuostoliams iš paskolų 326 mln. EUR teko ING Direct USA, o kitoms verslo vietoms – tik 136 mln. EUR.
                  
               VI.   VERTINIMAS
         
         
                     (147)
                  
                  
                     Šiame sprendime vertinamos abejonės dėl pakartotinio pranešimo apie rekapitalizavimo priemonę ir 2009 m. spalio 22 d. restruktūrizavimo plano bei 2012 m. restruktūrizavimo sprendime patvirtintų įsipareigojimų pakeitimo. Siekdami išsklaidyti tas abejones, Nyderlandai atnaujino savo anksčiau pateiktą restruktūrizavimo planą ir įsipareigojimus (52) (toliau taip pat vadinama pakeitimu), kurie yra šio vertinimo pagrindas. Komisija gali patvirtinti restruktūrizavimo plano ir įsipareigojimų pakeitimą, nes gali savo nuožiūra leisti atlikti tokius pakeitimus, jeigu jie yra lygiaverčiai pradinėms pakeičiamoms nuostatoms, kadangi, kaip ir tos nuostatos, taip pat užtikrina pagalbos derėjimą su vidaus rinka ir nėra susiję su jokia papildoma pagalba.
                  
               6.1.   PAPILDOMOS PAGALBOS NESUTEIKIMAS
         
                     (148)
                  
                  
                     Šis pakeitimas nėra susijęs su papildoma pagalba ING naudai.
                  
               
                     (149)
                  
                  
                     Komisija 2012 m. restruktūrizavimo sprendime nustatė, kad ING gavo daugiau kaip 15 mlrd. EUR valstybės pagalbą ir 10 mlrd. EUR iš šios sumos sudaro restruktūrizavimo priemonė. Be to, Komisija nustatė, kad bendro 1 lygio vertybinių popierių grąžinimo sąlygų pakeitimas buvo pagalba ING.
                  
               
                     (150)
                  
                  
                     Komisija pažymi, kad pakeitimais, apie kuriuos pranešta, bendro 1 lygio vertybinių popierių grąžinimo sąlygos nekeičiamos. Nyderlandų įsipareigojimas nustatyti grąžinimo planą atitinka Sanavimo sprendime patvirtintas grąžinimo sąlygas. Pagal tą planą leidžiama dalį vertybinių popierių išpirkti 150 % norma, o dalį vertybių popierių – konvertuoti (53). Pagal Sanavimo sprendime aptartas sąlygas šiuo metu galima taikyti abu išpirkimo mechanizmus ir tam nereikia keisti bendro 1 lygio vertybinių popierių grąžinimo sąlygų. Dabartinė galimybė taikyti abu mechanizmus yra priešinga tam, kas buvo 2009 m., nes tuomet ING galėjo pasinaudoti tik sutartine grąžinimo 150 % norma galimybe, kadangi konvertavimo galimybė atsirastų tik praėjus trejiems metams nuo bendro 1 lygio vertybinių popierių skyrimo.
                  
               
                     (151)
                  
                  
                     Priešingai nei buvo 2009 m., Nyderlandai nesudarė ad hoc susitarimo, pagal kurį, Nyderlandams sutinkant su galiojančios sutarties pakeitimu, būtų tekę apsispręsti dėl investicijų. Nyderlandams sutinkant su ING grąžinimo planu, kurio ING įsipareigoja laikytis, dėl investicijų apsispręsti nereikėjo. Taigi Komisija mano, jog pagal šį grąžinimo planą negali būti taip, kad Nyderlandai prarastų kokias nors įplaukas.
                  
               
                     (152)
                  
                  
                     Komisija taip pat pažymi, jog tai, kad pagal Sanavimo sprendime nustatytą atitinkamą įsipareigojimą pateikiamas pakartotinis pranešimas, nereiškia, kad suteikiama papildoma pagalba. Tas pakartotinis pranešimas išimtinai susijęs su derėjimu, jei tik kyla klausimas, ar Nyderlandai gaus tinkamą atlyginimą. Taigi ING įsipareigojimas laikytis nustatyto grąžinimo plano turėtų būti nagrinėjamas tik tam, kad būtų nustatyta, ar restruktūrizavimo plano pakeitimai yra derantys.
                  
               6.2.   RESTRUKTŪRIZAVIMO PAGALBOS DERĖJIMAS
         
                     (153)
                  
                  
                     Kadangi pranešimai, apie kuriuos pranešta, nėra susiję su papildoma valstybės pagalba ING, pakeitimus galima vertinti kaip tam tikrų įsipareigojimų pakeitimą kitais įsipareigojimais. Taigi Komisija turėtų išnagrinėti, ar pakeisti įsipareigojimai taip pat užtikrina 2008 ir 2009 m. suteiktos pagalbos derėjimą (54).
                  
               
                     (154)
                  
                  
                     2012 m. restruktūrizavimo sprendime padaryta išvada dėl tos pagalbos derėjimo neturėtų keistis, jei tik galima nustatyti, kad naujieji įsipareigojimai ir toliau užtikrina gyvybingumą, tinkamo laipsnio naštos pasidalijimą ir pakankamas priemones konkurencijos iškraipymams pašalinti (55).
                  
               
            Gyvybingumas
         
         
                     (155)
                  
                  
                     Nesant papildomos pagalbos, Komisija ING gyvybingumo iš naujo nevertins. Ji išnagrinės tik tai, ar dėl restruktūrizavimo plano pakeitimų kyla abejonių dėl 2012 m. restruktūrizavimo sprendime padarytos išvados dėl ING gyvybingumo. Pakeitimai, apie kuriuos pranešta, ING gyvybingumui daro dvejopą poveikį: pirma, sumažėja verslo modelio sudėtingumas ir panaikinamas dvigubas įsiskolinimas ir, antra, užtikrinamas ING Direct kainodaros strategijos tvarumas.
                  
               
                     (156)
                  
                  
                     2012 m. restruktūrizavimo sprendime Komisija savo gyvybingumo vertinimą grindė ING įsipareigojimu panaikinti dvigubą įsiskolinimą ir padidinti savo kapitalo santykius, kad būtų įgytos geresnės galimybės ateityje susidoroti su galimais nepalankiais ekonomikos pokyčiais ir padengti netikėtus nuostolius (56).
                  
               
                     (157)
                  
                  
                     Pirma, nustačius naujus galutinius Insurance Europe perdavimo terminus pratęsiamas įsipareigojimo mažinti sudėtingumą ir panaikinti dvigubą įsiskolinimą galiojimas. Iki 2015 m. pabaigos perdavus daugiau kaip 50 % visų draudimo įmonių ir netekus ING Insurance juridinių subjektų valdybos kontrolės strateginiai ING sprendimai bus priimami tik bankininkystės rinkoje, o draudimo rinkoje tokie sprendimai nebebus priimami. Be to, dėl šio pakeitimo nekyla jokių abejonių dėl ING įsipareigojimo visiškai panaikinti dvigubą įsiskolinimą. Visiškai perdavus draudimo patronuojamąsias įmones dvigubas įsiskolinimas bus panaikintas vėliausiai 2018 m.
                  
               
                     (158)
                  
                  
                     Pakeistas įsipareigojimas dėl ING JAV kintamosios normos rentos verslo perdavimo […], palyginti su 2012 m. restruktūrizavimo sprendimu. Tačiau […], nes ING įsipareigoja laikytis griežtų II priede nustatytų portfelio mažinimo nuostatų, įskaitant visišką rizikos draudimą ir konservatyvią reinvestavimo politiką. Be to, turi būti periodiškai nagrinėjamos pardavimo galimybės, taigi […] turėtų būti išsaugota tik laikinai.
                  
               
                     (159)
                  
                  
                     Be to, Komisija pažymi, kad įgyvendindama savo restruktūrizavimo planą ING sugebėjo padengti netikėtus nuostolius, kaip antai nuostolius iš turėtų Graikijos obligacijų (57). Be to, Komisija pažymi, kad ING įstengė atitikti EBI kapitalo tikrinimo reikalavimus ir atlikus tą tikrinimą nenustatyta jokio kapitalo trūkumo (58). Atsižvelgiant į įrodytą ING gebėjimą atlaikyti netikėtus sukrėtimus, dvigubo įsiskolinimo panaikinimo termino pratęsimas nedaro jokio poveikio 2012 m. restruktūrizavimo sprendime atliktam ING gyvybingumo vertinimui.
                  
               
                     (160)
                  
                  
                     Antra, įtarimai, kad ING siūlė palankiausias kainas, buvo paneigti. ING pateikė įrodymus, kad jos siūlomos kainos, palyginti su visais rinkos dalyviais, nebuvo palankiausios, taigi ji nepažeidė 2009 m. restruktūrizavimo sprendime nustatyto draudimo siūlyti palankiausias kainas.
                  
               
                     (161)
                  
                  
                     Komisija pažymi, kad 2011 m. rugsėjo mėn. Banca Sistema siūlė geresnes normas nei ING Direct. Tačiau vertinant pagal rinkos dalį ir prekės ženklo pripažinimą Banca Sistema nėra vienas pagrindinių rinkos dalyvių. Nors Nyderlandai įrodė, jog ING Direct įsipareigojimo dėl palankiausių kainų siūlymo teksto nepažeidė, tai, kad ING Direct Italijoje siūlomos kainos yra tik šiek tiek mažesnės nei Banca Sistema siūlomos kainos, vis dėlto patvirtina, jog kainodara tebėra vienas pagrindinių ING Direct komercinės strategijos elementų.
                  
               
                     (162)
                  
                  
                     Tokiomis aplinkybėmis šiuo sustiprintu įsipareigojimu, užtikrinančiu geresnį draudimo siūlyti palankiausias kainas suderinimą, taip pat labiau pagrįsta ING Direct konkurentų grupės apibrėžtimi bus garantuota, kad ING ateityje nesiimtų investavimo strategijos, pagal kurią būtų siekiama kuo didesnės grąžos ir dėl kurios jai galėtų grėsti turto vertės sumažėjimo rizika, kaip buvo nutikę su jos investicijų portfeliu Jungtinėse Valstijose. Toks draudimo suderinimas pagrįstas visų pirma ING pateiktais duomenimis apie pagrindinius rinkos pokyčius (59). Kalbant apie Italiją, aiškiai neįtraukus […] į palyginimui naudojamą imtį bus užtikrinta, kad ING būtų lyginama tik su panašaus pajėgumo dalyviais.
                  
               
                     (163)
                  
                  
                     Be to, siekiant išvengti aiškinimo prieštaravimų ir pagerinti stebėseną, su ING ir Nyderlandais buvo aptarti kiekvienai rinkai skirti konkretūs stebėsenos kriterijai, pagrįsti ING Direct Europe kiekvienoje valstybėje narėje, kurioje ji veikia, siūlomais produktais; tie kriterijai nustatyti atskirame dokumente, pridedamame prie įsipareigojimų sąrašo (60). Visų pirma aiškiai apibrėžus konkurentų, su kuriais įmonė turėtų būti lyginama, grupę visose tose rinkose bus galima geriau stebėti, kaip šis įsipareigojimas įgyvendinamas, ir bus užtikrintas veiksmingesnis jo įgyvendinimas.
                  
               
                     (164)
                  
                  
                     Tuo pagrindu turėtų būti užtikrinta, kad ING Direct netaikytų agresyvesnės kainodaros strategijos nei jos rinkoje įsitvirtinę konkurentai.
                  
               
                     (165)
                  
                  
                     Galiausiai Komisija neabejotinai atkreipia dėmesį į tai, kad ING laiku įgyvendino savo perdavimo įsipareigojimą dėl ING Direct US, o tai buvo viena pagrindinių restruktūrizavimo plane nustatytų gyvybingumo užtikrinimo priemonių.
                  
               
                     (166)
                  
                  
                     Taigi šie pakeitimai nekelia abejonių dėl 2012 m. restruktūrizavimo sprendime atliktos gyvybingumo analizės ir Sprendime pradėti procedūrą Komisijos išreikštos abejonės buvo išsklaidytos.
                  
               
            Naštos pasidalijimas
         
         
                     (167)
                  
                  
                     Siūlomu nauju grąžinimo planu ir su juo neatsiejamai susijusiu įsipareigojimu užtikrinti 12,5 % vidinę grąžos normą buvo išsklaidytos Sprendime pradėti procedūrą Komisijos išreikštos abejonės dėl ING atlyginimo už bendro 1 lygio vertybinius popierius strategijos, dėl kurios iškilo klausimas, ar atlyginimas už bendro 1 lygio vertybinius popierius bus tinkamas.
                  
               
                     (168)
                  
                  
                     Tačiau Komisija negali sutikti su 39, 40 ir 41 konstatuojamosiose dalyse nurodytu ING argumentu, kad Komisija neturėjo teisės pareikšti nuomonę apie įmonės dividendų politiką, nes Sanavimo sprendime nurodyta tik tai, kad vidinė grąžos norma turi sudaryti bent 10 % ir kad negali būti jokių abejonių, jog toks grąžos lygis bus pasiektas. Visų pirma Komisija negali sutikti su argumentu, kad ji neturėjo teisės pakartotinai išnagrinėti ING dividendų politiką, nes, neatsižvelgiant į palūkanų atkarpos mokėjimą, ta politika didesnės nei 8,5 % grąžos neužtikrintų, todėl to, kad ING nemokėjo dividendų (taigi ir palūkanų atkarpos išmokų), negalima sieti su vidinės grąžos normos lygiu. Priešingai nei tvirtina ING, tai neatitinka to, kas nustatyta Komisijos 2012 m. restruktūrizavimo sprendime atsižvelgiant į ING dividendų politiką (taip pat 2009 m. restruktūrizavimo sprendime, kuris jau buvo panaikintas).
                  
               
                     (169)
                  
                  
                     Tie argumentai turi būti atmesti, nes jie pagrįsti daliniu Sanavimo sprendimo 32 konstatuojamosios dalies skaitymu. Siekiant įsipareigojimą, kurį prisiėmė Nyderlandai ir kuriuo pagrįstas Sanavimo sprendimas, įvertinti bendromis aplinkybėmis, būtina atsižvelgti į tos valstybės narės ir ING pateiktas pastabas, nurodomas to sprendimo 31 konstatuojamojoje dalyje. Iš tų aplinkybių yra aišku, kad Komisija, atsižvelgusi į įsipareigojimą dėl pakartotinio pranešimo, rekapitalizavimo priemonę palankiai įvertino būtent dėl to, kad valstybė narė pažymėjo, jog tinkama grąža bus iš dalies užtikrinta mokant palūkanų atkarpos išmokas, o ING pažymėjo, jog savo ankstesnės dividendų politikos nekeis. Komisija žinojo, kad tiesioginio rekapitalizavimo formos pagalbos bankui lygis skirsis pagal valstybei narei teikiamo atlyginimo laipsnį, todėl Komisija, atsižvelgusi į valstybės narės įsipareigojimą dėl pakartotinio pranešimo, galėjo laikinai patvirtinti rekapitalizavimo priemonę, nes tuo įsipareigojimu buvo tam tikru laipsniu išsklaidyti Komisijos nuogąstavimai, jog bankas gali gauti valstybės pagalbą nemokėdamas tinkamos grąžos.
                  
               
                     (170)
                  
                  
                     Komisija taip pat atkreipia dėmesį į tai, kad tvirtindama kokią nors priemonę ji remiasi visais pridedamais įsipareigojimais, kurie sudaro neatsiejamą aptariamos priemonės dalį. Įsipareigojimas dėl pakartotinio pranešimo buvo įtrauktas į priemonę, kuri buvo išnagrinėta ir laikinai patvirtinta Sanavimo sprendimu. Kai Komisija 2012 m. restruktūrizavimo sprendime pakartotinai nagrinėjo rekapitalizavimo priemonę, įsipareigojimas dėl pakartotinio pranešimo tebebuvo neatsiejama tos priemonės dalis, ir tame sprendime nenurodyta nieko, kas rodytų, jog Komisija nebemano, kad įsipareigojimas dėl pakartotinio pranešimo jos vertinimui yra svarbus. Be to, iš pačios įsipareigojimo dėl pakartotinio pranešimo formuluotės matyti, jog Komisija suprato, kad jis bus taikomas penkerius metus ir kad Nyderlandai pasiūlė, kad jų įsipareigojimas galiotų tuo laikotarpiu. Taigi nėra nieko, kas rodytų, jog Komisijos požiūris į rekapitalizavimo priemonę, kaip į 2012 m. restruktūrizavimo sprendime patvirtintos restruktūrizavimo pagalbos sudedamąją dalį, darytų kokį nors poveikį reikalavimui dėl pakartotinio pranešimo.
                  
               
                     (171)
                  
                  
                     Taigi pakartotinis pranešimas apie rekapitalizavimo priemonę ir pagrindiniai faktai galėjo sukelti abejonių dėl atlygio už bendro 1 lygio vertybinius popierius derėjimo. Tačiau pagal 2008 m. sanavimo sprendimą priemonės derėjimas gali bet kuriuo atveju būti užtikrintas, jei Nyderlandai, siekdami užtikrinti tinkamą atlyginimą už valstybės kapitalą, nustatytų pakankamus veiklos įsipareigojimus.
                  
               
                     (172)
                  
                  
                     Nustatytas grąžinimo planas yra tinkamas veiklos įsipareigojimas, prisiimtas atsižvelgiant į 2008 m. Nyderlandų prisiimtą įsipareigojimą dėl pakartotinio pranešimo. Iš esmės siūlomu nustatytu grąžinimo planu pašalinamas su rekapitalizavimo priemone susijęs atlygio neapibrėžtumas, o Nyderlandams garantuojama nustatyta 12,5 % grąža. Komisija pažymi, kad kitos finansų įstaigos, kurios buvo rekapitalizuotos panašiomis kapitalo priemonėmis, taip pat įsipareigojo laikytis nustatyto grąžinimo plano (61). Be to, tai, kad DNB jau patvirtino 750 mln. EUR nominaliosios sumos ir 1,125 mlrd. EUR sumos, įskaitant priemoką, grąžinimą už 2012 m., Komisijai pakankamai įtikinamai parodo, kad pagalba bus grąžinta.
                  
               
                     (173)
                  
                  
                     Komisija mano, kad nurodyta 12,5 % vidinė grąžos norma, kuri bus užtikrinta pagal šį grąžinimo planą, šios derėjimo analizės tikslais yra priimtina neatsižvelgiant į tai, kad vidinė grąžos norma, nustatyta 2012 m. restruktūrizavimo sprendime pateiktame grąžinimo plane, yra didesnė (62). Komisija pažymi, kad vidinė grąžos norma, kuri bus užtikrinta pagal grąžinimo planą, sudaro 12,5 % ir yra mažesnė nei norma, kuri 2012 m. restruktūrizavimo sprendime buvo pripažinta tinkama grąžinant pirmąją bendro 1 lygio vertybinių popierių pusę, taip pat mažesnė nei orientacinė [15–25] % vidinės grąžos norma, kurią ING buvo numačiusi 2009 m. spalio 22 d. restruktūrizavimo plane. Tačiau 12,5 % vidinė grąžos norma, kuri bus užtikrinta šiuo grąžinimo planu, yra tikra, priešingai nei anksčiau pateiktos orientacinės vertės. Be to, ji atitinka vidinės grąžos normos lygmenis, kurie kituose Komisijos sprendimuose dėl panašiomis priemonėmis rekapitalizuotų bankų nustatytų grąžinimo planų (63) buvo pripažinti pakankamai dideliais valstybės pagalbos derėjimui su vidaus rinka užtikrinti. 12,5 % vidinė grąžos norma gali būti laikoma tinkamu atlygiu.
                  
               
                     (174)
                  
                  
                     Antra, su draudimo verslo perdavimo laikotarpiu susiję restruktūrizavimo plano pakeitimai yra susiję su naštos pasidalijimu. Manyta, kad perdavusi tą turtą ING įgytų būtinų išteklių restruktūrizavimo plano sąnaudoms padengti (64) ir visų pirma valstybės pagalbai grąžinti. Tačiau sąlygos finansų rinkose pablogėjo (žr. 26 ir paskesnes konstatuojamąsias dalis), todėl pablogėjo ir sąlygos draudimo veiklos pardavimo sandoriams sudaryti (65).
                  
               
                     (175)
                  
                  
                     Tačiau poveikį ING Insurance Europe perdavimo terminui, kuris yra pagrindinė vėlavimo priežastis, daro įvairūs kiti aspektai, kurių 2009 m. nebuvo galima numatyti ir dėl kurių atitikti 2013 m. terminus yra beveik neįmanoma. Pirma tai yra išlikęs neapibrėžtumas dėl taisyklių „Mokumas II“, taip pat neapibrėžtumas, susijęs su Europos valstybių skolų krize, ir jos tiesioginis poveikis draudimo sektoriui, atsižvelgiant į tai, kad draudimo įmonės sudaro didelę investuotojų į vyriausybių obligacijas grupę. Antra, dėl WUB dalies integracijos į Nationale Nederlanden pasikeitė ING Insurance Europe veiklos apimtis. Trečia, Nationale Nederlanden šalies rinkoje yra […] (66). Dėl tos pasikeitusios veiklos apimties, taip pat reguliavimo ir makroekonomikos aplinkos ING Insurance Europe perdavimo artimiausioje ateityje procesas tapo gerokai sudėtingesnis. Atsižvelgiant į tas aplinkybes ir į tai, kad išlieka didesnis pasidalijimas našta, kurį užtikrina susijęs įsigijimų draudimo bei mišrių vertybinių popierių pasirinkimo pirkti sandorių ar atpirkimo draudimo pratęsimas, perdavimo laikotarpio pratęsimą iki 2015 m. galima laikyti priimtinu.
                  
               
                     (176)
                  
                  
                     Dėl ING Insurance US nustatyto termino pratęsimo Komisija pažymi […]. Dėl to atsiradęs perdavimo vėlavimas gali būti laikomas tinkamu, nes ING pradėjo mažinti kintamosios normos rentos veiklos mastą ir jai ateityje bus taikomi griežti II priede nustatyti įsipareigojimai […] (67). Kartu ING tebesilaiko įsipareigojimo toliau rengtis numatomam likusios ING Insurance US dalies PVAP, ir įsipareigoja 2013 m. pabaigoje 50 % sumažinti turimą ING Insurance US dalį (prie tokio sumažinimo priskiriant ir kintamosios normos rentos portfelio mažinimą), vertinant pagal susijusį kapitalą. Paskui 2014 m. ING perduos 50 % tos veiklos (neįskaitant kintamosios normos veiklos portfelio). Komisija mano, kad šis metodas yra priimtinas sprendimas […]. Dėl susijusio įsigijimų draudimo ir mišrių vertybinių popierių pasirinkimo pirkti sandorių ar atpirkimo draudimo pratęsimo jis yra priimtinas ir naštos pasidalijimo požiūriu.
                  
               
                     (177)
                  
                  
                     Nors vėluojama parduoti Europos ir Jungtinių Valstijų draudimo veiklą, svarbiausia tai, kad ING vis tiek turėtų sugebėti iki 2015 m. laikytis nustatyto grąžinimo plano. Dėl išsamios perdavimo tvarkos pakeitimo – pagal pakeistą įsipareigojimą pirmiausia būtų parduota daugiau kaip 50 % atitinkamų draudimo įmonių, – tas įvertinimas nesikeičia. Nors Komisija pažymi, kad daugumos atitinkamose įmonėse pardavimas leistų atskirti jas nuo ING apskaitos ir reguliavimo požiūriu, ji taip pat neabejotinai atsižvelgia į tai, kad Nyderlandai papildomai įsipareigoja pasiekti, kad ING iki 2016 m. pabaigos perduotų Azijos ir Jungtinių Valstijų draudimo veiklą, o iki 2018 m. pabaigos – visą ING Insurance Europe.
                  
               
                     (178)
                  
                  
                     Atsižvelgdama į tai, kas išdėstyta, Komisija laikosi nuomonės, kad dėl šių pakeitimų nekyla jokių abejonių dėl 2012 m. restruktūrizavimo sprendime padarytos išvados dėl naštos pasidalijimo lygio, o Komisijos abejonės dėl atlyginimo už bendro 1 lygio vertybinius popierius buvo išsklaidytos.
                  
               
            Konkurencijos iškraipymas
         
         
                     (179)
                  
                  
                     Pakeitimai, apie kuriuos pranešta Komisijai, visų pirma susiję su tinkamu valstybės pagalbos atlyginimu ir su naujo konkurencingo Nyderlandų mažmeninės rinkos dalyvio perdavimu.
                  
               
                     (180)
                  
                  
                     Pirma, Komisija pažymi, kad ING suteikė tinkamą atlyginimą už bendro 1 lygio vertybinius popierius (68). Atlyginimo lygis turėtų būti vertinamas atsižvelgiant į grąžinimą. Siekiant pašalinti esamus konkurencijos iškraipymus būtina užtikrinti tinkamą atlyginimo lygį, todėl pirma laiko grąžinant pagalbą valstybės pagalbos poveikis bus apribotas. Komisija jau nustatė, kad, remiantis grąžinimo planu, nustatyta su rekapitalizavimo priemone susijusi vidinė grąžos norma sudaro 12,5 %, ir mano, kad tokia norma yra tinkama. Be to, iš įsipareigojimų matyti, kad iki 2015 m. visas tas valstybės kapitalas bus grąžintas.
                  
               
                     (181)
                  
                  
                     Antra, įsipareigoję perduoti WUB, Nyderlandai ir ING įsipareigojo sukurti naują gyvybingą ir konkurencingą Nyderlandų mažmeninės rinkos dalyvį. Nyderlandai ir ING to pradinio įsipareigojimo neįgyvendino. Kaip alternatyvą, jie pasiūlė įgyvendinti Van Gogo scenarijų ir Komisija Sprendime pradėti procedūrą dėl to išreiškė abejonių. Tuo tarpu prisiėmus tris svarbius įsipareigojimus, kurie kartu sustiprina paskatas ING sukurti patikimą naują Nyderlandų rinkos dalyvį, tie trūkumai buvo pašalinti.
                  
               
                     (182)
                  
                  
                     Komisija neabejotinai atkreipia dėmesį į 83–86 konstatuojamosiose dalyse apibūdintą susijusio draudimo įsipareigojimą, pagal kurį naujų ING hipotekos paskolų sumai taikomas apribojimas, skaičiuojamas kaip NN Bank paskolų sumos kartotinis. Juo užtikrinama, kad ING turėtų paskatų siekti įsipareigoto NN Bank skolinimo lygio, taigi ir įsipareigotos maždaug [2–9] % rinkos dalies. ING ir NN Bank hipotekos paskolų teikimą siejantis [2–4] kartotinis pagrįstas vidutine nuo 2011 m. ING teiktų naujų hipotekos paskolų (neįskaitant pratęsiamų paskolų) suma (69), kuri lyginama su prognozuojama [1,5–6] mlrd. EUR per metus naujų NN Bank paskolų suma. Jeigu NN Bank neįgyvendintų savo būtiniausių naujų paskolų tikslų, ING rinkos dalis sumažėtų.
                  
               
                     (183)
                  
                  
                     Dabartinėje makroekonomikos aplinkoje, kurioje galimos nustatyti būsimos rinkos dydžio raidos prognozės yra susijusios su gana dideliu neapibrėžtumu, yra tinkama skolinimą apriboti remiantis NN Bank veiklos rezultatais, o ne absoliučiuoju lygmeniu. Šia draudimo sąsaja bus užtikrinta, kad tuo atveju, jei rinka padidėtų ar sumažėtų labiau, negu tikimasi, ING turės būtinų paskatų užtikrinti, kad NN Bank rinkos dalis atitiktų prognozuojamą lygį.
                  
               
                     (184)
                  
                  
                     Tas susijusio draudimo įsipareigojimas dar labiau sustiprinamas savarankiško finansavimo įsipareigojimu, apibūdintu 87–96 konstatuojamosiose dalyse. Iš esmės siekiant vidutinės trukmės laikotarpiu užtikrinti tikrąją NN Bank nepriklausomybę nuo ING, teikiamas naujas paskolas NN Bank turėtų finansuoti pats. Susijęs draudimas galėtų paskatinti ING raginti NN Bank savo naujas paskolas finansuoti netvariai, kad ING trumpuoju laikotarpiu išvengtų skolinimo suvaržymo. ING įsipareigojo pasiekti, kad didelę finansavimo dalį sudarytų klientų įsipareigojimai, jei tik bendra indėlių ir didmeninio finansavimo suma pirmaisiais metais sudarys bent 75 % pagrindiniame scenarijuje tiems metams prognozuojamo finansavimo, antraisiais metais – bent 80 % tiems metams prognozuojamo finansavimo, o trečiaisiais metais – bent 85 % tiems metams prognozuojamo finansavimo; didmeninis finansavimas turi būti ne didesnis kaip [1– 4] mlrd. EUR.
                  
               
                     (185)
                  
                  
                     Be to, kad būtų pasiekta [2–9] % rinkos dalies kritinė masė, yra priimtina, kad pagal NN Bank verslo planą iki perdavimo momento ING skirtų NN Bank ne didesnį kaip 2,7 mlrd. EUR finansavimą. Tačiau siekiant užtikrinti NN Bank, kaip naujo Nyderlandų mažmeninės bankininkystės rinkos dalyvio, nepriklausomumą, tas finansavimas, kuris galiotų ir po perdavimo, gali būti teikiamas tik vertybiniais popieriais, kuriuos leistų NN Bank ir kuriuos ING pirktų sudarydama rinkos sąlygas atitinkančius sandorius. Komisija neabejotinai atkreipia dėmesį į tai, kad pagal tą įsipareigojimą ING negali daryti poveikio NN Bank verslo strategijai grasindama staiga nutraukti NN Bank finansavimą, nes vertybinių popierių išpirkimo terminas sudarys bent 5–10 metų.
                  
               
                     (186)
                  
                  
                     
                        NN Bank verslo plane prognozuojama iki [2–8] mlrd. EUR finansuoti tvariomis priemonėmis. Jeigu tas lygis bus pasiektas, NN Bank bus pasiekęs pakankamą dydį, kad galėtų įsitvirtinti kaip naujas rinkos dalyvis. Taigi yra priimtina, kad viršijus tą lygį ING paskolų teikimas nebūtų varžomas.
                  
               
                     (187)
                  
                  
                     
                        NN Bank savarankiško finansavimo strategijos, kuri bus nuolat stebima ir įgyvendinama, patikimumas užtikrinamas Nyderlandų prisiimtuose įsipareigojimuose numatytais taisomaisiais veiksmais. Tais taisomaisiais veiksmais siekiama pašalinti galimą savarankiško finansavimo trūkumą ir papildomai paskatinti ING užtikrinti, kad NN Bank finansavimo tikslai būtų įgyvendinami. Vykdant nuolatinę stebėseną, trūkumus bus galima nustatyti laiku ir prieš galutinį perdavimo terminą.
                  
               
                     (188)
                  
                  
                     Trečia, dėl konkurencinio NN Bank poveikio Nyderlandų mažmeninės bankininkystės rinkai – o tai bus pagrindinė rinka, kurioje ING tęs veiklą pasibaigus restruktūrizavimo procesui, – Komisija neabejotinai atkreipia dėmesį į tai, kad ING minimalių naujo NN Bank skolinimo metinių rodiklių ir rinkos dalių įsipareigojo siekti ir hipotekos (70), ir vartojimo kreditų rinkose (71). Tuo įsipareigojimu turėtų būti užtikrinta, kad NN Bank šioje dviejose svarbiose verslo linijose pasiektų kritinį mastą balanso turto dalyje.
                  
               
                     (189)
                  
                  
                     Vėlgi, tų įsipareigojimų patikimumą užtikrina tai, kad jei NN Bank nepasieks savo tikslų, ING imsis taisomosios priemonės. Komisija pažymi, kad ING įsipareigojo perduoti santykius su atskirais klientais perduodama NN Bank hipotekos paskolas ir prisiimti visas su perdavimu susijusias sąnaudas. Taikant tokį mechanizmą vengiama prasto įgyvendinimo rizikos, kuri kiltų, pvz., dėl senojo portfelio pakeitimo vertybiniais popieriais, nes tokiu atveju NN Bank turėtų nedaug verslo galimybių padidinti savo rinkos dalį.
                  
               
                     (190)
                  
                  
                     Dėl NN Bank produktų asortimento apimties Komisija atkreipia dėmesį į tai, kad NN Bank veiks penkių produktų srityse, t. y. hipotekos paskolų, vartojimo kreditų, taupymo, periodinių banko išmokų ir mažmeniniams investuotojams platinamų vertybinių popierių. Tai, kad NN Bank padidino savo produktų asortimentą, palyginti su tuo, kas 2012 m. restruktūrizavimo sprendime buvo numatyta dėl įsipareigojimo dėl WUB, ir sukūrė kredito kortelės pavidalo mokėjimo priemonę, padeda dar paįvairinti jo verslo modelį, taigi ir pašalinti vieną iš WUB verslo modelio trūkumų, t. y. jo, kaip specializuoto hipotekos banko, statusą.
                  
               
                     (191)
                  
                  
                     Keletas su gyvybingumu susijusių problemų, dėl kurių WUB buvo sunku perduoti (visų pirma didelis finansavimo trūkumas), išspręsta Van Gogo scenarijuje. Dabartinėse finansinėse NN Bank prognozėse pažymima, kad jis galėtų būti gyvybingas subjektas. Dėl kapitalo pakankamumo Komisija pažymi, jog vidutinės trukmės laikotarpiu banko mokumą užtikrins ING įsipareigojimas pasirūpinti, kad NN Bank minimalus 1 lygio kapitalo santykis sudarytų 12 %. Kartu NN Bank kredito kortelės pasiūlymas taip pat turėtų padėti sumažinti taupomųjų sąskaitų nelankstumą. Galiausiai Komisija pažymi, kad NN Bank bus naudingas jo patronuojančiosios įmonės, ING Insurance Europe, finansinis pajėgumas. Apskritai Nyderlandų siūlomomis priemonėmis pateikiamas tikėtinas scenarijus, kaip sukurti gyvybingą ir konkurencingą Nyderlandų mažmeninės rinkos dalyvį. Įsipareigojimai ir visų pirma aiškiai apibrėžti taisomieji veiksmai bei sąlygos, kurias įvykdžius tie veiksmai būtų taikomi, turėtų pakankamai aiškiai užtikrinti, kad įgyvendinimas bus sėkmingas. Dėmesys į tai atkreipiamas ir trečiųjų šalių pastabose, kuriose kalbama apie NN Bank verslo modelio patikimumą.
                  
               
                     (192)
                  
                  
                     Komisija pažymi, kad draudimo siūlyti palankiausias kainas rinkose, kuriose ING užima 5 % ar didesnę rinkos dalį, pratęsimas yra papildoma priemonė konkurencijos iškraipymams pašalinti. Tas pratęsimas netaikomas Nyderlanduose, kuriuose dėl taikomo susijusio draudimo NN Bank sėkmė priklauso nuo to, ar ING išlaikys dabartinę hipotekos rinkos dalį. Nors Vereniging Eigen Huis pastabos Komisijos Sprendime pradėti procedūrą išreikštoms abejonėms nėra svarbios ir tiesioginio priežastinio ryšio tarp ING taikomo draudimo siūlyti palankiausias kainas ir Nyderlandų hipotekos rinkos elgesio neparodo, į jas bet kuriuo atveju būtų atsižvelgta, nes sumažinta draudimo siūlyti palankiausias kainas taikymo sritis.
                  
               
                     (193)
                  
                  
                     Pratęsus veiklos apribojimus taip pat pašalinamas konkurencijos iškraipymas, atsiradęs dėl perdavimo proceso užvilkinimo. Toks sušvelninimas atitinka Komisijos kitose pastaruoju metu nagrinėtose bylose taikytą praktiką (72).
                  
               
                     (194)
                  
                  
                     Taigi Komisija mano, kad įsipareigojimo dėl WUB pakeitimas, draudimo siūlyti palankiausias kainas pratęsimas ir įsigijimų draudimas nekelia abejonių dėl 2012 m. restruktūrizavimo sprendime jos padarytos išvados, kad numatyta pakankamai priemonių konkurencijos iškraipymui apriboti.
                  
               
                     (195)
                  
                  
                     Atsižvelgdama į visas priemones, Komisija daro išvadą, kad naujų įsipareigojimų pakanka Sprendime pradėti procedūrą Komisijos pareikštoms abejonėms dėl netinkamų konkurencijos iškraipymų išsklaidyti ir restruktūrizavimo pagalbos derėjimui užtikrinti.
                  
               
            Išvada
         
         
                     (196)
                  
                  
                     Taigi, numačius pakeistus įsipareigojimus ir 4,5 mlrd. EUR grąžinimą pagal nustatytą grąžinimo planą derėjimo vertinimas atitinka 2012 m. restruktūrizavimo sprendimą, kadangi šios priemonės gali užtikrinti gyvybingumo atkūrimą, naštos pasidalijimą ir pašalinti konkurencijos iškraipymus. Siūlomu 2012 m. restruktūrizavimo sprendimo pakeitimu, remiantis naujais įsipareigojimais, ir toliau užtikrinamas rekapitalizavimo priemonės ir restruktūrizavimo pagalbos, kurią Nyderlandai suteikė ING, derėjimas. Tuo remiantis abejonės, kurias Komisija išreiškė Sprendime pradėti procedūrą, buvo išsklaidytos,
                  
               PRIĖMĖ ŠĮ SPRENDIMĄ:
         
            1 straipsnis
            Atsižvelgiant į I priede nustatytus įsipareigojimus, 10 mlrd. EUR kapitalo injekcija, kurią Nyderlandai pasirašė 2008 m. spalio 22 d., ir toliau dera su vidaus rinka.
         
         
            2 straipsnis
            Atsižvelgiant į I priede nustatytus įsipareigojimus, 2012 m. gegužės 11 d. Komisijos sprendime byloje SA.28855 (N 373/2009) (ex C 10/2009 ir ex N528/2008) nurodyta valstybės pagalba ir toliau dera su vidaus rinka.
            I priede nustatyti įsipareigojimai pakeičia 2012 m. gegužės 11 d. Komisijos sprendimo byloje SA.28855 (N 373/2009) (ex C 10/2009 ir ex N528/2008) priede nustatytus įsipareigojimus.
         
         
            3 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2012 m. lapkričio 16 d.
            
               
                  Komisijos vardu
               
               Joaquín ALMUNIA
               
                  Pirmininko pavaduotojas
               
            
         
         
            (1)  OL C 262, 2012 8 30, p. 34.
         
            (2)  Komisijos sprendimas byloje N 528/2008, OL C 328, 2008 12 23, p. 10.
         
            (3)  Žr. Sanavimo sprendimo 32 konstatuojamąją dalį.
         
            (4)  Komisijos sprendimas C 10/09 (ex N 138/09), OL L 274, 2010 10 19, p. 139.
         
            (5)  ING Direct – tai ING verslo segmentas, siūlantis įvairius nesudėtingus finansinius produktus – taupomuosius, hipotekos, mažmeninius investicinius produktus, mokėjimo sąskaitų ir vartojimo paskolų produktus, – visų pirma tiesioginiais kanalais (per savo interneto svetainę). Įmonė veikia šiose šalyse: Kanadoje, Ispanijoje, Australijoje, Prancūzijoje, Italijoje, Vokietijoje, Austrijoje ir Jungtinėje Karalystėje.
         
            (6)  Žr. 2009 m. restruktūrizavimo sprendimo 53, 84, 128 ir 150 konstatuojamąsias dalis.
         
            (7)  2012 m. kovo 2 d. sprendimas sujungtose bylose Nyderlandų Karalystė ir kiti prieš Komisiją, T-29/10 ir T-33/10, dar nepaskelbtas Rinkinyje.
         
            (8)  2012 m. gegužės 11 d. Komisija pareiškė apeliacinį skundą – užregistruota numeriu C-224/12 P – dėl 2012 m. kovo 2 d. Bendrojo Teismo priimto sprendimo sujungtose bylose T-29/10 ir T-33/10 Nyderlandai ir ING Groep prieš Komisiją.
         
            (9)  Komisijos sprendimas SA.28855 (ex N373/2009, ex C10/2009, ex N528/2008), OL C 260, 2012 8 29, p. 1.
         
            (10)  Pagal pirminį susitarimą dėl rekapitalizavimo priemonės, apie kurį Komisijai pranešta 2008 m. spalio 22 d., ING bendro 1 lygio vertybinius popierius per pirmus trejus metus nuo jų išleidimo galėtų išpirkti tik už 150 % emisijos kainos. 2009 m. spalio mėn. šios sąlygos buvo pakeistos ir ING buvo leista jas grąžinti palankesnėmis sąlygomis, t. y. 100 % pridėjus susikaupusias palūkanas ir grąžinimo baudą, kuri nustatoma atsižvelgiant į ING akcijų kainą ir užtikrinant valstybei 15 % per metus mažiausią vidinę grąžos normą. Išsamesnę informaciją galima rasti 2012 m. restruktūrizavimo sprendimo 45–61 konstatuojamosiose dalyse.
         
            (11)  2012 m. restruktūrizavimo sprendimo priedas yra tapatus 2009 m. restruktūrizavimo sprendimo II priedui.
         
            (12)  OL C 262, 2012 8 30, p. 34.
         
            (13)  ING Insurance yra ING draudimo padalinys, jis išsamiau apibūdintas 21 konstatuojamojoje dalyje.
         
            (14)  Žr. Sprendimo pradėti procedūrą 52–78 konstatuojamąsias dalis.
         
            (15)  Juo prireikus taip pat būtų pakeisti 2009 m. restruktūrizavimo sprendimo II priede pateikti įsipareigojimai. Tiek, kiek Sąjungos teismai 2009 m. restruktūrizavimo sprendimo 2 straipsnio antrą pastraipą ir to sprendimo II priedą laiko galiojančiais, vertinimas, taigi ir patvirtinimas, pagrįstas Komisijos atliktu 2012 m. restruktūrizavimo sprendimo priedo įvertinimu, būtų neveiksmingas.
         
            (16)  2012 m. restruktūrizavimo sprendimo 77 konstatuojamojoje dalyje ir priede apibūdinamas ING ir Nyderlandų valstybės prisiimtas įsipareigojimas perduoti visą ING draudimo veiklą.
         
            (17)  Pirmajame etape ING dirbo su 24 atrinktų subjektų sąrašu. Antrajame etape ji dirbo su 16 subjektų sąrašu, į kurį patikėtinio prašymu dar įtraukti trys papildomi subjektai.
         
            (18)  Išsamus nesėkmingo bandymo įgyvendinti įsipareigojimą dėl WUB aprašymas pateikiamas Sprendimo pradėti procedūrą 39–78 konstatuojamosiose dalyse.
         
            (19)  EurAsia Insurance reiškia ING Insurance verslą Europoje ir Azijoje.
         
            (20)  „Mokumas II“ reiškia 2009 m. lapkričio 25 d. Europos Parlamento ir Tarybos direktyvą 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) – naują kelių direktyvų redakciją, kuri greičiausiai bus taikoma nuo 2014 m. sausio 1 d. Pagal ją visų pirma bus iš naujo apibrėžtas draudimo įmonių kapitalo poreikis.
         
            (*1)  Konfidenciali informacija.
         
            (21)  2011 m. pabaigoje kintamosios normos renta sudarė 27 % ING Insurance US balanso. Kintamosios normos rentos veikla buvo nutraukta ir ING ją šiuo metu tvarko kaip užbaigtą veiklą.
         
            (22)  Išsamus šio skundo aprašymas pateikiamas Sprendimo pradėti procedūrą 79–90 konstatuojamosiose dalyse.
         
            (23)  „Bazelis III“ – tai Bazelio bankų priežiūros komiteto parengtas reformų priemonių rinkinys, kuriuo siekiama sustiprinti bankų sektoriaus reguliavimą, priežiūrą ir rizikos valdymą.
         
            (24)  Neatsižvelgiant, pvz., į kapitalo didinimą ar pajamas iš perdavimo.
         
            (25)  Dėl papildomos informacijos apie šią įmonę žr. šio sprendimo 21 konstatuojamąją dalį
         
            (26)  Bendradarbiaudama su DNB, Europos Centriniu Banku (ECB), Komisija ir Europos sisteminės rizikos valdyba.
         
            (27)  2012 m. liepos 11 d. pateiktoje informacijoje buvo pažymėta, kad perduodamo portfelio vertė iš pradžių sudarytų 2,6 mlrd. EUR.
         
            (28)  Skaičiuojama nuo NN Bank veiklos pradžios dienos, kitaip tariant, nuo to momento, kai apibūdinta NN Bank struktūra pradeda veikti.
         
            (29)  Įskaitant ING Bank patronuojamąsias įmones.
         
            (30)  Dydis priklausys nuo būtinybės pasiekti 79 konstatuojamojoje dalyje nustatytas rinkos dalis; ING portfelis, susijęs su įsipareigojimų neįvykdymo tikimybe ir nuostoliais įsipareigojimų neįvykdymo atveju, parenkamas taip, kad atitiktų NN Bank verslo planą.
         
            (31)  Pereinamuoju laikotarpiu iki Van Gogo scenarijaus įgyvendinimo pradžios (iki pradės veikti apibūdintoji NN Bank struktūra) WUB ir NN Bank kuo greičiau pradės kurti vartojimo kreditų teikimo pajėgumus. Atsižvelgdama į tą pereinamąjį laikotarpį, ING įsipareigoja nuo Van Gogo scenarijaus įgyvendinimo pradžios iki 2013 m. gruodžio 31 d.pro rata teikti produktus rinkai. Siekiant įvykdyti verslo plane nustatytas prognozes, bet koks paskolų trūkumas atitinkamais metais bus kompensuotas paskesniais metais.
         
            (32)  Dydis priklausys nuo būtinybės pasiekti 80 konstatuojamojoje dalyje nustatytas rinkos dalis; ING portfelis, susijęs su įsipareigojimų neįvykdymo tikimybe ir nuostoliais įsipareigojimų neįvykdymo atveju, parenkamas taip, kad atitiktų NN Bank verslo planą.
         
            (33)  Tas ING Bank Netherlands vartojimo kreditų klientų portfelis yra ING Bank priklausantis portfelis.
         
            (34)  Kadaster – tai Nyderlandų valstybinis žemės registras.
         
            (35)  Neįskaitant ING (ar bet kurios jos tiesiogiai ar netiesiogiai patronuojamos įmonės) finansavimo.
         
            (36)  Daugiausia reklaminėms […] ir […] paskatoms ir kiek mažesniu mastu – kitiems rinkodaros metodams. Jeigu tokios priemonės nėra daugiausia sudarytos iš reklaminių […] ar […] paskatų, joms reikalingas stebėjimo patikėtinio patvirtinimas ir Komisija gali neleisti jų taikyti.
         
            (37)  Bendrai mažindama balansą (45 %), bent […] mlrd. EUR ING balansą sumažins perduodama turtą (pagal 2009 m. spalio 22 d. ING restruktūrizavimo planą).
         
            (38)  Į Jungtinių Valstijų kintamosios normos rentos ir finansinių produktų portfelių mažinimą galima atsižvelgti kaip į perdavimą, jeigu šių portfelių mažinimas įgyvendinamas laikantis II priede išvardytų sąlygų.
         
            (39)  T. y. neįskaitant hipotekos, nes ji tiesioginėmis su nekilnojamuoju turtu susijusiomis pozicijomis nelaikoma.
         
            (40)  Pažangos ataskaitos apie ING restruktūrizavimo planą 2012 m. birželio 19 d. galutinė versija.
         
            (41)  50 % reiškia, skaičiuojant akcijomis, 50 % pridėjus vieną akciją, taip pat daugumos valdyboje praradimą ir įmonės pašalinimą iš konsoliduotos apskaitos.
         
            (42)  Tam tikros Jungtinių Valstijų veiklos panaikinimas (t. y. kintamosios normos rentos ir finansinių produktų veiklos) laikomas pro forma turto perdavimu. Panaikinus tą veiklą (vertinant pagal paskirstyto nuosavo kapitalo dydį (remiantis 2011 finansinių metų duomenimis) ir kartu perdavus bent 25 % turimos ING Insurance US dalies, iki 2014 m. gruodžio 31 d. bus perduota daugiau kaip 50 % (pro forma).
         
            (43)  Insurance US atveju 50 % ir daugiau perdavimo kriterijus bus įgyvendintas, kai tik ING perduos bent 25 % to verslo atsižvelgiant į panaikinamo verslo Jungtinėse Valstijose pro forma perdavimą (pagal paskirstytą nuosavą kapitalą, 2011 finansinių metų duomenys).
         
            (44)  Sąvoka „be reikalo nedelsdama“ reiškia, kad ING pakoreguos savo kainą per [0–20] darbo dienų, jei tai leidžiama padaryti remiantis (vietos) teisinėmis ir reguliavimo nuostatomis.
         
            (45)  „Finansų įstaiga“ apibrėžiama kaip visos grupei priklausančios įmonės. Taigi įtraukiami ir antriniai ženklai, ir patronuojamosios įmonės.
         
            (46)  Jeigu ING Direct nėra didžiausiųjų dešimtuke, ji gali lyginti kainą su dešimčia (didžiausių) dalyvių. Jeigu ING Direct yra viena iš dešimties didžiausių dalyvių, lyginti reikėtų su kitais devyniais didžiausiais rinkos dalyviais. Tai netaikoma ING Direct Austria, kuri visada gali palyginti savo kainas su dešimčia kitų (didžiausių) dalyvių.
         
            (47)  Sąvoka „be reikalo nedelsdama“ reiškia, kad ING pakoreguos savo kainą per [0–20] darbo dienų, jei tai leidžiama padaryti remiantis (vietos) teisinėmis ir reguliavimo nuostatomis.
         
            (48)  Žr. 124 konstatuojamąją dalį.
         
            (49)  T. y. visi ING filialai ar patronuojamosios įmonės, kurios nėra ING Direct dalis ir kurių rinkos dalis didesnė nei 5 %.
         
            (50)  Kalbant apie Insurance US, 50 % ir daugiau perdavimo kriterijus bus įgyvendintas, kai tik ING perduos bent 25 % to verslo, atsižvelgiant į panaikinamo verslo pro forma perdavimą (pagal paskirstytą nuosavą kapitalą (2011 finansinių metų duomenys).
         
            (51)  Vidinė grąžos norma būtų didesnė, nes bendra grąžinama suma nesumažėtų, o grąžinimo laikas būtų paankstintas, taigi sumažėtų laikotarpis, kuriuo skaičiuojama vidinė grąžos norma.
         
            (52)  Tai taikoma Restruktūrizavimo sprendimo priedui ir prireikus, t. y. tiek, kiek Sąjungos teismai 2009 m. restruktūrizavimo sprendimo 2 straipsnio antrąją pastraipą ir to sprendimo II priedą laiko galiojančiais, taip pat 2009 m. restruktūrizavimo sprendimo priede nustatytiems įsipareigojimams.
         
            (53)  Konvertavimu bus užtikrinta, kad Nyderlandams bus grąžinta bent nominalioji vertė, kurios Nyderlandai gali reikalauti, jei bus atliekamas konvertavimas pagal Sanavimo sprendime patvirtintas sąlygas.
         
            (54)  Tokio pat požiūrio laikytasi Sprendimo byloje SA.34539 Commerzbank, OL C 177, 2012 6 20, p. 20, 25 konstatuojamojoje dalyje.
         
            (55)  Bylos SA.29833 KBC, OL C 135, 2012 5 9, p. 5, 74–83 konstatuojamosiose dalyse Komisija, atsižvelgdama į Komisijos komunikato dėl finansų sektoriaus gyvybingumo atkūrimo ir restruktūrizavimo priemonių vertinimo pagal valstybės pagalbos taisykles dabartinės krizės sąlygomis, OL C 195,2009 8 19, p. 9 (toliau – Restruktūrizavimo komunikatas), reikalavimus, pakartotinai įvertino KBC suteiktą restruktūrizavimo pagalbą, nes dėl restruktūrizavimo plano pakeitimų buvo suteikta papildoma valstybės pagalba.
         
            (56)  Restruktūrizavimo sprendimo 180 konstatuojamoji dalis.
         
            (57)  Žr. 71 konstatuojamąją dalį.
         
            (58)  Žr. 70 konstatuojamąją dalį.
         
            (59)  Nors RBB Economics tyrime (žr. (16) konstatuojamąją dalį), kuris buvo pagrįstas labiau apibendrinta rinkos informacija, tie duomenys nebuvo panaudoti, tariama, kad, atsižvelgiant į tą išsamesnę informaciją, RBB Economics tyrime nustatyti rūpestį keliantys klausimai būtų pakeisti. Išsamūs duomenys apie rinkos pokyčius nekelia abejonių dėl 2012 m. restruktūrizavimo sprendime taikytos rinkos apibrėžties aktualumo. Komisija taip pat negavo jokių trečiųjų šalių pastabų dėl Sprendimo pradėti procedūrą, kurios būtų susijusios su rinkos apibrėžties aktualumu.
         
            (60)  Žr. 18 konstatuojamąją dalį.
         
            (61)  N372/2009 AEGON, OL C 290, 2010 10 27, p. 1, ir SA.33303 SNS REAAL, OL C 33, 2012 2 7, p. 5.
         
            (62)  Iš pradžių [15–25] %, žr. 2012 m. restruktūrizavimo sprendimo 97 konstatuojamąją dalį. 2012 m. restruktūrizavimo sprendimo 189 konstatuojamojoje dalyje Komisija jau sutiko, kad vidinė grąžos norma, sumažinta iki 15 %, yra tinkamas atlygis atsižvelgiant į jos derėjimo analizės tikslus.
         
            (63)  SA.33303 SNS REAAL, OL C 33, 2012 2 7, p. 5, SA.29833 KBC, OL C 35, 2012 5 9,p. 5.
         
            (64)  Žr. 2012 m. restruktūrizavimo sprendimo 192 konstatuojamąją dalį.
         
            (65)  Nors buvo įgyvendinti tam tikri sandoriai, jų dydis buvo mažesnis nei ING Insurance. Pavyzdžiui, Talanx PVAP, JEVCO įsigijimas, kurį įgyvendino Intact Financial Corporation (sandorio dydis – 530 mln. USD, kainos ir balansinės vertės santykis – 1,3, 2012 m. gegužės mėn.); Old Mutual Skandinavia įsigijimas, kurį įgyvendino Skandia LifeSkandia AB (sandorio dydis – 2,496 mlrd. EUR, kainos ir balansinės vertės santykis – 1,7, 2011 m. gruodžio mėn.); AXA Canada įsigijimas, kurį įgyvendino Intact Financial Corporation (sandorio dydis – 2,665 mlrd. USD, kainos ir balansinės vertės santykis – 1,8, 2011 m. gegužės mėn.); Tower Australia įsigijimas, kurį įgyvendino Dai Ichi Life (sandorio dydis – 1,432 mlrd. USD, kainos ir balansinės vertės santykis – 1,94, 2010 m. gruodžio mėn.).
         
            (66)  Žr. 28 konstatuojamąją dalį.
         
            (67)  Galiausiai ta veikla turėtų būti išsaugota tik laikinai, nes ING įsipareigoja parduoti kintamosios normos rentos veiklą […]. Stebint, kaip laikomasi to įsipareigojimo, be kita ko, periodiškai atliekamas rinkos tikrinimas siekiant patikrinti, ar pakeitus kintamosios normos rentos portfelio perdavimo metodus perdavimo terminas pratęstas tik tiek, kiek būtina.
         
            (68)  Restruktūrizavimo komunikato 34 punkte pažymima, kad tinkamas atlygis yra viena tinkamiausių konkurencijos iškraipymą ribojančių priemonių, nes ja ribojama pagalbos suma.
         
            (69)  Žr. 1 schemą 77 konstatuojamojoje dalyje.
         
            (70)  Vidutiniškai [1,5–6] mlrd. EUR, atitinkamai [2–9] %, 2013–2015 m. laikotarpiu, žr. 79 konstatuojamąją dalį.
         
            (71)  [40–140] mln. EUR, atitinkamai [0,5–6] %, iki 2015 m., žr. 80 konstatuojamąją dalį.
         
            (72)  Sprendimas byloje SA.34539 Commerzbank, OL C 177, 2012 6 20, p. 20, ir sprendimas byloje SA.29833 KBC, OL C 135, 2012 5 9, p. 5.
      
      
         
            I PRIEDAS
            
               ĮSIPAREIGOJIMŲ SĄRAŠAS
            
            a)   Likusių bendro 1 lygio vertybinių popierių grąžinimas:
            
                        —
                     
                     
                        Likusius 300 000 000 bendro 1 lygio vertybinius popierius ING Nyderlandams grąžins pagal tokį planą: i) 1,125 mlrd. EUR – iki 2012 m. lapkričio 26 d., ii) 1,125 mlrd. EUR – iki 2013 m. lapkričio 6 d., iii) 1,125 mlrd. EUR – iki 2014 m. kovo 31 d. ir iv) 1,125 mlrd. EUR – iki 2015 m. gegužės 15 d.; papildoma išsami informacija pateikiama grąžinimo plane.
                        Išpirkimo planas
                        (mlrd. EUR)
                        50 % priemoka (susikaupusios palūkanos)
                        Išpirkimas
                        Išpirkimas nominalia verte konvertavimo būdu
                        Tam, kad bendras mokėjimas sudarytų lygiai 4,5 mlrd. EUR, labai nedidelei daliai ING reikės pritaikyti bendro 1 lygio vertybinių popierių konvertavimo galimybę, nes išperkant 150 % norma, jeigu tai neatliekama kiekvienų metų gegužės 13 d., kaupsis palūkanos. (Tokio) konvertavimo atveju (jis taip pat apibūdinamas šiam įsipareigojimui skirtoje skiltyje) Nyderlandų valstybė pasirinks išpirkimą emisine verte grynaisiais pinigais.
                     
                  
                        —
                     
                     
                        Tie grąžinamieji mokėjimai bus daugiausia atliekami išperkant vertybinius popierius iš Nyderlandų valstybės ir mokant susijusią 50 % priemoką. Pagal minėtą planą bus iš viso grąžinta 4,5 mlrd. EUR, taigi bendra vidinė grąžos norma sudarys lygiai 12,5 %, o tai yra daugiau nei 2008 m. lapkričio 12 d. Komisijos sprendime minėta bendra bent 10 % grąža. Tam, kad įplaukos būtų lygios iš viso 4,5 mlrd. EUR, savo konvertavimo galimybe ING naudosis tik tiek, kiek tai susiję su palūkanų atkarpos išmokomis, kai jos turi būti mokamos, ir (arba) su mokėtinomis susikaupusiomis palūkanomis. Tokiu atveju palūkanų atkarpos išmokų ir (arba) susikaupusių palūkanų mokėjimai, dėl kurių įplaukos viršija bendrą 4,5 mlrd. EUR sumą, bus iš esmės atskaityti nuo 50 % priemokos mokėjimo casu quo už jį užskaityti. Užtikrinti, kad bendra grąžinama suma sudarytų 4,5 mlrd. EUR, galima – pro rata – konvertuojant dalį likusių vertybinių popierių, užuot juos išpirkus. Bendra visų likusių mokėjimų (nominalioji suma, priemoka, palūkanų atkarpos išmokos ir (arba) susikaupusios palūkanos) suma sudaro iš viso 4,5 mlrd. EUR.
                     
                  
                        —
                     
                     
                        Minėtame plane nustatytų dalių grąžinamieji mokėjimai bus faktiškai atliekami, jeigu jiems pritars Nyderlandų centrinis bankas (toliau – DNB).
                     
                  
                        —
                     
                     
                        ING siekia kuo greičiau atsilyginti Nyderlandų valstybei ir ING mokėjimus atliks greičiau, jeigu tai bus pagrįsta vyraujančiomis finansinėmis aplinkybėmis. Jeigu ING mokėjimus atliks greičiau, vidinė grąžos norma galiausiai viršys 12,5 %.
                     
                  
                        —
                     
                     
                        Jeigu visos grąžinamojo mokėjimo dalies ar jos dalies negalima išmokėti, ING tai kompensuos atitinkamai padidindama paskesnę dalį. Nyderlandų valstybė įsipareigoja pakartotinai pranešti apie bendro 1 lygio kapitalo atkūrimo priemonę, jeigu ING negrąžintų dviejų iš eilės grąžinamojo mokėjimo dalių visos sumos.
                     
                  
                        —
                     
                     
                        Jeigu iki 2015 m. gegužės 15 d. ING negrąžins iš viso 4,5 mlrd. EUR, kaip nurodyta plane, Nyderlandų valstybė įsipareigoja pakartotinai pranešti apie bendro 1 lygio kapitalo atkūrimo priemonę.
                     
                  b)   Įsipareigojimai dėl ING balanso mažinimo:
            
                        —
                     
                     
                        ING toliau mažina savo balansą maždaug 45 %, palyginti su 200 m. trečiojo ketvirčio rodikliais, perduodama turtą (1) ar imdamasi kitų priemonių (kaip antai portfelių mažinimo) (2), kuriomis siekiama iki 2015 m. gruodžio 31 d. sumažinti balanso dydį. Balanso sumažinimas, kurį įsipareigota įgyvendinti, pagrįstas 2008 m. trečiojo ketvirčio duomenimis ir nustatytas neatsižvelgiant į galimą natūralaus augimo, valiutos kursų pokyčių, palūkanų normų pokyčių ar papildomo padidėjimo, kurį lemtų galimi nauji reguliavimo reikalavimai, kaip antai, jei, pvz., naujuose visoje ES galiojančiuose reglamentuose būtų reikalaujama, kad bankai turėtų gerokai didesnes likvidumo atsargas, poveikį.
                     
                  
                        —
                     
                     
                        ING neribos natūralaus (kitaip tariant, nesusijusio su įsigijimais) savo veiklos balanso augimo. ING ir toliau laikosi bendrosios politikos, pagal kurią didėjančias lėšas, kurias jai patikės klientai, daugiausia naudos skolinimui realiajai ekonomikai (įmonėms ir vartotojams) didinti, ir toliau mažina savo didesnės rizikos turto klasių komercinio nekilnojamojo turto hipoteka užtikrintų vertybinių popierių ir būsto hipoteka užtikrintų vertybinių popierių pozicijas. Vadovaudamasi savo bendrąja rizikos mažinimo politika, ING nesiims naujų iniciatyvų, dėl kurių didėtų jos tiesioginės su nekilnojamuoju turtu susijusios pozicijos (3).
                     
                  
                        —
                     
                     
                        Be įmonių ir (arba) verslo veiklos, kurią ING jau perdavė (pradėjo naikinti ir (arba) užbaigė), kaip išvardyta 2012 m. Komisijos sprendimo 77 konstatuojamojoje dalyje ir paskutinėje pusmetinėje pažangos ataskaitoje (4), ING įsipareigoja iki 2013 m. gruodžio 31 d. perduoti daugiau kaip 50 % ING Insurance / Investment Management Asia veiklos, iki 2014 m. gruodžio 31 d. – daugiau kaip 50 % ING Insurance / Investment Management US veiklos ir iki 2015 m. gruodžio 31 d. – daugiau kaip 50 % ING Insurance / Investment Management Europe veiklos (5). Be to, dėl US Insurance / Investment Management ING įsipareigoja iki 2013 m. gruodžio 31 d. perduoti bent 25 % šios veiklos (6).
                     
                  
                        —
                     
                     
                        Perdavimo reikalavimas laikomas įvykdytu, kai perduodama daugiau kaip 50 % ING dalies (matuojant akcijomis) įmonėje kontrolė. Tokiu atveju ING praras daugumą valdyboje ir pašalins tą įmonę iš konsoliduotos apskaitos (pagal TFAS apskaitos taisykles). ING likusią i) ING Insurance / Investment Management Europe dalį perduos iki 2018 m. gruodžio 31 d., ii) ING Insurance / Investment Management US dalį – iki 2016 m. gruodžio 31 d., o iii) ING Insurance / Investment Management Asia dalį – iki 2016 m. gruodžio 31 d.
                     
                  c)   Nyderlandai taip pat įsipareigoja pasiekti, kad ING laikytųsi įsigijimų draudimo:
            
                        —
                     
                     
                        ING papildomą laikotarpį neįsigis finansų įstaigų. Be to, ING tuo pat laikotarpiu neįsigis jokių (kitų) įmonių, jeigu dėl to sulėtėtų bendro 1 lygio vertybinių popierių grąžinimas Nyderlandams. Įsigijimų draudimas bus taikomas iki 2015 m. lapkričio 18 d. arba iki tos dienos, kurią bus perduota daugiau kaip 50 % draudimo ir investicijų valdymo veiklos Azijoje, 50 % Insurance / Investment Management US ir 50 % Insurance / Investment Management Europe, atsižvelgiant į tai, kas bus anksčiau (7).
                     
                  
                        —
                     
                     
                        Nepaisant šio draudimo, ING, gavusi Komisijos pritarimą, gali įsigyti įmonių, jeigu visų pirma tai labai svarbu finansiniam stabilumui ar konkurencijai atitinkamose rinkose užtikrinti.
                     
                  d)   Nyderlandai taip pat įsipareigoja pasiekti, kad ING Bank laikytųsi draudimo siūlyti palankiausias kainas:
            
               ING EU (išskyrus ING Direct) > 5 % rinkos dalis
            
            
                        —
                     
                     
                        Nyderlanduose nebus taikomas joks draudimas siūlyti palankiausias kainas (hipotekos, taupymo, MVĮ indėlių, privačios bankininkystės paslaugų ir kt.). Kitoms su ING Direct nesusijusioms įmonėms ES, kurių rinkos dalis yra didesnė nei 5 %, taikomos tokios nuostatos.
                     
                  
                        —
                     
                     
                        Pirma negavusi Komisijos leidimo, ING nesiūlys standartinių ING produktų kainų (toliau apibrėžtose rinkose), palankesnių už tris geriausias kainas siūlančius jos tiesioginius konkurentus ES rinkose, kuriose ING rinkos dalis yra didesnė kaip 5 %. Tai reiškia, kad geriausiu atveju ING gali siūlyti kainą, kai rinkoje yra bent trys produktai, kurių kaina geresnė.
                     
                  
                        —
                     
                     
                        Šis įsipareigojimas taikomas tik ING standartiniams produktams šiose produktų rinkose: i) mažmeninių klientų taupomųjų indėlių rinkoje, ii) mažmeninių klientų hipotekos rinkoje, iii) privačios bankininkystės, kuri apima hipotekos produktus ar taupomuosius produktus, rinkoje, arba iv) MVĮ (MVĮ apibrėžiamos remiantis MVĮ apibrėžtimi, kurią ING įprastai arba tuo metu vartoja savo veikloje atitinkamoje šalyje) indėlių rinkose. Vos sužinojusi, kad siūlo palankesnes savo produktų kainas negu trys geriausias kainas siūlantys jos konkurentai, ING kuo skubiau ir be reikalo nedelsdama – per [0–20] darbo dienų, jeigu tai leidžiama pagal (vietos) teisines ir reguliavimo nuostatas, – pakoreguoja savo kainą tiek, kad ji atitiktų šį įsipareigojimą. Nustačiusi savo kainas, ING įvertins, ar jos atitinka apribojimus dėl palankiausių kainų siūlymo. Siekdama kuo labiau sumažinti draudimo siūlyti palankiausias kainas ir kainų koregavimui taikomų teisinių ir reguliavimo apribojimų neatitikimus, ING užtikrins, kad jos komerciniai pasiūlymai galiotų ne ilgiau kaip tris mėnesius.
                     
                  
               ING Direct EU
            
            
                        —
                     
                     
                        Be to, siekdama paremti ilgalaikį ING gyvybingumą, ING Direct, prieš tai negavusi Komisijos leidimo, nesiūlys standartinių ING produktų kainos, palankesnės už geriausią kainą siūlantį savo tiesioginį konkurentą (iš dešimties finansų įstaigų, kurių dalis atitinkamo produkto rinkoje yra didžiausia) (8) ES mažmeninių klientų hipotekos ir mažmeninių klientų taupomųjų indėlių rinkose. Tai reiškia, kad ING geriausiu atveju gali siūlyti kainą, kai rinkoje yra bent vienas produktas, kurio kaina geresnė. Finansų įstaiga apibrėžiama kaip visos grupei priklausančios įmonės (pvz., įtraukiami antriniai prekių ženklai, patronuojamosios įmonės). Palyginimui gali būti naudojamos visos tokios finansų įstaigos siūlomos kainos (įskaitant antrinių prekės ženklų ir patronuojamųjų įmonių kainas).
                     
                  
                        —
                     
                     
                        Vos sužinojusi, kad siūlo palankiausias kainas ES mažmeninių klientų hipotekos ar mažmeninių klientų taupomųjų indėlių rinkose, ING Direct kuo skubiau ir be reikalo nedelsdama – per [0–20] darbo dienų, jeigu tai leidžiama pagal (vietos) teisines ir reguliavimo nuostatas, – pakoreguos savo kainą tiek, kad ji atitiktų šį įsipareigojimą. Nustačiusi savo kainas, ING Direct įvertins, ar jos atitinka apribojimus. Siekdama kuo labiau sumažinti draudimo siūlyti palankiausias kainas ir kainų koregavimui taikomų teisinių ir reguliavimo apribojimų neatitikimus, ING Direct užtikrins, kad jos komerciniai pasiūlymai galiotų ne ilgiau kaip tris mėnesius.
                     
                  
                        —
                     
                     
                        Jeigu į geriausiu kiekvienos iš dešimties didžiausių finansų įstaigų tarifu pagrįstą lyginamąjį standartą įtrauktų kainų yra mažiau nei dešimt, bus naudojama 11-os, 12-os, 13-os ir t. t. didžiausios finansų įstaigos kaina, kol bus nustatyta dešimt įvairių finansų įstaigų kainų.
                     
                  
                        —
                     
                     
                        Kiekvienai šaliai ir produktų grupei buvo suderintas iš anksto nustatytas dešimties didžiausių finansų įstaigų sąrašas (jis įtrauktas į atskirą dokumentą, kurio pagrindu, kaip susitarta su Komisija, bus vykdoma stebėsena), kuris bus naudojamas iki 2013 m. birželio 30 d. ir periodiškai atnaujinamas. 2013 m. antrąjį ketvirtį draudimo siūlyti palankiausias kainas stebėjimo patikėtinis peržiūrės sąrašą ir prireikus pasiūlys pakeitimus.
                        Dėl Ispanijos, Prancūzijos ir Italijos sudaryti konkretūs lyginamojo standarto nustatymo susitarimai. Konkrečiai kalbant apie Italiją (dėl pagrindinės normos), ING įsipareigoja užtikrinti, kad jos kaina būtų mažesnė nei didžiausia pagrindinė norma Italijoje, palyginti su visa taupomųjų indėlių rinka (išskyrus tris nišinius rinkos dalyvius: […]). Naujus rinkos dalyvius vertins draudimo siūlyti palankiausias kainas stebėjimo patikėtinis. Kintamųjų palūkanų normų taupomųjų indėlių skatinamųjų normų Italijoje lyginamasis standartas nustatomas remiantis dešimčia didžiausių finansų įstaigų. Bus atsižvelgiama į didžiausią kiekvienos finansų įstaigos kintamųjų palūkanų normų taupomųjų indėlių skatinamąją normą. Jeigu finansų įstaiga kintamųjų palūkanų normų taupomųjų indėlių skatinamosios normos nesiūlo, bus atsižvelgta į didžiausią siūlomą [1–12] mėnesių terminuotų indėlių normą. Tačiau jeigu kintamųjų palūkanų normų taupomųjų indėlių skatinamąją normą iš dešimties didžiausių finansų įstaigų siūlo daugiau nei [2–6] įstaigos, galimybe įtraukti [1–12] mėnesių terminuotus indėlius nebebus galima pasinaudoti. ING įsipareigoja užtikrinti, kad jos kaina būtų mažesnė nei geriausias pasiūlymas tame lyginamųjų tarifų sąraše. Išsami informacija apie išimtis ir kiti paaiškinimai pateikiami atskirame dokumente, kuris stebėsenai vykdyti suderintas su Komisija.
                     
                  
               Bendrosios nuostatos
            
            
                        —
                     
                     
                        Be to, ING nesiūlys klientų paskatinimų (pvz., piniginių premijų), kurie taikomi atidarant taupomąją sąskaitą ir kurie, vertinami kartu su siūloma palūkanų norma, yra palankesni nei geriausias palūkanų normos ir klientų paskatinimų derinys taupymo rinkoje. Be to, siūlant produktų rinkinį (įskaitant taupomąją sąskaitą), bet koks su tokiu rinkiniu susijusių palūkanų normų ir paskatinimų derinys nebus geresnis nei geriausias palūkanų normų ir paskatinimų derinys taupymo rinkoje ar geriausias panašaus rinkinio palūkanų normų ir paskatinimų derinys. Vertinant rinkinį atsižvelgiama ir į nustatytą paties produkto kainą. Bendrai pasiūlymo vertei apskaičiuoti paskatinimas diskontuojamas pagal ING vidutinį pirmąjį akcijos indėlį dvylikos mėnesių pagrindu ir taip apskaičiuojama faktinė bendra palūkanų norma. Kalbant apie ING EU (išskyrus ING Direct) > 5 % rinkos dalis), rinkiniai bus lyginami su trimis geriausią kainą siūlančiais tiesioginiais konkurentais. Kalbant apie ING Direct, rinkiniai bus lyginami su dešimčia finansų įstaigų, kurių dalis atitinkamo produkto rinkoje yra didžiausia.
                     
                  
                        —
                     
                     
                        Jeigu dėl pokyčių rinkoje tam tikroje lyginamoje kategorijoje didelės konkurencijos nebėra net ir įtraukus į lyginamąjį standartą visas finansų įstaigas, arba tuo atveju, jeigu konkurentai: i) teikia klientams neteisingą ir (arba) neišsamią informaciją apie ING nustatytą draudimą siūlyti palankiausias kainas arba ii) bando sukelti pavojų, kad ING pažeis draudimą siūlyti palankiausias kainas, draudimo siūlyti palankiausias kainas stebėjimo patikėtinis, susipažinęs su Komisijos nuomone, pateiks pasiūlymą ir sieks Komisijos ir ING sutarimo, kad būtų rastas sprendimas, kuris derėtų su sprendimais, nustatytais atskirame dokumente, stebėsenos tikslais suderintame su Komisija.
                     
                  
                        —
                     
                     
                        2009 m. ING prisiimti įsipareigojimai dėl draudimo siūlyti palankiausias kainas apribojimų, įtraukti į 2012 m. gegužės 11 d. Komisijos sprendimo priedą, galios pereinamuoju iki trijų mėnesių laikotarpiu nuo Komisijos sprendimo dėl šio pakeisto priedo priėmimo dienos. Šiame priede nustatyti pakeisti apribojimai įsigalios praėjus trims mėnesiams nuo Komisijos sprendimo dėl šio pakeisto priedo priėmimo dienos. Draudimas siūlyti palankiausias kainas bus taikomas iki 2015 m. lapkričio 18 d. arba iki tos dienos, kurią bus perduota daugiau kaip 50 % draudimo ir investicijų valdymo veiklos Azijoje, 50 % draudimo ir investicijų valdymo veiklos JAV (9) ir 50 % draudimo ir investicijų valdymo veiklos Europoje, atsižvelgiant į tai, kas bus anksčiau. Šiam įsipareigojimui stebėti Nyderlandai paskirs ING iš anksto atrinktą ir pasiūlytą stebėjimo patikėtinį (toliau – draudimo siūlyti palankiausias kainas stebėjimo patikėtinis). Draudimo siūlyti palankiausias kainas stebėjimo patikėtinio paskyrimui turi pritarti Komisija.
                     
                  e)   Nyderlandai įsipareigoja taikyti kelias išsamias nuostatas, susijusias su WUH / Interadvies atskyrimu ir perdavimu:
            
                        —
                     
                     
                        Daroma nuoroda į 2011 m. lapkričio 4 d. Nyderlandų peržiūros prašymą ir verslo plano (Van Gogo) pasiūlymą bei paskesnius Komisijai pateiktus naujinimus, visų pirma 2012 m. liepos 11 d. atnaujintą verslo planą. Van Gogo scenarijuje nustatyti įsipareigojimai išvardijami toliau.
                     
                  
                        —
                     
                     
                        ING įsteigs Nyderlanduose naują įmonę, skirtą tam tikram turtui, kuris bus atskirtas nuo esamo mažmenininkės bankininkystės verslo Nyderlanduose, perduoti. Pagrindinės finansinės tos įmonės prognozės yra tokios (10):
                        
                           NN Bank su klientais susijusio balanso ir finansavimo prognozės
                        
                        
                                    (mln.)
                                 
                              
                                     
                                 
                                 
                                    Pradžia
                                 
                                 
                                    2013
                                 
                                 
                                    2014
                                 
                                 
                                    2015
                                 
                                 
                                    2016
                                 
                                 
                                    2017
                                 
                              
                                    
                                       Su klientais susijęs balansas
                                    
                                 
                              
                                    Hipoteka
                                 
                                 
                                    EUR 2 600 
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Vartojimo paskolos
                                 
                                 
                                    EUR 188 
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Klientų indėliai
                                 
                                 
                                    EUR 2 940 
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    
                                       Didmeninis finansavimas
                                    
                                 
                              
                                    ING Bank finansavimas
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                                    Kapitalo rinkos
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                                 
                                    […]
                                 
                              
                  
                        —
                     
                     
                        Rezultatas turėtų būti toks: ši nauja įmonė būtų gyvybinga ir konkurencinga, savarankiška ir atskirta nuo verslo, kurį išsaugos ING. Tą naują įmonę sudarys jau atskirto ir savarankiško Westland Utrecht / Interadvies bankininkystės padalinio (toliau – Westland Utrecht Bank) verslo dalys ir dabartinė (ribota) neseniai įsteigto Nationale Nederlanden bankininkystės padalinio (NN Bank) veikla.
                     
                  
                        —
                     
                     
                        Perduodama įmonė priklausys ING Insurance / Investment Management Europe, turinčiai ilgalaikių strateginių įsipareigojimų Nyderlandų mažmeninei rinkai, ir veiks su Nationale Nederlanden prekės ženklu (kaip NN Bank), turėdama nuosavų finansavimo pajėgumų ir platų platinimo tinklą. Taigi, NN Bank, kaip ING Insurance / Investment Management Europe dalis, bus perduotas ne vėliau kaip 2015 m. gruodžio 31 d. Tas perdavimas tikriausiai bus įgyvendintas per pradinį viešą akcijų platinimą (PVAP).
                     
                  
                        —
                     
                     
                        
                           NN Bank siūlys platų ir suderintą produktų asortimentą, įskaitant hipotekos paskolas, taupymą, periodines banko išmokas, investicijas ir vartojimo kredito produktus, ir kartu – pagrindinius mažmeninius NN Life ir NN P&C draudimo įmonių gyvybės, nekilnojamojo turto ir nelaimingų atsitikimų draudimo produktus (11). NN Bank klientams pasiekti naudos integruotą platinimo daugeliu kanalų modelį, visoje šalyje pasitelkdamas nepriklausomus finansų patarėjus ir įgaliotuosius agentus, kurie teiktų patarimus dėl sudėtingų finansinių atvejų ir produktų, ir vis aktyviau naudosis internetu ir skambučių centrais pardavimams vykdyti ir paslaugoms teikti. Visais tais platinimo kanalais bendrai užtikrinama prieiga prie daugiau kaip 2,5 mln. NN klientų.
                     
                  
                        —
                     
                     
                        
                           NN Bank savo veiklą daugiausia finansuos savarankiškai, pasinaudodamas mažmeninių klientų santaupomis ir draudimo veiklos finansavimo perviršiu, taip pat prireikus – išoriniu finansavimu. NN turi galimybes gauti finansavimą ir kapitalą, kad galėtų augti ir teikti hipotekos paskolas, o tai dabartinėmis rinkos sąlygomis yra konkurencinis pranašumas.
                     
                  
                        —
                     
                     
                        Įgyvendinant verslo plane nustatytą pasiūlymą, dalį esamo Westland Utrecht Bank hipotekos portfelio išsaugos ING. NN Bank balansas jo veiklos pradžioje bus menkas, kad būtų užtikrintas tinkamas turto ir įsipareigojimų derėjimas ir kad bankas augdamas galėtų greitai virsti vidutinio dydžio dalyviu. Kapitalizacija bus pakankamai didelė, kad bankas galėtų vykdyti savo ilgalaikio augimo planą: ING, kaip pradinę kapitalo injekciją, perduos jai likusio portfelio ekonominę naudą (350 mln. EUR remiantis to portfelio (ekonominio) pelno grynąja esamąja verte) ir, jeigu (kai) prireiks, bet ne vėliau kaip prieš pat perdavimą, suteiks papildomo kapitalo (iki 120 mln. EUR) (jeigu susitarime „Bazelis III“ nustatytas finansinio sverto koeficientas taptų privalomas ir kai NN Bank reikia kapitalo verslo planui vykdyti). Tai užtikrins augimą iki maždaug 2016 m., o paskui NN Bank galės pats finansuoti savo augimą. Taigi ING teks visos hipotekos portfelio, kurį ji išsaugos, išlaidos ir rizika (iki grąžinimo termino pabaigos), o pelną ji perduos NN Bank.
                     
                  
                        —
                     
                     
                        Hipotekos ir vartojimo kreditų srityse NN Bank sieks tokių tikslių:
                        
                                    —
                                 
                                 
                                    
                                       Hipoteka
                                    
                                    Hipotekos srityje NN Bank vidutinė metinė naujų paskolų suma, įskaitant pratęsiamas paskolas iš ING Bank priklausančio (NN prekės ženklo) portfelio, kasmet sudarys bent [1,5–6] mlrd. EUR ir jam teks [2–9] % visų hipotekos produktų Nyderlandų rinkoje; laikotarpiu nuo 2013 (skaičiuojama nuo NN Bank veiklos pradžios dienos (12)) iki 2015 m. ta suma turi būti ne didesnė kaip [2–8] mlrd. EUR per metus. Jeigu tie kriterijai nebus įgyvendinti, ING bendrai įsipareigos:
                                    
                                                —
                                             
                                             
                                                perduoti santykius su atskirais klientais perduodant NN Bank hipotekos paskolas (remiantis individualiais pasiūlymais ING Bank (13) hipotekos klientams) (dydis priklauso nuo būtinybės pasiekti minėtą rinkos dalį; ING portfelis, susijęs su įsipareigojimų neįvykdymo tikimybe ir nuostoliais įsipareigojimų neįvykdymo atveju (14), parenkamas taip, kad atitiktų verslo planą);
                                             
                                          
                                                —
                                             
                                             
                                                perduoti tų hipotekos paskolų nuosavybę netaikant klientui jokio papildomo mokesčio ar mokesčio NN Bank;
                                             
                                          
                                                —
                                             
                                             
                                                leisti NN Bank naudotis ING Bank platinimo kanalais ir jais siūlyti NN Bank hipotekos paslaugas ING Bank klientams šiems tikslams pasiekti.
                                             
                                          
                              
                                    —
                                 
                                 
                                    
                                       Vartojimo kreditai
                                    
                                    Vartojimo kreditų srityje iki 2013 m. gruodžio 30 d.NN Bank metinė naujų paskolų suma sudarys bent [10–100] mln. EUR ir jam teks bent [0,5–4] % visų vartojimo kreditų Nyderlandų rinkoje (15). NN Bank metinė naujų paskolų suma sudarys bent [40–140] mln. EUR per metus ir jam teks bent [0,5–5] % dalis, kuri bus nustatyta 2015 m. gruodžio 31 d.; tų naujų paskolų suma turi būti ne didesnė kaip [100–200] mln. EUR. Jeigu tie kriterijai nebus įgyvendinti, ING įsipareigoja:
                                    
                                                —
                                             
                                             
                                                perduoti santykius su atskirais klientais perduodant NN Bank ING Bank Netherlands vartojimo kredito klientų portfelį (tai ING Bank priklausantis portfelis) (dydis priklauso nuo būtinybės pasiekti minėtą rinkos dalį; ING portfelis, susijęs įsipareigojimų neįvykdymo tikimybe ir nuostoliais įsipareigojimų neįvykdymo atveju, parenkamas taip, kad atitiktų verslo planą);
                                             
                                          
                                                —
                                             
                                             
                                                perduoti tų vartojimo kreditų nuosavybę netaikant klientui jokio papildomo mokesčio ar mokesčio NN Bank.
                                             
                                          
                              
                  
                        —
                     
                     
                        ING įsipareigoja pasiekti, kad iki 2015 m. gruodžio 31 d. arba perdavus daugiau kaip 50 % ING Insurance / Investment Management Europe casu quo NN Bank, būtiniausias tikslinis NN Bank 1 lygio kapitalo santykis sudarytų 12 %, t. y. būtų gerokai didesnis nei būtiniausias norminis reikalavimas.
                     
                  
                        —
                     
                     
                        ING įsipareigoja, be kita ko, parūpinti NN Bank NN prekės ženklo kredito kortelės formos mokėjimo priemonę, kurios kaina vartotojui būtų ne didesnė nei debeto kortelės. Kalbant apie NN prekės ženklo kredito kortelių turėtojus, ING trejus metus nuo to laiko, kai bus pasiūlytas šis produktas, ir galiausiai iki 2015 m. gruodžio 31 d. leis nemokamai naudotis savo bankomatais.
                     
                  
                        —
                     
                     
                        Vadovaudamasi Nyderlandų privatumo teisės aktais, ING 350 000 iš savo klientų išsiųs reklaminį laišką apie NN Bank. ING bus leista savo klientams paaiškinti, jog šis laiškas siunčiamas tam, kad ING atitiktų valstybės pagalbos taisykles.
                     
                  
                        —
                     
                     
                        
                           ING Bank ribos savo naujų hipotekos paskolų teikimą. ING įsipareigoja pasiekti, kad ING Bank metinė hipotekos paskolų suma (neįskaitant pratęsiamų paskolų) būtų ne daugiau kaip [2–4] kartus didesnė nei naujų NN Bank paskolų suma. Atskirais ketvirčiais ING naujų paskolų suma negali būti daugiau kaip [2,5–5] kartus didesnė nei NN Bank tą patį ketvirtį išduotų naujų paskolų suma, o atskirais pusmečiais negali būti daugiau kaip [2,25–4,5] karto didesnė nei NN Bank atitinkamo laikotarpio naujų paskolų suma. Jeigu NN Bank naujų paskolų suma, skaičiuojant metų pagrindu, viršija [2–8] mlrd. EUR, ING Bank naujų paskolų teikimas neribojamas, o tai reiškia, kad jeigu vieną semestrą (vieną pusmetį) naujų NN Bank paskolų suma yra didesnė nei [1–4] mlrd. EUR, kitą semestrą ING naujas paskolas galės teikti nevaržoma.
                        
                           NN Bank turi kas mėnesį be reikalo nedelsdamas teikti ING naujų paskolų duomenis (naujus pasiūlymus, priimtus pasiūlymus) ir prognozes. Ar laikomasi apribojimo, bus vertinama remiantis Kadaster skelbiamais paskolų rodikliais.
                        Minėtas apribojimas taikomas nuo 2013 m. sausio 1 d. iki 2015 m. gruodžio 31 d. Pereinamuoju laikotarpiu iki Van Gogo scenarijaus įgyvendinimo pradžios ING įsipareigoja užtikrinti, kad naujų paskolų suma (neįskaitant pratęsiamų paskolų) kasmet būtų ne daugiau kaip [2–4] kartus didesnė nei [1,5–6] mlrd. EUR suma (t. y. būtų ne didesnė kaip [3–24] mlrd. EUR). Pažangos ataskaitos bus teikiamos kas ketvirtį.
                     
                  
                        —
                     
                     
                        
                           NN Bank reikia savarankiškai finansuoti savo balansą. NN Bank finansavimo pobūdis atitiks verslo plane siūlomo balanso prognozes. Tai reiškia, kad ING NN Bank skiriamas finansavimas, vertinant absoliučiomis sumomis, nebus didesnis nei verslo plane kiekvieniems metams nustatytos sumos ir kad finansavimas, kurį ING skirs 2015 m., bus ne didesnis kaip 2,7 mlrd. EUR.
                        Finansavimas, kurį ING skirs 2015 m. pabaigoje ir kuris turi būti ne didesnis kaip 2,7 mlrd. EUR, turi būti suteikiamas apyvartinių vertybinių popierių pavidalu, kai ING gali rinkos kainomis įsigyti neužtikrintas ar užtikrintas obligacijas, kaip antai padengtas obligacijas ar būsto hipoteka užtikrintus vertybinius popierius. Obligacijas taip pat gali pirkti kitokie nei ING investuotojai. 100 % obligacijų terminas emisijos išleidimo metu turėtų būti penkerių metų ar ilgesnis, 66 % terminas – septynerių metų ar ilgesnis, o 33 % terminas – dešimties metų ar ilgesnis. Kaina, atitinkanti įprastas rinkos sąlygas, bus nustatyta arba pagal nustatytą paties vertybinio popieriaus kainą arba, jeigu ING yra vienintelė vertybinio popieriaus pirkėja, pagal panašių vertybinių popierių, kuriuos pasiūlys stebėjimo patikėtinis, kainas antrinėje rinkoje.
                        
                           NN Bank finansavimo suma (bendra indėlių ir didmeninio finansavimo suma) (16) sudarys bent 75 % pirmaisiais metais, 80 % – antraisiais metais ir 85 % – trečiaisiais metais (didmeninis finansavimas sudarys ne daugiau kaip [1–4] mlrd. EUR), palyginti su pagrindinio scenarijaus prognozėmis.
                        Jeigu dėl esminių reguliavimo aplinkos ir (arba) rinkos aplinkybių pokyčių faktinis finansavimas bus mažesnis nei minėti intervalai ir dėl to reikės atnaujinti balanso prognozes, ING praneš apie tai stebėjimo patikėtiniui ir Komisijai. Stebėjimo patikėtinis, pasikonsultavęs su Komisija, pasiūlys priemones, kurių reikėtų imtis NN Bank gyvybingumui apsaugoti ir kurias turės patvirtinti Komisija.
                        Nuo NN Bank veiklos (Van Gogo scenarijaus įgyvendinimo) pradžios iki 2015 m. gruodžio 31 d. ING finansavimo lygis bus kasmet tikrinamas.
                        Jeigu verslo plane nustatytos finansavimo prognozės iki kiekvienų metų pabaigos nebus įgyvendinamos, ING imsis tokių taisomųjų priemonių:
                        
                                    —
                                 
                                 
                                    Po pirmųjų metų, jeigu faktinis finansavimas mažesnis nei 80 % pagrindiniame scenarijuje nustatytos pirmųjų metų prognozės, ING nusiųs reklaminį laišką dėl NN Bank papildomai 50 000 ING klientų ir dar 100 000 ING klientų, jeigu faktinis finansavimas mažesnis nei 75 %. Po antrųjų metų, jeigu faktinis finansavimas mažesnis nei 85 % pagrindiniame scenarijuje nustatytos antrųjų metų prognozės, ING nusiųs reklaminį laišką dėl NN Bank papildomai 100 000 ING klientų ir dar 150 000 ING klientų, jeigu faktinis finansavimas mažesnis nei 80 %. Laiškai bus siunčiami vadovaujantis Nyderlandų privatumo teisės aktais. ING bus leista savo klientams paaiškinti, jog toks laiškas būtinas, kad ING atitiktų valstybės pagalbos taisykles.
                                 
                              
                                    —
                                 
                                 
                                    Po pirmųjų metų, jeigu faktinis finansavimas mažesnis nei 80 % pagrindiniame scenarijuje nustatytos pirmųjų metų prognozės, ING skirs NN Bank papildomą 1 mln. EUR rinkodaros biudžetą, o jeigu faktinis finansavimas mažesnis nei 75 % – 2 mln. EUR. Po antrųjų metų, jeigu faktinis finansavimas mažesnis nei 85 % pagrindiniame scenarijuje nustatytos antrųjų metų prognozės, ING skirs NN Bank papildomą 2 mln. EUR rinkodaros biudžetą, o jeigu faktinis finansavimas mažesnis nei 80 % – 4 mln. EUR. Po trečiųjų metų, jeigu faktinis finansavimas mažesnis nei 85 % pagrindiniame scenarijuje nustatytos trečiųjų metų prognozės, ING skirs NN Bank papildomą 5 mln. EUR rinkodaros biudžetą, o jeigu faktinis finansavimas mažesnis nei 80 % – 6 mln. EUR. NN Bank tuos rinkodaros biudžetus naudos naujoms tiesioginio pardavimo rinkodaros priemonėms (daugiausia reklaminėms […] ir […] paskatoms ir kiek mažesniu mastu – kitiems rinkodaros metodams ir t. t. Jeigu tokios priemonės nėra daugiausia sudarytos iš reklaminių […] ar […] paskatų, joms reikalingas stebėjimo patikėtinio patvirtinimas ir Komisija gali neleisti jų taikyti).
                                 
                              Jeigu 2015 m. faktinis finansavimas yra mažesnis nei 85 % pagrindiniame scenarijuje 2015 m. nustatytos prognozės, ING, be minėtų priemonių, taip pat imsis tokios taisomosios priemonės:
                        
                                    —
                                 
                                 
                                    dvejiems metams pratęs laikotarpį, kuriuo NN prekės ženklo kredito kortelių turėtojai gali nemokamai naudotis ING bankomatais (t. y. iki 2017 m. gruodžio 31 d.).
                                 
                              
                  
                        —
                     
                     
                        Komisija minėtus įsipareigojimus įvertins perdavus daugiau kaip 50 % ING Insurance / Investment Management Europe casu quo NN Bank arba iki 2015 m. gruodžio 31 d., atsižvelgiant į tai, kas bus anksčiau. Įsipareigojimai nustos galioję tą dieną, kai bus perduota daugiau kaip 50 % ING Insurance / Investment Management Europe casu quo NN Bank, jeigu nenurodyta kitaip.
                     
                  
                        —
                     
                     
                        
                           NN Bank bus kuriamas prižiūrint šiuo metu paskirtam stebėjimo patikėtiniui. ING iki daugiau kaip 50 % ING Insurance / Investment Management Europe perdavimo stebėjimo patikėtiniui prižiūrint užtikrins NN Bank turto atskyrimą. Taikant šią priemonę bus visų pirma vadovaujamasi tuo principu, kad tai turėtų suteikti NN Bank ir NN Insurance galimybę tinkamai vykdyti integruotą komercinę strategiją, kurioje derinami mažmeniniams klientams teikiami draudimo ir mažmeninės bankininkystės produktai ir paslaugos.
                     
                  
                        —
                     
                     
                        ING tarpiniu laikotarpiu iki NN Bank perdavimo (t. y. daugiau kaip 50 % ING Insurance / Investment Management Europe ir NN Bank perdavimo) ir paskesnius 12 mėnesių susilaikys nuo aktyvaus produktų, kuriuos NN Bank teikia savo klientams šio Komisijos sprendimo priėmimo dieną, siūlymo tiems klientams.
                     
                  f)   Visų per restruktūrizavimo procesą paskirtų patikėtinių išlaidas padengs ING.
            g)   Siekdami atkurti gyvybingumą, Nyderlandai įsipareigoja pasiekti, kad ING laikytųsi šių nuostatų:
            
                        —
                     
                     
                        Rūpindamasi savo su indėliais nesusijusiu finansavimu, ING ir toliau orientuosis į ilgesnio laikotarpio finansavimą ir išleis daugiau skolos priemonių, kurių terminas ilgesnis negu metai. Tai reikš, kad santykinė negrąžinto ilgalaikio finansavimo (kurio išpirkimo terminas ilgesnis negu metai) dalis su indėliais nesusijusioje ING balanso dalyje ir toliau didės. Šios strategijos sėkmė priklauso nuo to, ar sąlygos rinkose taps palankesnės.
                     
                  
                        —
                     
                     
                        ING įsipareigoja panaikinti dvigubą įsiskolinimą. Tuo tikslu, perduodant draudimo veiklą, perdavimo įplaukos bus naudojamos dvigubam įsiskolinimui mažinti – tiek, kiek tos įplaukos nėra reikalingos priimtinam likusios draudimo veiklos įsiskolinimo lygiui išlaikyti, – kol galiausiai dvigubo įsiskolinimo visiškai neliks. Atskirai, jeigu gaunamas perviršio kapitalas, kuris yra didesnis nei būtina „Bazelis III“ ar „Mokumas II“ reikalavimams patenkinti, siekiant dvigubą įsiskolinimą panaikinti sparčiau, gali būti papildomai naudojami grupės patronuojančiajai įmonei mokami dividendai.
                     
                  h)   Dėl palūkanų atkarpos išmokų atidėjimo ir pirmo ir antro lygių vertybinių popierių pasirinkimo pirkti sandorių Nyderlandai įsipareigoja pasiekti, kad ING laikytųsi šių nuostatų:
            
                        —
                     
                     
                        ING nebus įpareigota atidėti mišrių vertybinių popierių palūkanų atkarpos mokėjimų.
                     
                  Nyderlandų institucijos supranta, jog Komisija nesutinka, kad valstybės pagalbos gavėjai atlygintų savo nuosavas lėšas (nuosavą kapitalą ir subordinuotąją skolą), kai jų veikla neduoda pakankamai pelno (17), ir kad Komisija tokiomis aplinkybėmis iš esmės yra prieš antro lygio kapitalo ir 1 lygio mišrių vertybinių popierių pasirinkimo pirkti sandorius. Iki 2014 m. lapkričio 18 d. arba tos dienos, kurią ING visiškai grąžins Nyderlandams bendro 1 lygio vertybinius popierius (įskaitant atitinkamas susikaupusias tų bendro 1 lygio vertybinių popierių atkarpų palūkanas ir pasitraukimo įmokos mokesčius), atsižvelgiant į tai, kas bus anksčiau, kiekvienu antro lygio kapitalo ir 1 lygio mišrių vertybinių popierių pasirinkimo pirkti sandorių ar atpirkimo atveju bus kreipiamasi į Komisiją leidimo.
            Neatsižvelgiant į minėtą apribojimą, ING bus leista įvykdyti 1,25 mlrd. EUR ING Verzekeringen NV mišrių vertybinių popierių (ISIN XS0130855108) pasirinkimo pirkti sandorius, nes ta priemonė yra susijusi su kontrolės pasikeitimo sąlyga, kurios laikantis ING Verzekeringen NV būtų neįvykdžiusi įsipareigojimų. Su ta priemone susijusius pasirinkimo pirkti sandorius būtina įgyvendinti vykdant būtiną restruktūrizavimą, kad būtų galima sukurti savarankišką draudimo verslą. Kontrolės pasikeitimo sąlyga bus pradėta taikyti perdavus Insurance Asia.
            i)   Nyderlandai įsipareigoja pasiekti, kad ING susilaikytų nuo masinės rinkodaros naudojant rekapitalizavimo priemonę kaip konkurencinį pranašumą.
            j)   Nyderlandai įsipareigoja pasiekti, kad ING išlaikytų savo atlyginimo politikai ir rinkodaros veiklai taikomus apribojimus, kaip anksčiau įsipareigota pagal susitarimus dėl bendro 1 lygio vertybinių popierių ir nelikvidaus turto garantijos priemonės.
            k)   ING ir Nyderlandai įsipareigoja iki 2013 m. gruodžio 31 d. kas šešis mėnesius ir paskui – iki 2018 m. arba iki visiško ING Insurance verslo perdavimo kasmet teikti Komisijai restruktūrizavimo plano įgyvendinimo pažangos ataskaitas.
            l)   ING neįvykdžius perdavimo įsipareigojimo ar kurio nors iš su NN Bank susijusių įsipareigojimų, kurie turi būti įvykdyti 2015 m., Nyderlandų valstybė pakartotinai praneš Komisijai apie šią rekapitalizavimą priemonę.
            m)   Iki 2015 m. gruodžio 31 d. tinkamą kvalifikaciją turintis stebėjimo patikėtinis, kuris bus nepriklausomas nuo ING, nuolat atidžiai stebės, ar visi šiame priede nustatyti įsipareigojimai ir prievolės tinkamai ir visiškai įgyvendinami. Įmonė, kuriai šiuo metu patikėta ta užduotis, ir toliau stebės, kaip vykdomi įsipareigojimai, susiję su Van Gogo scenarijumi, ir visi kiti šiame priede nustatyti įsipareigojimai, išskyrus draudimą siūlyti palankiausias kainas. Ar paisoma draudimo siūlyti palankiausias kainas, stebės naujas patikėtinis – draudimo siūlyti palankiausias kainas stebėjimo patikėtinis. Praėjus šešiems mėnesiams Komisija įvertins abiejų patikėtinių veiklą ir paskui reguliariai vertins tą veiklą. Draudimo siūlyti palankiausias kainas stebėjimo patikėtinio paskyrimo taisyklės ir jo pareigos nustatomos atskirame susitarime.
            n)   Nyderlandai įsipareigoja pasiekti, kad ING restruktūrizavimas būtų visiškai įgyvendintas iki 2015 m. gruodžio 31 d., jeigu nenurodyta kitaip, pvz., iki likusios ING Insurance / Investment Management verslo dalies (t. y. mažesnės nei 50 % dalies) perdavimo.
            
               (1)  Bendrai mažindama balansą (t. y. 45 %), bent […] mlrd. EUR ING balansą sumažins perduodama turtą (pagal 2009 m. ING restruktūrizavimo planą).
            
               (2)  Į Jungtinių Valstijų kintamosios normos rentos ir finansinių produktų portfelių mažinimą galima atsižvelgti kaip į perdavimą, jeigu šių portfelių mažinimas įgyvendinamas laikantis II priede išvardytų sąlygų.
            
               (3)  T. y. neįskaitant hipotekos, nes ji tiesioginėmis su nekilnojamuoju turtu susijusiomis pozicijomis nelaikoma.
            
               (4)  Pažangos ataskaitos apie ING restruktūrizavimo planą 2012 m. birželio 19 d. galutinė versija.
            
               (5)  T. y., skaičiuojant akcijomis, 50 % reiškia 50 % pridėjus vieną akciją, taip pat daugumos valdyboje praradimą ir įmonės pašalinimą iš konsoliduotos apskaitos.
            
               (6)  Tam tikros JAV veiklos panaikinimas (t. y. kintamosios normos rentos ir finansinių produktų veiklos) laikomas pro forma turto perdavimu. Panaikinus tą veiklą, vertinant pagal paskirstyto nuosavo kapitalo dydį (2011 finansinių metų duomenys) ir kartu perdavus bent 25 % turimos ING Insurance / Investment Management US dalies, iki 2014 m. gruodžio 31 d. bus perduota daugiau kaip 50 % (pro forma).
            
               (7)  Insurance / Investment Management US atveju 50 % ir daugiau perdavimo kriterijus bus įgyvendintas ING perdavus bent 25 % to verslo ir atsižvelgiant į panaikinamo verslo JAV pro forma perdavimą (pagal paskirstytą nuosavą kapitalą 2011 finansinių metų duomenimis).
            
               (8)  Jeigu ING Direct nėra didžiausiųjų dešimtuke, ji gali lyginti kainą su dešimčia (didžiausių) dalyvių. Jeigu ING Direct yra viena iš dešimties didžiausių dalyvių, lyginti reikėtų su kitais devyniais didžiausiais rinkos dalyviais. Tai netaikoma ING Direct Austria, kuri visada gali palyginti savo kainas su dešimčia kitų (didžiausių) dalyvių.
            
               (9)  Insurance / Investment Management US atveju 50 % ir daugiau perdavimo kriterijus bus įgyvendintas, kai tik ING perduos 25 % to verslo, atsižvelgiant į panaikinamų įmonių pro forma perdavimą (pagal paskirstytą nuosavą kapitalą (2011 finansinių metų duomenys).
            
               (10)  Su hipoteka susijusios prognozės pagrįstos prielaida, kad metinė paskolų suma sudarys [1,5–7] mlrd. EUR (pagrindinis scenarijus). Prognozės dėl vartojimo kreditų pagrįstos toliau pateikiamais skolinimo tikslais. Faktiniai rodikliai gali skirtis, nes klientai paskolas gali grąžinti iš anksto, tačiau paskolos bus teikiamos vadovaujantis tiksliniais rodikliais, kurių toliau įsipareigojama siekti. Bendra indėlių ir didmeninio finansavimo suma atitiks intervalus, kurių toliau įsipareigojama kasmet laikytis.
            
               (11)  Šiuo metu NN Bank siūlo tik periodines banko išmokas ir kreditus (hipotekos paskolas). Bet kokiai veiklos plėtrai ar produktų asortimento didinimui reikalingas išankstinis DNB pritarimas.
            
               (12)  Pereinamuoju laikotarpiu iki Van Gogo scenarijaus įgyvendinimo pradžios tame scenarijuje nustatytą įsipareigojimą dėl hipotekos paskolų teikimo vykdys dabartinis Westland Utrecht Bank. Tuo laikotarpiu Westland Utrecht Bank stebėjimo patikėtiniui praneš, kaip įgyvendinami tie įsipareigojimai. Tuo pereinamuoju laikotarpiu išduotos naujos hipotekos paskolos (įskaitant pratęstas paskolas) ir priimti klientų indėliai naujajam NN Bank bus perduoti jo veiklos pradžioje arba prieš jo veiklos pradžią.
            
               (13)  Įskaitant ING Bank patronuojamąsias įmones.
            
               (14)  Įsipareigojimų neįvykdymo tikimybė, angl. Probability of default (PD), nuostoliai įsipareigojimų neįvykdymo atveju, angl. Loss given default (LGD).
            
               (15)  Pereinamuoju laikotarpiu iki Van Gogo scenarijaus įgyvendinimo pradžios Westland Utrecht Bank ir NN Bank kuo greičiau pradės kurti vartojimo kreditų teikimo pajėgumus. Atsižvelgdama į tą pereinamąjį laikotarpį, ING įsipareigoja nuo Van Gogo scenarijaus įgyvendinimo pradžios iki 2013 m. gruodžio 31 d.pro rata teikti produktus rinkai. Siekiant įvykdyti verslo plane nustatytas prognozes, bet koks paskolų trūkumas atitinkamais metais bus kompensuotas paskesniais metais.
            
               (16)  Neįskaitant ING (ar bet kurios jos tiesiogiai ar netiesiogiai patronuojamos įmonės) finansavimo.
            
               (17)  Žr. Komisijos komunikato dėl finansų sektoriaus gyvybingumo atkūrimo ir restruktūrizavimo priemonių vertinimo pagal valstybės pagalbos taisykles dabartinės krizės sąlygomis (Restruktūrizavimo komunikatas) 26 punktą.
         
      
      
         
            II PRIEDAS
            
               LIKVIDUOJAMIEMS DRAUDIMO SEKTORIAUS VIDAUS PADALINIAMS TAIKOMI PRINCIPAI
            
            Taikoma, kol visą įmonės kontrolę vykdo ING Group.
            
               Konkurencijos klausimai
            
            
                        i)
                     
                     
                        neteikti jokių naujų produktų, neprisiimti jokių įsipareigojimų pagal naujus polisus esamiems ar naujiems klientams (jeigu nėra sutartinių įsipareigojimų ar nesiekiama turto ir įsipareigojimų valdymo tikslų);
                     
                  
                        ii)
                     
                     
                        nagrinėti galimybes klientų sutikimu nutraukti galiojančius polisus;
                     
                  
                        iii)
                     
                     
                        negerinti galiojančių polisų komercinių sąlygų;
                     
                  
                        iv)
                     
                     
                        jeigu draudikas gali tikslinti komercines sąlygas, jas reikia nustatyti kuo nenaudingiausias.
                     
                  
               Gyvybingumo klausimai
            
            
                        i)
                     
                     
                        periodiškai nagrinėti galimybę parduoti visą likusį turtą ir įsipareigojimus arba juos parduoti dalimis (kasmet atlikti rinkos testavimo procedūras, apie kurias turi būti pranešama patikėtiniui; kas dvejus metus atlikti išsamų dokumentais įforminamą rinkos testavimą);
                     
                  
                        ii)
                     
                     
                        saugoti gyvybingą veiklą nuo galimo poveikio atskiriant sąskaitas ir aiškiai paskirstant gero banko ir mažinamos veiklos sąnaudas;
                     
                  
                        iii)
                     
                     
                        konservatyviai apytikriai apskaičiuoti būsimą mažinamos veiklos kapitalo poreikį ir skirti būtiną kapitalą atidėjinių ar kitokia forma;
                     
                  
                        iv)
                     
                     
                        konservatyviai valdyti turtą atsižvelgiant į įsipareigojimus (reinvestavimo gairės bus įformintos dokumentais);
                     
                  
                        v)
                     
                     
                        vadovautis konservatyvia apsidraudimo politika ir siekti tikslinio apsidraudimo veiksmingumo, kurį sudarytų 80–120 % bendro apsidraudimo tikslo taikant reikšmingumą;
                     
                  
                        vi)
                     
                     
                        periodiškai nagrinėti dalinio ar visiško perdraudimo galimybes (bus įforminta dokumentais);
                     
                  
                        vii)
                     
                     
                        užtikrinti, kad minėti veiksmai atitiktų taikomus vietos norminius reikalavimus ir tikslus.